16 Buriah Hadhaafaivaa Dhuniyeyge Enme Bodu Cruise Boat Ge Masahkah Nimenee - Vaguthu\n16 ބުރިއަށް ހަދާފައިވާ ދުނިޔޭގެ އެންމެ ބޮޑު ކްރޫޒް ބޯޓުގެ މަސައްކަތް ނިމެނީ\nދުނިޔޭގައި މިހާތަނަށް ހަދާފައިވާ އެންމެ ބޮޑު ކްރޫޒްބޯޓުގެ މަސައްކަތް ނިމި އަންނަ އަހަރު ދަތުރުކުރަން ފަށާގޮތަށް ނިންމައިފިއެވެ.\nސޯޅަ ބުރިއަށް ހަދާފައިވާ މި ކްރޫޒަށް ދީފައިވާ ނަމަކީ ރޯޔަލް ކެރީބިއަން ވޮންޑާއެވެ. މި ބޯޑު ކަނޑަށް ދޫކޮށްލަން ހަމަޖެހިފައި ވަނީ އެމެރިކާގެ ފްލޮރިޑާގައި ހުންނަ ލޯޑާޑޭލް ފާލަމުންނެވެ.\nމި ބޯޓުގެ ދިގުމިނުގައި 1،188 ފޫޓު(362 މީޓަރު) ހުރެއެވެ. އަދި ފުޅާމިނުގައި 210 ފޫޓު(64 މީޓަރު) ހުރެއެވެ. މި ބޯޓުން 6،988 ދަތުރުވެރިންނަށް ދަތުރުކުރެވޭއިރު 16 ބުރިއަށް އެރުމަށް 24 ގެސްޓް ލިފްޓު ހުރެއެވެ. އަދި ބޯޓުގައި އެކި މަސައްކަތް ކުރުމަށް 2،300 ފަޅުވެރިން ތިބެއެވެ.\nލޯޑާޑޭލް ފާލަމުން ފުރަތަމަ ދަތުރު ފަށައިގެން މި ބޯޓު ނުކުންނާނީ ކެރީބިއަން ކަނޑަށެވެ. އެ ކަނޑު ހުރަސްކޮށް ފަތުރުވެރިންނާއި އެކު ދަތުރުކުރަން ހަމަޖެހިފައިވާ ބައެއް ސަރަހައްދުތަކުގެ ތެރޭގައި ސްޕެއިންގެ ބާސެލޯނާ، ރޯމް ހިމެނެއެވެ. އަދި އޭގެ ފަހުން ދަތުރު ކުރާނީ ޗައިނާ އަށެވެ.\nމިހާރު ކުރިޔަށް ދަނީ މި ކްރޫޒް ބޯޓު ނިންމުމުގެ އެންމެ ފަހު މަރުހަލާގެ މަސައްކަތްތަކެވެ. މި ބޯޓު ހަދާފައި މިވަނީ މީގެ އެންމެ ބޮޑު ބޯޓުގެ ޝަރަފު ހޯދާފައިވާ ކްރޫޒް ބޯޓު(ސިންފޮނީ) ހެދިތާ ހަތަރު އަހަރު ފަހުންނެވެ.\nސިންފޮނީ އަކީ 228،081 ޓަނުގެ ދިގުމިނުގައި 1،188 ފޫޓު ހުންނަ ބޯޓެކެވެ. މި ބޯޓުގައި 6،680 ފަތުރުވެރިންނަށް ދަތުރުކުރެވޭއިރު މި ބޯޓުގައި އެކި މަސައްކަތްތައް ކުރުމަށް 2،200 ފަޅުވެރިން ތިބޭނެއެވެ.\nސެޕްޓެމްބަރު 22, 2021 13:44\nމި ބޯޓުގައި 16 ބުރި .... 24 ލިފްޓް\nހުޅުމާލޭގައި 25 ބުރި ....4ލިފްޓް /3ލިފްޓް\nސެޕްޓެމްބަރު 22, 2021 15:12\nހުޅުމާލެ އަކީ ބޯޓެއްތަ؟\nސެޕްޓެމްބަރު 22, 2021 23:54\nސެޕްޓެމްބަރު 22, 2021 23:44\nކޮއިފުޅާ ބޯޓުގެ ބައްޓަމައް ބަލަބަލަ!!! އެއީ މީހުން ޗުއްޓީ ހޭދަކުރުމައް ގޮސް އުޅޭ އެއްޗެއް. ފްލެޓަކީ ދިރިއުޅެން ހަދާފަ ހުރި ތަނެއް!! އެ ބޯޓު ތަކުގަ ހުންނާނެ ފްލެޓް ތަކުގަޔާ ގޭގޭގަ ނުހުންނާނެ ކިތައްމެ ބާވަތުގެ ތަނެއް. ނާ ތަހުޒީބަސް ތަންފުކެއް ފަލަވަރެއްތީ...\nސެޕްޓެމްބަރު 23, 2021 10:51


SunOnline: Fen bill aa gulheygothun mauloomaathu dheyn Hiya flat gai help desk eh\nފެންބިލާ ގުޅޭގޮތުން މައުލޫމާތު ދޭން ހިޔާ ފްލެޓްގައި ހެލްޕް ޑެސްކެއް\nފާޠިމަތު ނަޒީފާ އަޙްމަދު 30 Nov 2021, 22:51\nފެންބިލާ ގުޅޭގޮތުން މައުލޫމާތު ދޭން ހިޔާ ފްލެޓްގައި ބަހައްޓާފައިވާ ހެލްޕް ޑެސްކެއް -- ފޮޓޯ/ އެމްޑަބްލިޔުއެސްސީ\nފެންބިލާ ގުޅޭގޮތުން ހިޔާ ޓަވަރު13 ގެ މީހުނަށް މައުލޫމާތު ދޭން އެމްޑަބްލިޔުއެސްސީއިން ހެލްޕް ޑެސްކެއް ބަހައްޓައިފިއެވެ.\nއެމްޑަބްލިޔުއެސްސީން ބުނީ މި ހެލްޕް ޑެސްކުގެ އެހީގައި ފެންބިލާ ބެހޭގޮތުން މައުލޫމާތު ސާފުކޮށް، ފްލެޓްތަކުގެ ފެން މީޓަރު ރަޖިސްޓްރީ ކުރުމާއި އެމްޑަބްލިޔުއެސްސީ ލީނިޔަންސީ ޕޮލިސީ މެދުވެރިކޮށް މަސައްކަތަށް ބަހާލައިގެން ފައިސާ ދެއްކޭނެ ސްކީމަށް އެދެވޭނެ ކަމަށެވެ.\nމިއަދުން ފެށިގެން ހުކުރު ދުވަސް ފިޔަވައި، މިމަހުގެ ހަތަރު ވަނަ ދުވަހުގެ ނިޔަލަށް ކޮންމެ ދުވަހެއްގެ މެންދުރު 1:00ން 3:00ށް ޓަވަރު13 ގައި މި ހެލްޕް ޑެސްކް ބެހެއްޓިފައި ވާނެ ކަމަށް އެ ކުންފުނިން ބުނެއެވެ.\nއެމްޑަބްލިޔުއެސްސީން ބުނީ ހެލްޕް ޑެކްސް ބެހެއްޓުމުގެ މަގުސަދަކީ ހިޔާ ފްލެޓްގައި އުޅޭ މީހުނަށް ފަސޭހަކަމާއެކު ފެން މީޓަރު ރަޖިސްޓްރީ ކުރުމުގެ ފުރުސަތު ދިނުމާއި ވީހާވެސް ގާތުން ފެން ބިލާ ގުޅޭ މުހިންމު މައުލޫމާތު ގާތުން ދިނުން ކަމަށެވެ.\nއެގޮތުން ފެން މީޓަރު ރަޖިސްޓްރީ ކުރުމަށްޓަކައި، ވެރިފަރާތުގެ އައިޑީކާޑާއި ހިޔާ ފްލެޓްގެ އެގްރިމެންޓްގެ ސަފްހާ 29 ގެންދިއުމުން ފެން މީޓަރު ރަޖިސްޓްރީ ކުރެވޭނެ ކަމަށެވެ.\nހިޔާ ފްލެޓްގެ އެޕާޓްމަންޓަތަކުން ފެން ލީކުވާ ނަމަ ދެނެގަންނާނެ ގޮތާއި ފެން ލީކުވާނަމަ ކަންތައް ކުރާނެގޮތް ކަސްޓަމަރުންނަށް ކިޔައިދޭނެކަމަށް އެބްޑަބްލިޔުއެސްސީން ބުންޏެވެ.


ރައްޔިތުންގެ އެދުމުގެ މަތީން ރައީސް މައުމޫން ލ. އަތޮޅަށް – Haftha\nރައްޔިތުންގެ އެދުމުގެ މަތީން ރައީސް މައުމޫން ލ. އަތޮޅަށް\nލ. އަތޮޅުގެ ރައްޔިތުންގެ އެ އެދުމުގެ މަތީން ކުރީގެ ރައީސް، މައުމޫން އަބްދުލް ގައްޔޫމް ލ. އަތޮޅަށް ވަޑައިގެންފި އެވެ.\nރައީސް މައުމޫން ލ. އަތޮޅަށް މިއަދު ފެއްޓެވި ދަތުރުފުޅަކީ މީގެ އަށް މަސް ކުރީން، އެމަނިކުފާނަށް އިއްވި ޖަލު ހުކުމުން މިނިވަންވެވަޑައިގެން ފަހުން އަތޮޅު ތެރޭގެ ރަށަކަށް ކުރައްވާ ފުރަތަމަ ދަތުރުފުޅެވެ.\nރައީސް މައުމޫންގެ ދަތުރުފުޅާ ގުޅޭގޮތުން ރައީސް މައުމޫންގެ އެމްއާރުއެމް ހަރަކާތުގައި އިސްކޮށް ހަރަކާތްތެރިވާ އައިމިނަތު ނާދިރާ ވިދާޅުވީ، ލ. އަތޮޅުގެ ރައްޔިތުންނަކީ ރައީސް މައުމޫން ޖަލަށް ލެވުނު ދުވަހުން ފެށިގެން ވެސް އެކަމާ ދެކޮޅަށް މަސައްކަތް ކުރެއްވި ރައްޔިތުންތަކެއް ކަމަށެވެ.\nއަދި އެ މަސައްކަތުގެ ތެރެއިން ރައީސް މައުމޫނާއި އެ ރައްޔިތުންނާ ގާތް ގުޅުމެއް އުފެދިފައިވާ، މި ދަތުރުފުޅަކީ އެ ރައްޔިތުން އެމަނިކުފާނާ ބައްދަލުކޮށްލަވަން ބޭނުންފުޅުވާތީ އެކަމަށް ކުރައްވާ ދަތުރުފުޅެއް ކަމަށް ނާދިރާ ވިދާޅުވި އެވެ.\nމި ދަތުރުފުޅުގައި ރައީސް މައުމޫން އިސްވެ ހުންނަވައިގެން އުފައްދަން މަސައްކަތްކުރައްވާ މޯލްޑިވްސް ރިފޯމް މޫވްމަންޓް (އެމްއާރުއެމް)އަށް މެންބަރުން އިތުރު ކުރުމުގެ މަސައްކަތް ވެސް ކުރިއަށްދާނެ ކަމަށް އޭނާ ފާހަގަކުރެއްވި އެވެ.


(16 އޭޕްރިލް 2021 އާ ގުޅޭ)\nދޮޅި އަޅައިގެން އިން ޖަންނަތު، ކަޅި ޖަހައި ނުލައި ބަލަން އިނީ ލަބީބަށެވެ. ހަށިފުރާ ނޭވާއެއް ލަމުން ލަބީބު ކޮޓަރިއަށް ވަދެ، ދޮރު ލެއްޕިއެވެ.\n"ޖަނާ!" ހައިރާންވެ ހުރެ ލަބީބު ގޮވައިލިއެވެ. ޖަންނަތު އިސްޖެހީ ކުށްވެރިއެއް ފަދައިންނެވެ. ހަމަ އެއާ އެކު، ޖަންނަތުގެ ދެލޯ ތެތްމައިލީ ކަރުނައިގެ ތިކިތަކުންނެވެ.\n"ބަލަ ޖަނާ! ރޮނީތަ؟" ލަބީބުގެ ފިޔަވަޅުތަކަށް ހަލުވި ކަމެއް އައެވެ. ލަބީބު ނިކަން އަވަހަށް އައިސް، ޖަންނަތުގެ ގާތުގައި އިށީންނެވެ.\n"ޖަނާ.." ޖަންނަތުގެ އިސް ނަގަމުން، ލަބީބު ދެލޯ ބޮޑު ކޮށްގެން ބަލައިލީ ޖަންނަތުގެ ސީދާ މޫނަށެވެ. ނަމަވެސް އެއްވެސް އެއްޗެއް ނުބުނެ، ޖަންނަތު އިނީއެވެ.\n"ޕްލީޒް ޖަނާ.. ކަމެއް ވީތަ؟" ޖަންނަތުގެ ލޮލުން ފައިބަމުންދާ ކަރުނަތައް ފެނުމުން، ލަބީބު ހަމަ ޙަޤީޤަތުގައި ވެސް ވަރަށް ބޮޑަށް ހާސްވެއްޖެއެވެ. އަދި ޖަންނަތު ނަމާދަށް އިނުމުން، އިތުރު ސުވާލުތަކެއް ލަބީބުގެ ސިކުނޑި ތެރެއަށް ފުނި ޖެހެން ފެށުނެވެ. މި ހުރިހާ ކަމެއް ކުއްލިއަކަށް ވުމުންނެވެ.\nފެންވަރައިލައިގެން އައިޝާ އައިސް އޮށޯވެލީ ނާއިކާ ޖެހިގެންނެވެ. އެވަގުތު ނާއިކު އޮތީ ވަރަށް ބޮޑަށް އޭނާގެ ފޯނަށް ސަމާލުކަން ދީގެންނެވެ.\n"ނާއިކު.." އައިޝާގެ އަޑު ނާއިކަށް އިވުނުހެން އޭނާއަށް ހީވެސް ނުވެއެވެ.\n"ނާއިކު.." ދެވަނަ ފަހަރަށް އައިޝާ ގޮވައިލީ ތަންކޮޅެއް ބާރަށެވެ. އައިޝާގެ އެއް ލޮލުން ފޯނަށް ކަޅިއެއް ދެމުންނެވެ.\n"ކީކޭ؟ އާޝާ؟" ފޯނު އެނދުމަތީގައި ބަންޑުން ބޭއްވުމަށްފަހު، ނާއިކު ހިފައިލީ އާޝާގެ އަތުގައެވެ.\n"ނާ.. އިކު. ސްނެޕް ވެސް ޔޫސް ކުރަންތަ؟" އައިޝާގެ މޫނުމަތިން ފެނުނީ ހައިރާން ކަމެވެ.\n"ޔެސް! ވައި؟" ނާއިކު ހަމަޖެހިލާފައި އަހައިލިއެވެ.\n"ނަތިންގ.. އަހަރެންނަށް ކުރިން ނޭނގޭތީ އެކަން.." އައިޝާ ދެލޯ މަރައިލަމުން ބުނެލިއެވެ.\n"އޯހް! ނިދަނީތަ؟" ނާއިކުގެ އަތުން އައިޝާގެ ބޮލުގައި ފިރުމައިލިއެވެ.\n"އާނ! ގުޑް ނައިޓު.." ބާލިހުގައި ބައްދައިލަމުން އައިޝާ ނިދަން މަސައްކަތް ކުރިއެވެ.\n"ލަބީބު.. އައިމް ސޮރީ.. ރިއަލީ ސޮރީ.." ވަގުތު ކޮޅެއްގެ ހިމޭން ކަމަކަށް ފަހު ޖަންނަތަށް ހަމަ ރަނގަަޅަށް ވެސް ރޮވޭ ގޮތްވިއެވެ. ޖަންނަތުގެ ދެލޮލުން ފެންނަނީ ވަރަށް ފުން އަސަރު ތަކެއް ކަން ލަބީބަށް ކަށަވަރު ވިއެވެ.\n"ބުނެބަލަ ޖަނާ! ކިހިނެއްތަ ވީ؟ އަހަރެން ވަރަށް ދެރަވޭ ޖަނާ ތިހެން ދެރަވެފަ އިންނަ ތަން ބަލަން.." ލަބީބުގެ ކަނާ އަތުން ޖަންނަތުގެ ކޮނޑުގައި ފިރުމަން ފެށީ، ވަރަށް ބޮޑަށް ހާސްވެގެން އިނދެއެވެ.\n"އަހަރެންނަށް މި އުޅެވުނީ ރަނގަޅަކަށް ނޫން. އަހަރެން ބޭނުން އިސްލާހު ވާން.. އަހަރެން.." ޖަންނަތުގެ ބަޑި ފަަޅައިގެން ދިޔައެވެ. ލަބީބުގެ ގަޔާ ޖަންނަތު ގާތް ކޮށްލަމުން، ލަބީބުގެ ދެ އަތުން ޖަންނަތުގެ ހަށިގަނޑު ވަރަށް ލޯބިން ވަށައިލިއެވެ.\n"އަހަންނަށް އިނގޭ. އަހަރެންނަށް ލަބީބާ ދޭތެރޭ ކަންތައް ކުރެވުނީ ރަނގަޅަށް ނޫންކަން. މަންމައާ ދޭތެރޭ ވެސް. ލައިބާއަށް ވެސް އިވެން ނުޖެހޭ އެތައް އެއްޗެއް އަހަރެންގެ ފަރާތުން ހުންނާނެ އިވިފި.." ޖަންނަތުގެ ލޮލުން ދިޔައީ ހޯސްލާފައި ކަރުނަތައް ފައިބަމުންނެވެ.\n"ލަބީބު. އަހަންނަށް މާފު ކުރޭ! އަހަރެން.. އަހަރެން ކުށް ޤަބޫލުކޮށްފިން.." ޖަންނަތަށް ހެޔޮ ވިސްނުން ލިބުނީ ކަމުގައި ބަލައި، ލަބީބު ވަރަށް އުފާވެއްޖެއެވެ. ލިބުނު އުފަލާ އެކު، ހިތުގެ އަޑިން އަލްޙަމުދުﷲ ކިޔައި، ޖަންނަތުގެ ގައިގައި ލަބީބު އޮޅުލައިގަތެވެ.\nދުވަސްތައް މާޒީގެ ޞަފުހާތަކަށް ބަދަލުވަމުން ދިޔައެވެ. ޖަންނަތު އާއި ލަބީބުގެ ޙަޔާތަށް ވަނީ މުޅިން އައު ބާބެއް އަތުވެފައެވެ. އެ ދެމީހުންގެ ދިރިއުޅުން ވަނީ ފުން "ލޯތްބެއް"ގެ ތެރެއަށް މުޅިން ޣަރަޤުވެފައެވެ. ޖަންނަތާއި ލަބީބުގެ ލޯބި ދިރިއުޅުން ފެނި ރަޝީދާއަށް ލިބިފައި ވަނީ ބަޔާން ނުކުރެވޭ ފަދަ ބޮޑު އުފަލެކެވެ. ރަޝީދާގެ އަބަދުމެ ދުޢާ އަކީ ޖަންނަތަށް ހެޔޮ ވިސްނުން ދެއްވުމެވެ. އެ ދުޢާ އިޖާބަ ކުރެއްވުމުން ރަޝީދާގެ އިޙްސާސްތައް ވަނީ އުފަލުން ގޮސް ކޮޅުންލާ ގާތްވެފައެވެ. ލައިބާގެ ފަރާތުން ވެސް ފެންނަނީ އުފާވެރި ކަމެވެ. އެތައް ދުވަހަކަށްފަހު، މަންމަ އާއި ބައްޕަގެ ލޯބި އެކުއެކީގައި ލިބެން ފެށީމައެވެ.\nއައިޝާ އާއި ނާއިކު ވެސް ވަރަށް ލޯބިން އެކުގައި ދުވަސްތައް ހޭދަ ކުރަމުން ގެންދިޔައެވެ. އައިޝާ ފަދަ ދީންވެރި، ވަފާތެރި އަންބެއް ހުރެމެ، ނާއިކު ގެންދިޔައީ އެކި އަންހެނުންގެ ފަރާތުން، އެކި ފަހަރު މަތިން ވަގުތީ އެތައް އުފާތަކެއް ހޯދަމުންނެވެ. ސިއްރުސިއްރުން ވާހިދާއާ ބައްދަލުކޮށް، ފޯނު މެދުވެރިކޮށް މަލާކަށް ވެސް އެތައް ވަގުތެއް ނާއިކު ގެންދިޔައީ ހުސް ކުރަމުންނެވެ. ރާއްޖޭގެ ޔޫތު މިނިސްޓަރު ކަމުގެ ޒިންމާ އަދާ ކުރަމުން ވެސް، ނާއިކު ގެންދިޔައީ ހުރިހާ ކަމެއް ވަރަށް ތަރުތީބުން ގެންދެވޭތޯ މަސައްކަތް ކުރަމުންނެވެ.\nރާއްޖެއިން ބޭރުން ކިޔެވުމަށްފަހު ނާއިކު މާލެ އައިތާ3މަސް ފާއިތުވެއްޖެއެވެ. ނާއިކުގެ ގިނަ ވަގުތުތަކެއް އޭނާ އޮފީހުގައި ހޭދަ ކުރިޔަސް، ޢާއިިލާއަށް ނާއިކު ގެންދިޔައީ ފުރިހަމައަށް ވަގުތު ދެމުންނެވެ.\n"ނާއިކު.." ލޯގަނޑު ކުރިމަތީގައި ރީތި ވާން ހުރި އައިޝާ ބަލައިލީ އެނދުގައި އިށީންދެގެން އިން ނާއިކަށެވެ.\n"ކީކޭ އާޝާ؟" ފޯނަށް ގެއްލިފައިވާ ނާއިކު ނިކަން އަވަހަށް މިފަހަރު ޖަވާބު ދިނެވެ.\n"ހިނގާބަލަ! ދުއްވާލަން ދާން މިއަދު. މިހާރު ދުވަސްކޮޅެއް ވެއްޖެއްނު ބޭރަށް ނުދާތާ." އައިޝާ ހިނިތުންވެފައި ހުރެ ވާހަކަދައްކަމުން ދިޔައެވެ.\n"އެއްކަލަ އާޝާ.. ބުނެފާނެ ކޮންމެ ފަދަ ކަމެއް ކުރަން ވެސް.. އަހަރެން ހީކުރީ މިއޮތްހާ ދުވަހު ރައިޑަކަށް ދާން ނުބުނީ އާޝާއަށް ގެޓު ވެގެން ކަމަށް.." ނާއިކު ބުނަން އުޅުނު އެއްޗެއް އައިޝާއަކަށް ނޭނގުނެވެ.\n"ތިބުނީ؟" އައިޝާ އައިސް އިށީންނީ ނާއިކުގެ ގާތުގައެވެ.\n"މިބުނީ.. އާޝާއަށް އެނގެއެއްނު؟ އަހަރެން މިކަހަލަ މަޤާމެއްގަ ހުރެ ނައިސް އެއް ނޫން ދޯ؟ އެހެން ރައިޑް ތަކަށް ދާކަށް. އަންޑަސްޓޭޑް ވެއެއްނު؟ އަސްލު ހީކުރީ ތި ނުބަނަނީ ވެސް އެކަން އެނގޭތީ ކަމަށް.." ނާއިކު ދެއްކި ވާހަކައިން އައިޝާ ދެރަވިއެވެ. ނަމަވެސް އެކަން ނާއިކަށް ދައްކާކަށް އައިޝާ ބޭނުން ނުވީއެވެ.\n"ސޮރީ.. އަހަރެންނަށް ނޭނގުނީ.." އައިޝާ ވަރަށް އަވަހަށް ބުނެލިއެވެ. ނަމަވެސް އައިޝާގެ ހިތުގައި ދިޔައީ އެތައް ޝަކުވާއެއް ކުރަމުންނެވެ.\n"މަންމާ.. އަހަރެން މާދަން މާލެ ދަން.. ވަރަށް އުފާވެފަ މިހުންނަނީ އެކަމާ.. މަންމަ އަންނާނަންތަ އެއާރޕޯޓަށް.." މަލާކު ނިކަން އުފާވެފައި ވާހަކަ ދައްކަމުން ދިޔައީ އޭނާގެ މަންމަ ވާހިދާއާ އެވެ.\n"ދަރިފުޅު ދައްކާ ވާހަކަ ތި ހުންނަނީ! މަންމަ ދާނެއްނު. ދަރިފުޅުގެ ބައްޕަ ގާތު ވެސް ބުނެލައްޗޭ! ހަދާ ގޮތެއް ބަލާލަން." ވާހިދާ ނިކަން އުފާވެފައި ފޯނުން ވާހަކަދައްކަމުން ދިޔައެވެ.\nމަލާކު ބޭރުން ކިޔަވާ ނިންމައިގެން ރާއްޖެ އަންނަކަން ނާއިކަށް ވެސް ވަނީ އެނގިފައެވެ. ވާހިދާ ފަދައިން ނާއިކު ވެސް ހުރީ އެކަމާ ވަރަށް ބޮޑަށް އުފާވެފައެވެ. އެތައް ދުވަހަކަށްފަހު މަލާކާ ބައްދަލުވެވޭތީއެވެ.\n"ލަބީބު.." ލަބީބާ ޖެހިގެން ހުރި ސޯފާގައި އިށީންނަމުން ޖަންނަތު ބަލައިލީ ލަބީބުގެ މޫނަށެވެ. އެވަގުތު ސިޓިންގރޫމްގައި ރަޝީދާ ވެސް އިނެވެ.\n"މަންމާ.. ލަބީބު.." ޖަންނަތުގެ ވަރަށް މަޑުން އޭނާގެ މަންމަ އާއި ފިރިމީހާއަށް ގޮވައިލިއެވެ. ކިހިނެއްވީ ތޯ އަހާ ފަދަ ގޮތަކަށް އެދެމީހުން ވެސް ބަލަން ތިބީ ޖަންނަތުގެ މޫނަށެވެ.\n"އަހަރެން.. އަހަރެން ބަނޑު.. ބޮޑު" ޖަންނަތު އެހެން ބުނެ، ލަދުން ހީނލަމުން އިސްޖެހިއެވެ.\n"ކީކޭ؟ ބަނޑު ބޮޑޭ؟ އަހަރެމެންނަށް އިތުރު ދަރިއަކު ލިބެނީތަ؟" ލަބީބު އުފަލުން ސޯފާއިން ތެދުވިއެވެ. ރަޝީދާ ވެސް ލިބުނު އުފާވެރި ޚަބަރުން ހުރީ ހެވިދިލިފައެވެ. ޖަންނަތު ހިނިތުންވެގެން ހުރެ، ޖަވާބު ދިނުމުގެ ގޮތުން ބޯ ޖަހައިލުމާ އެކު، ލަބީބު ވަރަށް ލޯބިން ޖަންނަތު އުރައިލިއެވެ. (ނުނިމޭ)


ދަރިންހޯދުމަށް ޖިންސީ ގުޅުން ހިންގުމުގައި ވަގުތުގެ މުހިއްމުކަން | ބަލިވެއިނުމުގެކުރިން | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ބަލިވެއިނުމުގެކުރިން ދަރިންހޯދުމަށް ޖިންސީ ގުޅުން ހިންގުމުގައި ވަގުތުގެ މުހިއްމުކަން\n* ދަރިޔަކު ހޯދަން މަސައްކަތް ކުރާއިރު ޖިންސީ ގުޅުން ހިންގަން އެންމެ ރަނގަޅީ ކޮންއިރަކު؟\n* އޯވަރީން ބިސް ކޮއްޓާ ވަގުތު އެގޭނީ ކިހިނެއް؟\n* މައްސަރުކަންތައް އިންތިޒާމު ނުވުމަކީ ދަރިން ހޯދުމަށް އުދަގޫވާ ކަމެއްތަ؟\n* ދަރިޔަކު ހޯދަން އުޅޭއިރު މިހުރިހާ ކަމަކަށް ބަލަން ޖެހޭތަ؟\nދަރިޔަކު ހޯދަން މަސައްކަތް ކުރާއިރު ޖިންސީ ގުޅުން ހިންގަން އެންމެ ރަނގަޅީ ކޮންއިރަކު؟\nތެދެކެވެ. ބިސްކޮށްޓާ ވަގުތު ސާފުސާފުކޮށް ދެނެގަތުމަކީ ފަސޭހަކަމެއް ނޫނެވެ. އެވަގުތު ބިނާވެގެން ވަނީ މައްސަރުކަންތައްވާ ދުރުމިނެއްގެ މައްޗަށެވެ. އާއްމުގޮތެއްގައި ބިސް ކޮއްޓަނީ މައްސަރުކަންތައް ދިމާވުމުގެ 14 ދުވަސް ކުރިންނެވެ. ގިނަ މީހުން ހީކުރަނީ ބިސް ކޮއްޓަނީ ދެމައްސަރުކަންތަކު ދޭތެރެ މެދުގައެވެ. ނަމަވެއް މިގޮތަށް ދިމާވާނީ ކޮންމެ 28 ދުވަހުން މައްސަރުކަންތައް ދިމާވާ މީހަކަށެވެ. ކޮންމެ 35 ދުވަހުން މައްސަރުކަންތައް ދިމާވާ މީހެއްގެ ބިސް ކޮއްޓާނީ 21ވަނަ ދުވަހުއެވެ. 17 ވަނަ ދުވަހަކު ނޫނެވެ.\nއޯވަރީން ބިސް ކޮއްޓާ ވަގުތު އެގޭނީ ކިހިނެއް؟\nބައެއް އަންހެނުންނަށް ބިސްކޮއްޓާ ވަގުތު ވަރަށް ރަނގަޅަށް އެނގެއެވެ. ނަމަވެސް ގިނަ އަންހެނުންނަށް އެވަގުތު ދެނެގަންނާކަށް ނޭގެއެވެ. ބަލިވެއިންނަން ބޭނުން ނަމަ އެވަގުތު ފާހަގަ ކުރެވޭތޯ މަސައްކަތް ކުރާށެވެ. ކޮންމެ މަހަކު ހަށިގަނޑަށް ވަމުން އަންނަ ބަދަލުތައް ފާހަގަކޮށް ނޯތު ކުރާށެވެ. އާއްމު ގޮތެއްގައި ބިސްކޮއްޓާއިރު ފެންނަ އަލާމާތް ތަކުގެ ތެރޭގައި ތިރީގައި އެވާ ކަންތައްތައް ހިމެނެއެވެ.\n- އުރަމަތީގައި ރިއްސުން.\n- ދަށްބަނޑަށް ކޮންމެވެސް ވަރަކަށް އުދަގޫކަމެއް އިހުސާސް ކުރެވުން.\n- ކުރިމަތިފަރާތުން ދިޔައިއެއްޗެތި ފައިބާވަރު ގިނަވުން.\n- ހަށިގަނޑުގެ ފިނިހޫނުމިން 0.5ޑިގުރީވަރު މަތިވުން. މިކަން ފާހަގަ ކުރެވޭނީ ތަމޯމީޓަރަކުން ހެނދުނު ތެދުވާގޮތަށް ބޭރަށް ނުނިކުމެ ބެލުމުންނެވެ. އަދި މިގޮތަށް ބަލާއިރު ރަނގަޅީ ފުރަގަސްފަރާތަށް ތަމޯމީޓަރު ލައްވައިގެން ބެލުމެވެ.\n- އަދި ބައެއް އަންހެނުންގެ ކުރިމަތި ފަރާތުން ކޮންމެވެސް ވަރަކަށް ލޭއައުމަކީވެސް އެކަށީގެނވާ ކަމެކެވެ.\nމައްސަރުކަންތައް އިންތިޒާމު ނުވުމަކީ ދަރިން ހޯދުމަށް އުދަގޫވާ ކަމެއްތަ؟\nމައްސަރުކަންތައް އިންތިޒާމު ނުވުމަކީ ބަލިވެއިނުން އުދަގޫވާ ކަމެކެވެ. އެއްފަހަރު 28 ދުވަހުން ދެން 21 ދުވަހުން އަނެއްފަހަރު 35 ދުވަހުން ވުމަކީ ބިސްކޮއްޓާ ދުވަސްވެސް ފާހަގަކުރާން އުދަގޫވާނެ ކަމެކެވެ. ވީމާ މިގޮތަށް ދިމާވާ މީހަކެ އެތައްމަހެއް ވަންދެން މައްސަރު ކަންތައް ވަނީ ކިހާ ދުވަހަކުންތޯ ބައަލައި ނޯޓު ކުރުމަށްފަހު ބިސް ކޮއްޓާ ދުވަސް ފާހަގަ ކުރެވޭތޯ ބަލާށެވެ. ގާތްގަޑަކަށް ބިސްކޮއްޓާނީ 11 ދުވަހާއި 17 ދުވަހާއި ދޭތެރޭގައެވެ.\nދަރިޔަކު ހޯދަން އުޅޭއިރު މިހުރިހާ ކަމަކަށް ބަލަން ޖެހޭތަ؟\nނޫނެކެވެ. ދެދުވަހުން އެއްދުވަހު ޖިމާއުވަމުން ގެންދިއުމުން ފުދޭނެއެވެ. ނަމަވެސް މިކަންތައްތައް ބެލުމުން ބަލިވެއިންނާނެ ކަމުގެ ޔަގީންކަން އިތުރުވާނެއެވެ


SunOnline: India china hanguraama nimumakah genaani Addu city: Nasheed\nއިންޑިއާއި ޗައިނާ ހަނގުރާމަ ނިމުމަކަށް ގެންނާނީ އައްޑޫ ސިޓީ: ނަޝީދު\nފާތިމަތު ސައީދު 06 Nov 2018, 20:16\nނަޝީދު އައްޑޫއަށް ކުރައްވާ ދަތުރުފުޅުގެ ތެރެއިން ---\nއިންޑިއާ އަދި ޗައިނާ ދެ ގައމުގެ ދެމެދުގައި އޮތް ނުރުހުންތައް އެ ދެ ގައުމުގެ ދެމެދުގައި އޮތް އުދާސްތައް ނިމުމަކަށް ގެންނާނީ އައްޑޫ ސިޓީގެ ރައްޔިތުންގެ ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމިނިވަން ވެގެން މާލެ ވަޑައިގަތުމަށް ފަހު މިއަދު ރައީސް ނަޝީދު ވަނީ އައްޑު އަތޮޅަށް ވަޑައިގެންފަ އެވެ. އައްޑޫ ހިތަދޫގައި ހުންނަވައި ވާހަކަފުޅު ދައްކަވަމުން ނަޝީދު ވިދާޅުވީ އިންޑިއާ ކަނޑުގައި ފިނި ހަނގުރާމައެއް އުފެދެމުން އެބާދާ ކަމަށެވެ. އަދި އައްޑޫ ރައްޔިތުންނަށް މިކަން ސާފުވާނެ ކަމަށް ނަޝީދު ވިދާޅުވި އެވެ.\nނަޝީދު ވާހަކަފުޅު އަލި އަޅުވާލީ އިންޑިއާ އަދި ޗައިނާ ދެގައުމުގެ ދެމެދުގައި އޮތް ވާދަވެރި ކަމުގެ މައްޗަށެވެ. މިދިޔަ ފަސް އަހަރު ޗައިނާ އާއި ރާއްޖޭން ގާތް ގުޅުމެއް ބޭއްވުމުން އިންޑިއާ އިން ރާއްޖެއާ މެދު އޮތީ ނުރުހިފަ އެވެ.\n"އިންޑިއާ އާއި ޗައިނާގެ ނުރުހުންތައް އެ ދެބައި މީހުންގެ އުދާސްތައް އެންމެ ފަހުން ހަމަ ޖެހުމަކަށް ގެންނާނެ ތަނަކީ ވެސް އަޅުގަނޑަށް ފެންނަ ފެނުމުގައި މި އައްޑު އަތޮޅު." ނަޝީދު ވިދާޅުވި އެވެ.\nނަޝީދު ވިދާޅުވީ އައްޑޫ ސިޓީއާ ގުޅޭ ގޮތުން އެ ސިޓީއާ މެދު ވިސްނަނީ ހަމަ އެކަނި ރާއްޖޭގެ ރައްޔިތުން ނޫން ކަމަށެވެ. އައްޑުއާ ގުޅޭ ގޮތުން އެ ސިޓީގެ ކަންކަން ދުނިޔޭގެ ކަންކޮޅުތަކުން އެތައް ބައެއް އޮޅުން ފިލުވަމުން ގެންދާ ކަމަށް ނަޝީދު ވިދާޅުވި އެވެ.\nއައްޑޫ ސިޓީން އިންޑިއާ ކަނޑުގެ ހަމަޖެހުން ހޯދުމަކީ އެމަނިކުފާނު އުންމީދު ކުރައްވާ ގޮތް ކަމަށް ނަޝީދު ވަނީ ވިދާޅުވެފަ އެވެ.\n"ޒަމާނުއްސުރެ ފަށައިގެން ދިވެހިރާއްޖޭގެ އެކުވެރިންނަކީ އިންޑިއާ. އިންޑިއާގެ ހަމަޖެހުމާއި އިންޑިއާގެ ސަލާމަތާއި ރައްކާތެރި ކަމަކީ ދިވެހިރާއްޖޭގެ ސަލާމަތާއި ރައްކާތެރި ކަމާއި ގުޅިފައި ހުރި ކަމެއް. އައްޑޫ ސިޓީ އާއި މި ސިޓީގެ ރައްޔިތުން އަބަދު ވެސް ވިސްނަވާން ޖެހޭނެ. އަބަދުވެސް ބައްލަވާނެ ޖެހޭނެ ތިޔަ ބޭފުޅުންނަކީ ހަމައެކަނިި ދިވެހިރާއްޖޭގެ މަސްލަހަތާ ގުޅިފައިވާ ބައެއް ނޫން." ނަޝީދު ވިދާޅުވި އެވެ.\nނަޝީދު ވިދާޅުވީ އައްޑޫ ސިޓީގެ ރައްޔިތުން ވަނީ އިންޑިއާ ކަނޑުގެ މަސްލަހަތާ ވެސް ގުޅިފައި ކަމަށެވެ. އައްޑޫ ސިޓީގެ ތަރައްގީ އަކީ އިނގިރޭސިންގެ ވެސް މަސްއޫލިއްޔަތެއް ކަމަށް ނަޝީދު ވިދާޅުވި އެވެ.\nނަޝީދު ވިދާޅުވީ އައްޑޫ ސިޓީގެ ތަރައްގީގައި މުޅި ދުނިޔޭން އެހީތެރިވުމަކީ އައްޑޫ ރައްޔިތުން އަދި އެމަނިކުފާނު ވެސް ބޭނުންފުޅުވާ ގޮތް ކަމަށެވެ.\n"އައްޑޫގެ ތަރައްގީއަކީމި ރާއްޖެއަށް މަޖުބޫރު ކަމެއް. އަޅުގަނޑުމެން އެންމެން މެ އައްޑޫ ރައްޔިތުންނަށް ދަރާފައިވާ ބޮޑު ދަރަންޏެއް. އެ ދަރަނި އަދާކުރުމަށް އަނެއްކާ ވެސް ދިވެހި ރައްޔިތުންގެ ޑިމޮކްރެޓިކް ޕާޓީގެ ރައީސެއް އިބްރާހިމް މުހައްމަދު ސޯލިހު މިވަނީ ވެރިކަމާ ހަވާލުވާން ތައްޔާރުވެފައި." ނަޝީދު ވިދާޅުވި އެވެ.\nނަޝީދު ވިދާޅުވީ އިންތިހާބީ ރައީސް އިބްރާހިމް މުހައްމަދު ސޯލިހުގެ ސަރުކާރުން އައްޑޫ ސިޓީއަށް އިސްކަން ދޭނެ ކަމީ އެމަނިކުފާނު އެއްވެސް ވަރަކަށް ޝައްކު ކުރައްވާ ކަމެއް ނޫން ކަމަށެވެ. އައްޑޫއަށް ގެންނަން ބޭނުންވާ ތަރައްގީގެ މަޝްރޫއުތަކާ ބެހޭ ގޮތުން ވެސް ނަޝީދު ވާހަކަފުޅު ދެއްކެވި އެވެ.\nއައްޑޫއަށް ގެންނަޖެހޭ ތަރައްގީ ކަމަށް ނަޝީދު ވިދާޅުވީ\nއައްޑޫގެ އެއާޕޯޓު ފުރިހަމަ އިންޓަނޭޝަނަލް އެއާޕޯޓަކަށް ބަދަލުވާން ޖެހޭ\nއައްޑޫގެ ބަނދަރު އިންޓަނޭޝަނަލް ބަނދަރަކަށް ބަދަލުވާން ޖެހޭ\nޓުއަރިޒަމްގެ ވިޔަފާރި ފުޅާވާން ޖެހޭ\nއައްޑޫގެ ބޭރު ފަޅުގައި އިތުރު ތިން ރަށެއް އުފައްދަން ޖެހޭ\nރަށު ތެރޭގައި ޓުއަރިޒަމް ޒޯންތައް ގާއިމް ކުރަން ޖެހޭ\nފެނާއި ނަރުދަމާ އަދި މަގުތައް ކޮންމެހެން ހަދަން ޖެހޭ\nއައްޑޫގައި ހިންގާ ސަރުކާރު ކުންފުނިތަކުގެ ވިޔަފާރީގައި އައްޑޫ ރައްޔިތުންގެ ހިއްސާ އޮންނަން ޖެހޭ\nގިނަ ހޮސްޕިޓަލުތައް އަޅަން ޖެހޭ\nނަޝީދު ވިދާޅުވީ މުޅި ރާއްޖޭގެ ތަރައްގީ ގުޅިފައި އޮތް އެންމެ މުހިންމު އެއް ތަނަކީ އައްޑޫ ސިޓީ ކަމަށެވެ. އެހެންވީމަ އައްޑޫ ސިޓީގައި ހިންގާ ސަރުކާރު ކުންފުނިތަކުގެ ވިޔަފާރިއަކީ މާދުރުގައި އޮންނަ މިނިސްޓްރީއެއްގެ ބެލުމުގެ ދަށުން ހިންގާ ތަނަކަށް ވާން ނުޖެހޭ ކަމަށް ވެސް ވިދާޅުވި އެވެ. އަދި ވިދާޅުވީ އަމިއްލައަށް ކުންފުނިތައް ހިންގުމަކީ އައްޑޫ ރައްޔިތުންނަށް ނުކުރެވޭނެ ކަމެއް ނޫން ކަމަށެވެ.\nނަޝީދު އައްޑޫ ސިޓީ ރައްޔިތުންނާ ވާހަކަފުޅު ދައްކަވަނީ ---\n"މި ސިޓީގެ ތަރައްގީއާ އެކުގައި ނޫނީ މާލެއަށް ފަސޭހައެއް ހޯދޭކަށް ނެތްކަން އެއީ އެންމެންމެ ގަބޫލު ކުރާނެ ހަގީގަތެއް. މި އުފެދޭ ސަރުކާރުގެ އެންމެ ބޮޑު މަސައްކަތަކަށް ވާންޖެހޭނީ އަދި ވާނީ މި ސިޓީގެ ތަރައްގީއަށް މަސައްކަތް ކުރުން." ނަޝީދު ވިދާޅުވި އެވެ.\nއައްޑޫ ސިޓީއަށް ގެނެވޭނެ އެންމެ ބޮޑު ތަރައްގީއަކީ ސިޓީގެ އެންމެހާ ކަންކަން އެ ސިޓީގެ އަތްމައްޗަށް ދޫކޮށްލަން ޖެހޭ ކަމަށް ނަޝީދު ވިދާޅުވި އެވެ. މާދުރުގައި މާލޭގައި އޮންނަ ސަރުކާރަކުން ތަރައްގީ ހިފަހައްޓާ އުސޫލަކީ ހަމަޖެހޭ އުސޫލެއް ނޫން ކަމަށްވެސް ނަޝީދު ވަނީ ވިދާޅުވި އެވެ.\n"ހަޒާނާއިން ދެނީ ދޭންޖެހޭ ފައިސާތޯ ކަށަވަރުކުރޭ"


Colombo in September mahu kaa ehchehi husvaane: Mayor | Mihaaru\nދުނިޔެ / ކޮލަމްބޯ\nކޮލަމްބޯ އިން ސެޕްޓެމްބަރު މަހު ކާއެއްޗެހި ހުސްވާނެ: މޭޔަރު\nލަންކާގެ އިގްތިސާދީ ހާލަތު ދަށްވުމުން އާއްމުން ނުކުމެ މުޒާހަރާ ކުރަނީ. --ފޮޓޯ:އޭއެފްޕީ\n04 ޖޫން 2022 - 11:12\nކޮލަމްބޯ (ޖޫން 4) - އަންނަ ސެޕްޓެމްބަރު މަހާ ހަމައަށް ދާއިރު ސްރީ ލަންކާގެ ވެރިރަށް ކޮލަމްބޯ އިން ކާބޯތަކެތި ހުސްވާނެ ކަމުގެ އިންޒާރު އެ ސިޓީގެ މޭޔަރު ރޯސީ ސެނަނަޔަކަ ދެއްވައިފި އެވެ.\nއެކަމަނާ ވިދާޅުވީ 600 އޭކަރުގެ ބިމެއްގައި، ކޮލަމްބޯ މުނިސިޕަލް ކައުންސިލް (ސީއެމްސީ) އިން ވަރަށް އަވަހަށް ކާބޯތަކެތި ހެއްދުމުގެ މަސައްކަތް ފަށާާނެ ކަމަށެވެ.\nސެނަނަޔަކަ ވިދާޅުވީ ކާބޯތަކެތި ހެއްދުމަށް ސީއެމްސީން މަސައްކަތް ކުރަމުންދާއިރު އާއްމުން ވެސް ގޭގެ ހުސްތަނުގައި ކާބޯތަކެތި އިންދުމަށް އިލްތިމާސްކުރައްވާ ކަމަށެވެ.\n"ކޮލަމްބޯ ސިޓީގެ ގާތްގަނޑަކަށް 60 ޕަސެންޓަކީ މަދުން އާމްްދަނީ ލިބޭ މީހުން. ކާބޯތަކެތީގެ ކޮންމެ ތާށިކަމަކާ އެކު އެ މީހުންނަށް އަސަރުކުރާނެ. އެއްވެސް މީހަކު ބިރުގަންނަ ފަދަ އިންޒާރެއް ދިނުމަށް ބޭނުމެއް ނުވޭ. އެކަމަކު ހާލަތު އަންގައިދީ ތައްޔާރުވުމަށް އިލްތިމާސްކުރަން،" ނޫސްވެރިންނާ ވާހަކަ ދައްކަވަމުން ސެނަނަޔަކަ ވިދާޅުވި އެވެ.\nމަދުން އާމްދަނީ ލިބޭ މީހުންނަށް ފައިސާގެ ވައުޗަރެއް ދޫކުރުމުގެ އިންތިޒާމްތައް ހަމަޖެއްސުމުގެ މަސައްކަތް ކުރަމުން ގެންދާ ކަމަށް ވެސް ސެނަނަޔަކަ ވިދާޅުވި އެވެ.\nކާބޯތަކެތީގެ ރައްކާތެރިކަން ޔަގީންކުރުމާ ގުޅޭ ގޮތުން ލަންކާ އިން މިހާރު ދަނީ ވޯލްޑް ފުޑް ޕްރޮގްރާމް، ގްލޯބަލް ފުޑް އެންޑް އެގްރިކަލްޗާ އޮގަނައިޒޭޝަންއާ އެކު މަޝްވަރާ ކުރަމުން ކަމަށް އެކަމަނާ ވިދާޅުވި އެވެ.\nކާބޯތަކެތީގެ އިސްރާފް މަދުކުރުމާ ގުޅޭ ގޮތުން ވެސް ސީއެމްސީން މަޝްވަރާ ކުރަމުން ގެންދާ ކަމަށް ވިދާޅުވި އެވެ. ކޮލަމްބޯ ސިޓީން މިހާރު ދުވާލަކު 350 ޓަނުގެ ކާބޯތަކެތި އިސްރާފުގެ ގޮތުގައި އުކާލަން ޖެހެ އެވެ.\nމޭޔަރު ވިދާޅުވީ ކާބޯތަކެތީގެ ޔަގީންކަން ހޯދުމަށްޓަކައި އިސްރާފުގެ ބައި މަދުކުރުމުގެ މަސައްކަތް ވެސް ކުރަން ޖެހޭ ކަމަށެވެ.\nސްރީ ލަންކާ ލަންކާގެ އިގުތިސާދު ކާބޯތަކެތި ދަތިވުން ކޮލަމްބޯ\nކޮބާ އަންނި ހޯދި އެހީތައް\nމުސްލިމުން ދިން ޓެރަރިސްތް ހަމަލާގެ ނަތީޖާ މީ.އެދުވަހު ވެސް މަ ބުނިން މި ވާހަކަ\nމުސްލިމުންތަ ކޮވިޑޭ ކިޔައިގެން ގައުމު ބަންދުކުރީ؟ ހެހެ.\nޓެރަރިސްޓް ހަމަލާދިނީ މުސްލިމުންނެއް ނޫން. އެއީ ވައްހާބީން. އެމީހުން މުސްލިމް ނަމެއް ކިއައިގެން އުޅުނަސް އެމީހުން އެއީ އިސްލާމްދީނާ އެއްވެސް ގުޅުމެއް އޮތް ބައެއް ނޫން.\nމިރާއްޖޭގައި މިއުޅޭ މީހުނަށް އަދި ހީނުވޭ ތަނެއް ހިރުވާހެންވެސް. އެހާވެސް ބިޒީ އެންމެންވެސް.\nކޮލަންބޯ އިން ކާއެއްޗެހި ހުސްވެދާނެތީ އަހަރެމެން ހިރުވަންވީ ކީއްވެ؟ އެކަމާ ދެން އަހަރެމެން ވިސްނަންތިބެންވީތަ ބިޒީކޮށް މަސައްކަތް ނުކޮށް؟\nތިކަން ހައްލުވާނީ މިހާރަށްވުރެ ގަދައަށް މުޒާހަރާކޮށްގެންކަމަށް ބެލެވޭ.


Eiffel tower ah aran ulhunu meehaku hahyarukohfi\nއައިފެލް ޓަވަރަށް އަރަން އުޅުނު މީހަކު ހައްޔަރުކޮށްފި\nޓަވަރަށް އަރަން މަސައްކަތްކުރި މީހާ އަތުލައިގަންނަން ސިފައިންގެ މީހަކު މަސައްކަތް ކުރަނީ: މި މީހާއަކީ ކާކުކަން ޕެރިސް ފުލުހުން ހާމަކޮށްފައެއް ނުވޭ\nފްރާންސްގެ ޕެރިސްގައި ހުންނަ އައިފެލް ޓަވަރުގެ އެއް އަރިމަތިން މައްޗަށް އަރަމުން ދިޔަ މީހަކު މިދިޔަ ހޯމަ ދުވަހު ޕެރިހުގެ ފުލުހުން ހައްޔަރު ކޮށްފި އެވެ.\nޕެރިހުގެ ފުލުހުންގެ ތަރުޖަމާނަކު ސީއެންއެންއަށް މައުލޫމާތު ދެއްވި ގޮތުގައި އެ މީހާ އިމާރާތަށް އަރަން ހުންނަ ވަސީލަތްތައް ބޭނުން ނުކޮށް އިމާރާތުގެ އެއް އަރިމަތީ ދަގަނޑުތަކުން އަރަމުން ދިޔަ ސަބަބު މިހާތަނަށް އެނގިފައެއް ނުވެއެވެ. ފުލުހުން އޭނާ ހައްޔަރުކުރި ނަމަވެސް އޭނާގެ އެއްވެސް މައުލޫމާތެއް އަދި ހިއްސާކޮށްފައެއް ވެސް ނުވެއެވެ.\nއޭނަ އިމާރާތަށް އަރާތަން ފެނުނު ހިސާބުން ފުލުހުން އެ އިމާރާތުގައި ތިބި އެންމެން ބޭރުކުރުމުގެ މަސައްކަތް ފަށައި އިމާރާތް ބަންދު ކުރިއެވެ. އެމީހާ އަތުލައިގަތީ އެ މަސައްކަތް ފެށިތާ ހަތް ގަޑިއިރުންނެވެ.\nއެމީހާ، 324 މީޓަރުގެ މަޝްހޫރު ބިނާގެ އަރިމަތީ ދަގަނޑުތަކުގެ އެހީގައި އަރަމުން ދިޔަ މަންޒަރުތައް ދައްކުވައިދޭ ފޮޓޯތަކާއި ވީޑިއޯތައް ސޯޝަލް މީޑިއާގައި ވަނީ އާންމުވެފަ އެވެ.\nފްރެންްޗް ރިވޮލިއުޝަން ފާހަގަ ކުރުމަށްޓަކައި 1889 ވަނަ އަހަރު ގަސްތާވް އައިފެލް ޑިޒައިންކޮށް ބިނާކޮށްފައިވާ އައިފެލް ޓަވަރު ބަލާލައި ޓަވަރު މަތިން ފެންނަ ހިތްގައިމު މަންޒަރުތައް ދެކިލުމަށް ކޮންމެ އަހަރަކު ހަތް މިލިއަނަށް ވުރެ ގިނަ މީހުން ޕެރިހަށް ދަތުރު ކުރެއެވެ. މިދިޔަ ހަފުތާތެރޭގައި އެ ބިނާއަށް ވަނީ 130 އަހަރު ފުރިފަ އެވެ.\nއެ ޓަވަރަށް މީހަކު އަރަން މަސައްކަތް ކޮށްފައިވާ މިއީ ފުރަތަމަ ފަހަރެއް ނޫނެވެ. މީގެ ކުރިން 2015 ވަނަ އަހަރު ތިން މީހަކު އެ އިމާރާތަށް އަރަން މަސައްކަތް ކޮށްފައި ވެއެވެ. އަދި ހަމަ އެ އަހަރު ޕެރިހަށް ދީފައިވާ ޓެރަރިސްޓް ހަމަލާތަކާއި ގުޅިގެން ދެ ދުވަހަށް ޓަވަރ ބަންދު ކުރިއެވެ. އަދި 2013 ގައި ސަލާމަތީ ސަބަބުތަކަށްޓަކައި ބަންދު ކޮށްފަވާއިރު 2010 އެއްގައި ވެސް ބަންދު ކުރި އެވެ.\nޓަވަރުގެ ސަލާމަތީ ކަންކަން ވަރުގަދަ ކުރުމުގެ ބޭނުމުގައި 2017 ވަނަ އަހަރު ޓަވަރުގެ ތިރީބައި ވަށައިގެން ގާތްގަނޑަކަށް 2.5 އިންޗި ބޯމިނުގެ ބުލެޓްޕްރޫފް ބިއްލޫރި ވަނީ ޖަހާފައި އެވެ.\nޗާލީ ހެބުޑޫ: އަނެއްކާވެސް ރަސޫލާއަށް ފުރައްސާރަކޮށްފި\nކޭސްތައް އިތުރުވެ ފްރާންސްގައި މާސްކު އެޅުން މަޖުބޫރުކޮށްފި


Note Ge Hurihaa Product Thakakun 50% Agu Heyokoh Libey Sale Eh Fashanee - Vaguthu\nނޯޓްގެ ހުރިހާ ޕްރޮޑަކްޓެއް %50 އަގުހެޔޮކޮށް ލިބޭ ސޭލްއެއް ފަށަނީ\nކޮސްމެޓިކްސް ޕާފިއުމްސް އަދި ރީތިވާ އެއްޗެހީގެ ގިނަ ވައްތަރުތަކެއް ވިއްކަމުން އަންނަ "ނިއު އެޑިޝަން" އަކީ ދުނިޔޭގެ އެންމެ މައްޝޫރު އެއް ކޮސްމެޓިކްސް ބްރޭންޑު ކަމުގައިވާ ނޯޓް ކޮސްމެޓިކްސްގެ ރާއްޖޭގެ އެކްސްކްލޫސިވް ޑިސްޓްރިބިއުޓަރެވެ.\nނޯޓު ކޮސްމެޓިކްސްއަކީ ދިވެހިންގެ ތެރޭގައިވެސް މަގުބޫލު ބްރޭންޑެއް ކަމަށްވާއިރު ދިވެހި ޒުވާން އަންހެނުންނަށް ހަދިޔާއެއްގެ ގޮތުގައިވެސް އެންމެ ބޭނުންވާނެ އެކައްޗަކީ މިއީއެވެ.\nމާލޭގެ ބޮޑު ރަސްގެފާނު މަގުގައި ހުންނަ ނިއު އެޑިޝަންގެ ފިހާރައަކީ ނޯޓުގެ ގިނަ ޕްރޮޑަކްޓްތައް ލިބޭނެ އެއް ތަނެވެ. އެ ތަނަކީ އެތައް ބައެއްގެ ހިތްތަކާއި ގުޅިފައިވާ ތަނެކެވެ.\nއެތަނުން މިއަދު ޒުވާނުންނަށް ދިން އުފާވެރި ޚަބަރަކީ އެތަނުން ވިއްކަމުން އަންނަ ހުރިހާ ނޯޓު ޕްރޮޑަކްޓްސްތަކުން އެއް ގަޑިއިރަށް 50 ޕަސެންޓްގެ ޑިސްކައުންޓެއް ލިބޭ ފްލޭޝް ސޭލްއް ފަށަން ތައްޔާރުވަމުން އަންނަ ވާހަކައެވެ.\nGET READY TO RUSH FOR THE NOTE FLASH SALE! First time in Maldives Get 50% OFF on ALL NOTE PRODUCTS. Visit our store New...\nPosted by New Edition on Thursday, July 4, 2019\nމިއީ އެ ޒުވާނުންނަށް ހަދިޔާއެއްގެ ގޮތުގައި ނޯޓު ކޮސްމެޓިކްސް ވައްތަރުތައް ދޭން ލިބޭނެ ރަނުގެ ފުރުސަތަކަށް ވެގެން ދާނެއެވެ. ނޫނީ އަމިއްލައަށް ގޮސް ނޯޓު ކޮސްމެޓިކްސްގެ އަޖުމަ ބަލާލުމަށް ގަނެލަންވެސް ރަނގަޅު ފުރުސަތަކަށް ވެގެން ދާނެއެވެ.\nމާދަމާ ރޭގަނޑު 9:00 އިން 10:00 އަށް ނިއު އެޑިޝަންގެ ފިހާރައަށް ގޮސް ބޭނުން ވަރަކަށް ނޯޓުގެ ޕްރޮޑަކްޓްތައް ގަނެލަންވީއެވެ. މި ވަރުގެ ޑިސްކައުންޓެއް ލިބޭނީ މަދު ފަހަރެއްގައެވެ.\nނިއު އެޑިޝަން އިން ބުނީ ރާއްޖޭގައި އާއްމުކޮށް ބާއްވާ ސޭލްތަކުގައި އަގުހެޔޮވެގެން ދާނީ ވަކި ޕްރޮޑަކްޓްތަކެއް ކަމަށާއި ނަމަވެސް ރާއްޖޭގައި އާއްމުކޮށް ބާއްވާ ސޭލްތަަކަށްވުރެ މި ސޭލް ތަފާތު ވާނެ ކަމަށެވެ.\n"އެކަމަކު މި ފްލޭޝް ސޭލްގައި ނޯޓުގެ ހުރިހާ ޕްރޮޑަކްޓްތަކަކުން އެއްފަހަރާ 50 ޕަސެންޓް އޮފްކޮށްލަނީ. ފަހުގެ ޕްރޮޑަކްޓްތައްވެސް ކުރީގެ ޕްރޮޑަކްޓްތައްވެސް، ވަކި ޕްރޮޑަކްޓެއް ނުބަލާ ހުރިހާ ނޯޓް ޕްރޮޑަކްޓްސް 50 ޕަސެންޓް ހެޔޮވެގެންދާނެ." ނިއު އެޑިޝަނުން ބުންޏެވެ.\nއިތުރަށް އެ ފިހާރައިން ބުނީ މި ހާއްސަ ސޭލްގައި ބައިވެރިވާ ފަރާތްތަކަށް ހާއްސަ ހަދިޔާތަކެއްވެސް ދިނުމަށް ހަމަޖެހިފައިވާ ކަމަށެވެ.\nމިއީ ރާއްޖޭގައި ބާއްވާ މިފަދަ ފުރަތަމަ ފްލެޝް ސޭލްއެވެ. އާއްމުކޮށް މިފަދަ ފްލެޝް ސޭލްތައް ބާއްވަނީ ބޭރުގެ ބޮޑެތި ބްރޭންޑްތަކުންނެވެ.\nނޯޓް ކޮސްމެޓިކްސް އިން ޓީޗަރުންގެ އަގު ވަޒަންކޮށްފި\nބްރައިޑް މޯލްޑިވްސްގެ ޓައިޓަލް ސްޕޮންސަރަކަށް ނޯޓް\nޖުލައި 8, 2019 11:06\nއައި ވިލް ބީދެއާ ޑޯންޓް ވޮރީ\nޖުލައި 16, 2019 12:46\nނުވިކިގެން. ޢަދި އެމްބެސެޑާ ވެސް ބަދަލުކުރަންފެނޭ ނޫންނަމަ ތިޔަބްރަެންޑް އުވެނެ ރާއްޖެއިން\nޖުލައި 16, 2019 13:34\n50%ގެ ޑިސްކައުންޓާއެކު ނޯޓް ފޯނެއް ނުލިބޭނެތަ؟


Turkey in 20,000 dose vaccine hadhiyaa kohfi\nމީހެއްގެ ގަޔަށް ވެކްސިން ޖަހަނީ: ތުރުކީން ރާއްޖެއަށް 20،000 ޑޯޒް ވެކްސިން މިއަދު ހަދިޔާކޮށްފި --- ފޮޓޯ: އަވަސް\nތުރުކީން ރާއްޖެއަށް ހިލޭ އެހީގެ ދަށުން 20،000 ޑޯޒް ވެކްސިން ހަދިޔާ ކޮށްފި އެވެ.\nރައީސް އޮފީހުން ބުނީ ކޮވިޑުން ދިފާއުވުމަށް ރާއްޖޭގައި ކުރިއަށްގެންދާ ވެކްސިން ކެމްޕެއިނަށް ތުރުކީވިލާތުގެ ސަރުކާރުން 20،000 ޑޯޒް ކޮވިޑް ވެކްސިން ހަދިޔާ ކޮށްފައިވާ ކަމަށެވެ. ތުރުކީން ހަދިޔާ ކުރީ ސިނޮވެކް ވެކްސިން އެވެ.\nކޮވިޑުން ދިފާއުވުމަށް ރާއްޖެގައި ޖެހުމަށް މޯލްޑިވްސް ފުޑް އެންޓް ޑްރަގް އޮތޯރިޓީން މިހާތަނަށް ހުއްދަ ދީފައިވަނީ ފަސް ވެކްސިނަކަށެވެ. އެއީ ކޮވިޝީލްޑް، ސިނަޕޯމް، ފައިޒާ، އެކްސްޓްރަޒެނަކާ އަދި ސިނޯ ވެކްސިނަށެވެ.\nތުރުކީން މިއަދު ރާއްޖެއަށް ހަދިޔާކުރި ސިނޮވެކް ވެކްސިނަށް ފުޑް އެންޑް ޑްރަގް އޮތޯރިޓީން ހުއްދަ ދޭނެ ވަކި ދުވަހެއް ސަރުކާރުން އަދި ހާމައެއް ނުކުރެ އެވެ.\nއެޗްޕީއޭއިން އާންމުކޮށްފައިވާ ކޮވިޑް ވެކްސިންގެ އެންމެ ފަހުގެ ތަފާސްހިސާބުތަކަށް ބަލާއިރު މިހާތަނަށް 397،504 މީހުން ކޮވިޑްގެ ފުރަތަމަ ޑޯޒް ޖަހަފާއިވެ އެވެ. އަދި 369،551 މީހުން ދެވަނަ ޑޯޒް ފުރިހަމަ ކޮށްފައިވެ އެވެ. ބޫސްޓާ ޑޯޒް 62،402 މީހަކު ޖަހާފައި ވެއެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް ފޮރިން މިނިސްޓްރީ + އަބްދުﷲ ޝާހިދު އެޗްޕީއޭ ތުރުކީ ކޮވިޑް-19 ކޮވިޑް-19 އިގެ ބަލާއާފާތް ކޮވިޑް ވެކްސިން އެޗްއީއޯސީ\nވެކްސިން ކާޑު ބަލައި ނުގަތް މައްސަލައެއް ނުލިބޭ: އެޗްޕީއޭ


ސިފައިންނަށް މަޤާމުގެ ކުރިއެރުން ދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n25 ޖަނަވަރީ 2021، ރިފަރެންސް: SA/RIMS/2021/3\nމިނިސްޓަރ އޮފް ޑިފެންސް، އަލްއުސްތާޛާ މާރިޔާ އަޙްމަދުދީދީ، ޗީފް އޮފް ޑިފެންސް ފޯސް، މޭޖާ ޖެނެރަލް ޢަބްދުﷲ ޝަމާލް، ވައިސް ޗީފް އޮފް ޑިފެންސް ފޯސް، ބްރިގޭޑިއަރ ޖެނެރަލް ޢަބްދުއްރަޙީމް ޢަބްދުއްލަޠީފް، ޖެނެރަލް އޮފިސަރުން، ދިވެހިރާއްޖޭގެ ޤައުމީ ދިފާޢީ ބާރުގެ އެހެނިހެން ރޭންކުތަކުގެ އޮފިސަރުންނާއި، އެންމެހައި ސިފައިން؛\nމި އުފާވެރި މުނާސަބަތުގައި އަޅުގަނޑުގެ އެންމެ އިސް ވާޖިބަކީ، މަޤާމުގެ ކުރިއެރުން ލިބިވަޑައިގެންނެވި ހުރިހާ ސިފައިންނަށް، ވަރަށް އިޚްލާޞްތެރިކަމާއެކު މަރުޙަބާއާއި ތަހުނިޔާ ދެންނެވުން. ވަކިން ޚާއްޞަ ގޮތެއްގައި، މޭޖަރގެ ރޭންކުން ލެފްޓިނެންޓް ކާނަލްގެ ރޭންކަށް ބަދަލުވި، ތިން އަންހެން ބޭފުޅުންނަށް ވަރަށް ހޫނު މަރުޙަބާއެއް ދަންނަވަން.\nއާދެ، މިއީ ދިވެހި ސިފައިންގެ ތާރީޚުގައިވެސް، އަދި ދިވެހި އަންހެނުންގެ ޢަސްކަރީ ޚިދުމަތުގެ ތާރީޚުގައިވެސް، މި ރޭންކަށް އަންހެން ސިފައިން ހަމަޖެހިގެންދިޔަ ފުރަތަމަ ފަހަރު. މިހާރު އެމް.އެން.ޑީ.އެފް.ގެ ރޭންކުތަކަށް ބަލާއިރު، އެންމެ މަތިން ފެށިގެން މިއީ ހަތަރު ވަނަ ރޭންކު. މިއިން އެނގެނީ، ދިވެހި ޢަސްކަރިއްޔާގައިވެސް، އަންހެން ބޭފުޅުންނަށް ހަމަހަމަ ފުރުޞަތު އެބައޮތްކަމާއި، ސިފަވަންތަކަމުގެ ގޮތުންނާއި، ހިންގުންތެރިކަމުގެ ދާއިރާއިންވެސް، ޤާބިލް އަންހެން ބޭފުޅުން އެބަ ތިއްބެވިކަން.\nސަރުކާރުން އަބަދުވެސް މަސައްކަތް މިކުރަނީ، ޤައުމީ ޚިދުމަތުގެ ކޮންމެ ދާއިރާއަކީވެސް، ގިންތީގެ ތަފާތުކުރުމެއްނެތި، ޤައުމުގެ ކޮންމެ ފަރުދަކަށްވެސް، ކުރިއަށް ދިއުމުގެ ފުރުޞަތު ފަހިވެފައިވާ، އަދި ޒަމާނީ ފެންވަރަށް ތަރައްޤީވެފައިވާ ދާއިރާއަކަށް ހެދުމަށް. ދިވެހި ޢަސްކަރިއްޔާ ކުރިއަރުވައި ތަރައްޤީކުރުމުގައިވެސް، މި ދެންނެވި ސިޔާސަތަށް ވަރަށް ބޮޑަށް އިސްކަން ދީފައިވާނެ.\nމީގެ ކުރިން ދިވެހި ސިފައިންނާ ބައްދަލުކުރި އެކި މުނާސަބަތުތަކުގައިވެސް ދަންނަވާފައިވާނެ ފަދައިން، ދިވެހި ސިފައިންނަކީ ޤާބިލު އަދި ހުނަރުވެރި ބަޔަކަށް ހެދުމަށް، ސަރުކާރުން ވަރަށް ބޮޑެތި މަސައްކަތްތަކެއް އެބަ ކުރަން. ސިފައިންނަށް ބޭނުންވާ އުޅަނދުފަހަރާއި ޢަސްކަރީ އާލާތްތައް ހޯދައި، ޒަމާނީ ވަސީލަތްތައްވެސް މި އަންނަނީ ޤާއިމުކުރަމުން. ރާއްޖެއާއި ރާއްޖެއިން ބޭރުގައި ދިވެހި ސިފައިން ތަމްރީނުކުރުމުގެ މަސައްކަތް، ކުރިއަށްވުރެ މިހާރުވަނީ އިތުރުވެފައި.\nސިފައިންނާއި ސިފައިންގެ ޢާއިލާތަކުގެ ވެލްފެއަރ ޚިދުމަތުގެ ފެންވަރު މަތިކުރުމަށް، މިދިޔަ ދެ އަހަރުގެ ތެރޭގައި ގިނަ ކަންތައްތަކެއް ކުރެވިއްޖެ. ބޭސްފަރުވާގެ ކަންކަމާއި ރެކްރިއޭޝަންގެ ޚިދުމަތްތައްވެސް ފުޅާކުރެވިއްޖެ. އެހެން ޤައުމުތަކާއެކު ދިފާޢީ އަދި ސަލާމަތީ ގުޅުންތައް ވަރުގަދަކޮށް، އެ ދާއިރާތަކުން ރާއްޖެއަށް ބޭނުންވާ އެހީތައް ހޯދުމުގެ މަސައްކަތް\nމި އަންނަނީ ކުރަމުން.\nމިހާރު ދިވެހި ޢަސްކަރިއްޔާއަކީ، ކުރިއަށްވުރެވެސް ބޮޑަށް ޢަސްކަރީ ހިންގުންތެރިކަން އިންތިޒާމުވެގެން، ވަރަށް ޕްރޮފެޝަނަލް ގޮތެއްގައި ރައްޔިތުންނަށް ޚިދުމަތް ދެމުން އަންނަ މުއައްސަސާއެއް. އެމް.އެން.ޑީ.އެފް އަކީ، ޢަސްކަރީ ޚިދުމަތަކަށްވިޔަސް، ދިވެހި ސިފައިންގެ ފަރާތުން ރައްޔިތުންނަށް ފޯރުކޮށްދޭ މަދަނީ ވަރަށްގިނަ ޚިދުމަތްތައް އެބަހުރި.\nމިހާރު ކުރިމަތިވެފައިވާ ކޯވިޑް-19ގެ ބަލިމަޑުކަމުގެ ތެރޭގައިވެސް، ދިވެހިސިފައިން، ދިވެހިރައްޔިތުންނަށްޓަކައި ވަމުން އަންނަނީ، އަގުނުކުރެވޭފަދަ މަތިވެރި ޤުރުބާނީތަކެއް. ކޯވިޑް-19ގެ ވެކްސިން ދިނުމަށް، މިހާރު ވަމުން އަންނަ ތައްޔާރީތަކުގައިވެސް، ދިވެހި ސިފައިންގެ ބައިވެރިވުން ވަރަށް ފުރިހަމައަށް އަންނަނީ ލިބެމުން.\nއާދެ، މިދިޔަ ދެ އަހަރުގެ ތެރޭގައި އެކަނިވެސް، ކަނޑުމަތީގެ 667 ހާދިސާއެއްގައި، 1880 މީހަކަށް ސިފައިން ވަނީ އެހީތެރިކަން ފޯރުކޮށްދީފައި. އަދި ޙާލު ބޮޑުވި ބަލިމީހުންގެ ތެރެއިން 4886 މީހަކު، ސީ-އެމްބިއުލާންސްގަޔާއި ހެލިކޮޕްޓަރުގައި އެއްތަނުން އަނެއްތަނަށް ގެންގޮސްދީފައިވޭ.\nމީގެ އިތުރުން، 2019 ވަނަ އަހަރުގެ ސެޕްޓެންބަރު މަހުގެ ތެރޭގައި، ހެންވޭރު ތިލަފުށީ ގޭގައި ހުރި ކެމިކަލް ގުދަނެއްގައި ހިނގި އަލިފާނުގެ ހާދިސާއާއި، މާލޭ ޓީ-ޖެޓީ ސަރަޙައްދުގައި އޮތް ތެޔޮ ބައުޒަރުތަކެއްގައި ރޯވެ ހިނގި އަލިފާނުގެ ހާދިސާއާއި، މިދިޔަ އަހަރުގެ އޮގަސްޓު މަހު، ހެންވޭރު ތިއޯލޯ ކެފޭގައި ހިނގި އަލިފާނުގެ ހާދިސާގައިވެސް، ފުރާނައާއި މުދާ ސަލާމަތްކުރުމުގައި ސިފައިން ކޮށްފައިވަނީ ވަރަށް ބުރަ މަސައްކަތްތަކެއް.\nމި ހުންނަނީ، އިންސާނުންގެ ފުރާނަޔާ ގުޅިފައި ހުރި، ވަރަށް މުހިންމު އިންސާނީ ޚިދުމަތްތަކެއް. މިފަދަ ކޮންމެ ކަމަކަށްވެސް ސިފައިން ނުކުންނަނީ، ތިމާގެ އަމިއްލަ ފުރާނައާއި ޢާއިލާއަށްވުރެ، ޢާންމު ރައްޔިތުންގެ މުދަލާއި ފުރާނަ ސަލާމަތްކުރުމަށް އިސްކަންދީގެން. މި މުހިންމު ޚިދުމަތްތަކުގެ އަގު ވަޒަންކޮށް، ދިވެހި ޢަސްކަރިއްޔާގެ ހުރިހާ ރޭންކުތަކެއްގެ އެންމެހައި ސިފައިންނަށް، ދިވެހި ރައްޔިތުންގެ ނަމުގަޔާއި އަޅުގަނޑުގެ އަމިއްލަ ނަމުގައި، ވަރަށް އިޚްލާޞްތެރިކަމާއެކު ޝުކުރު ދަންނަވަން.\nސިފައިންނަށް މަޤާމުގެ ކުރިއެރުން ދިނުމުގައިވެސް، ޒަމާނީ ޢަސްކަރިއްޔާތަކުގައި އެކަން ކުރަމުން އަންނަ ގޮތް ބަލައި، އެ ނިޒާމު ހަރުދަނާ ކުރުމަށް މި އަންނަނީ މަސައްކަތް ކުރަމުން. މަޤާމުގެ ކުރިއެރުން ދިނުމުގެ ނިޒާމު ހަރުދަނާވެގެން އަންނައިރު، ސިފައިންގެ ތަޢުލީމީ ފެންވަރަށާއި، އެމީހެއްގެ ސިފަވަންތަ އަޚްލާޤަށާއި، ނަތީޖާ ނެރެދޭ މިންވަރަށާއި، ހުނަރުވެރިކަމަށް އިސްކަންދިނުމަކީ ވަރަށް މުހިންމު ކަމެއް.\nދިވެހި ސިފައިންނަކީ އެއިރެއްގައި ކުރިމަތިވާ އެންމެ ބޮޑެތި ނުރައްކާތަކާ އެކަށޭނަ މިންވަރަށް، އަބަދުވެސް ތައްޔާރީ ޙާލަތުގައި ތިބެންޖެހޭނެ ބައެއް. އެއީ ޢަސްކަރީ ނުރައްކަލެއް ކަމަށްވިޔަސް، ނުވަތަ މަދަނީ ނުރައްކަލެއް ކަމަށްވިޔަސް، ނުވަތަ ޓެރަރިޒަމްގެ ނުރައްކަލެއް ކަމަށްވިޔަސް، ދިވެހި ސިފައިން ތިބެން ޖެހޭނީ، އެކަންކަމަށް ފުރިހަމައަށް ތައްޔާރުވެގެން.\nމިދެންނެވި ތައްޔާރީ ޙާލަތުގައި ދިވެހި ޢަސްކަރިއްޔާ ބޭއްވުމުގެ ބޭނުމުގައި، މިދިޔަ ދެ އަހަރުގެ ތެރޭގައި، ބޭރު ޤައުމުތަކާއެކު، ދިފާޢީ އަދި ސަލާމަތީ ގުޅުންތައް ވަރަށް ބޮޑަށް ބަދަހިކުރެވިއްޖެ. އަދި، ސިފައިންގެ އިންސާނީ ވަސީލަތްތައް ތަރައްޤީކުރުމަށާއި، ޢަސްކަރީ އުޅަނދުތަކާއި ސާމާނުތައް ތަރައްޤީކުރުމަށް، އެކުވެރި ޤައުމުތަކުގެ ޢަސްކަރީ އެހީތެރިކަންވެސް ވަރަށް ފުޅާ ދާއިރާއެއްގައި އަންނަނީ ލިބެމުން.\nއޭގެތެރެއިންވެސް އަޅުގަނޑު ފާހަގަކޮށްލަން ބޭނުން، ޑިފެންސް މިނިސްޓްރީގެ އައު ޢިމާރާތް އެޅުމަށް، އިންޑިއާ ސަރުކާރުން ދީފައިވާ 5.08 މިލިއަން ޑޮލަރުގެ ހިލޭ އެހީގެ ދަށުން މިހާރު ކުރިއަށްދާ މަޝްރޫޢުގެ ވާހަކަ. އަދި ޖަޕާން ސަރުކާރުގެ އެހީގައި، ކޯސްޓްގާޑުގެ މެރިޓައިމް ރެސްކިއު ކޯރޑިނޭޝަން ސެންޓަރުގެ އައު ޢިމާރާތް އެޅުމުގެ އެއްބަސްވުމުގައި މިހާރު ވަނީ ސޮއިކުރެވިފައި.\nމީގެ އިތުރުންވެސް، ރާއްޖޭގެ ޢަސްކަރިއްޔާގެ ތަރައްޤީއަށް، ވަރަށް ގިނަ ޤައުމުތަކެއްގެ އެހީތެރިކަން، މިދިޔަ ދެ އަހަރުގެ ތެރޭގައި ވަނީ ރާއްޖެއަށް ލިބިފައި. އަޅުގަނޑު ދެކޭގޮތުގައި، މިފަދަ އެހީތައް ރާއްޖެއަށް ލިބެނީ، ބައިނަލްއަޤްވާމީ މުޖުތަމަޢާއެކު، ހަރުދަނާ ގުޅުންތަކެއް ޤާއިމުކުރެވި، ސަރަޙައްދީ އަދި ބައިނަލްއަޤްވާމީ ޞުލްޙައަށް ރާއްޖެއިން ދޭ ސަމާލުކަމާއި އެކަމަށްޓަކައި ކުރާ މަސައްކަތް، ބޭރު ދުނިޔެއިން ބަލައިގަންނާތީ. ވަކިން ޚާއްޞަ ގޮތެއްގައި، ރާއްޖެއަކީ ހަރުކަށި ފިކުރުތަކާއި، ޓެރަރިޒަމްގެ ޢަމަލުތަކާ ދެކޮޅަށް އަބަދުވެސް އަޑުއުފުލާ ޤައުމަކަށްވާތީ، އަދި ޞުލްޙަ ޤާއިމުކުރުމުގެ ގޮތުން، ރާއްޖޭގެ ޢަސްކަރިއްޔާ ވަރުގަދަ ކުރުމަކީ މުހިންމު ކަމެއްކަމަށް އެ ޤައުމުތަކުންވެސް ޤަބޫލުކުރާތީ. އިރާދަކުރެއްވިއްޔާ މިކަންކަމުގެ ހެޔޮ ނަތީޖާ ދިވެހިރާއްޖެއަށާއި މި ސަރަޙައްދަށްވެސް ކުރާނެ.\nއަޅުގަނޑުގެ ދުޢާއަކީ، ޞުލްޙަ ޤާއިމުކޮށް އަމާންކަންމަތީ ދެމިތިބުމަށް އަޅުގަނޑުމެން މި ކުރާ މަސައްކަތުގައި اللهُ سُبْحَانَهُ وَتَعَالَى ބަރަކާތް ލައްވައި، ކާމިޔާބު މިންވަރުކުރެއްވުން. ދިވެހި ސިފައިންނަކީ، އިސްލާމީ ޢަޤީދާގައި ފުރިހަމައަށް ސާބިތުވެ ތިބެ، ދިވެހި ޤައުމާއި ދިވެހި ރައްޔިތުންގެ ދިފާޢުގައި، ޤުރުބާންވާން ތައްޔާރަށް ތިބޭ ބަޔަކު ކަމުގައި ލައްވައި، ދިވެހި ޢަސްކަރިއްޔާއަށް އަބަދުވެސް ކުރިއެރުމާއި ފާގަތިކަން މިންވަރު ކުރައްވާށި. އާމީން.


ވެންކޫވާ (ޑިސެމްބަރު 12) - ކެނެޑާ އިން ހައްޔަރު ކުރި ޗައިނާގެ ވާވޭ ކުންފުނީގެ އެގްޒެކެޓިވް މެންބަރެއް ކަމަށްވާ މެންގް ވަންޒޫ ކަފާލާތުގެ ދަށުން އެ ގައުމުގެ ކޯޓުން ދޫކޮށްލައިފި އެވެ.\nވާވޭގެ ވެރިޔާގެ ސިއްހީ މައްސަލަތަކެއް ހާމަކޮށްފި\nވެންކޫވާ (ޑިސެމްބަރު 10) - ކެނެޑާ އިން ހައްޔަރުކޮށްފައިވާ ޗައިނާގެ ވާވޭ ކުންފުނީގެ އެގްޒެކެޓިވް މެންބަރެއް ކަމަށްވާ މެންގް ވަންޒޫގެ ސިއްހީ މައްސަލަތަކެއް ފެންމަތިވެއްޖެ އެވެ.\nވާވޭ ދެކެ އެމެރިކާ ޖެހިލުންވަނީ ކީއްވެ؟\nވާވޭ އަކީ ޗައިނާ ކުންފުންޏެކެވެ. މައިގަނޑު މަސައްކަތަކީ މުވާސަލާތީ އާލާތްތައް އުފެއްދުމެވެ. އާންމުން ދަންނަ ކުންފުންޏެއްގެ ގޮތުގައި ވާވޭ މަޝްހޫރުވެފައި ވަނީ ސްމާޓްފޯން އުފައްދަން...\nDecember 08, 2018 6\nވާވޭގެ ވެރިޔާ ހައްޔަރުކުރީ އީރާނާއެކު ވިޔަފާރި ކޮށްގެން\nވެންކޫވާ (ޑިސެމްބަރު 8) - ޗައިނާގެ ޓެލެކޮމް ކުންފުނި ވާވޭގެ ޗީފް ފައިނޭންޝަލް އޮފިސަރު މެންގް ވަންޒޫ ކެނެޑާ އިން ހައްޔަރުކޮށްފައި ވަނީ، ދަތިކުރުމުގެ ފިޔަވަޅުތަކާ ޚިލާފަށް އީރާނާ އެކު ވިޔަފާރީގެ ގުޅުންތައް ބޭއްވުމުން ކަމަށް ކެނެޑާގެ ކޯޓެއްގައި އިއްޔެ ބުނެފި އެވެ.\nވާވޭގެ އާ ފޯނު ދިރާގުން ވިއްކަން ފަށައިފި\nވާވޭއިން އަލަށް ތައާރަފްކުރި ވާވޭ މޭޓް 20 އާއި މޭޓް 20 ޕްރޯ ދިރާގުން މިރޭ ވިއްކަން ފަށައިފި އެވެ.\nވާވޭގެ ވެރިޔާ ހައްޔަރު ކުރުމުގައި ސިޔާސީ ކަމެއް ނެތް\nއޮޓާވާ (ޑިސެމްބަރު 7) - ޗައިނާގެ ޓެލެކޮމް ކުންފުނި ވާވޭގެ އެކްޒެކެޓިވް މެންބަރެއް ކަމަށްވާ މެންގް ވަންޒޫ ހައްޔަރު ކުރުމުގެ ފަހަތުގައި ސިޔާސީ ބޭނުމެއް ނެތް ކަމަށް ކެނެޑާގެ ބޮޑު ވަޒީރު...\nވާވޭގެ ޗީފް ފައިނޭންޝަލް އޮފިސަރު ހައްޔަރުކޮށްފި\nބެއިޖިން (ޑިސެމްބަރު 6) - ވާވޭ ކުންފުނީގެ ޗީފް ފައިނޭންޝަލް އޮފިސަރު މެންގް ވަންޒޫ ކެނެޑާ އިން ހައްޔަރު ކުރި ސަބަބު އޮޅުން ފިލުވައި ދިނުމަށް ޗައިނާ އިން އެދިއްޖެ އެވެ.\nވާވޭގެ އާ ފޯނަށް ދިރާގުން ޕްރީ އޯޑަ ނަގަން ފަށައިފި\nވާވޭއިން އަލަށް ތައާރަފްކުރި ވާވޭ މޭޓް 20 އާއި މޭޓް 20 ޕްރޯގެ ފޯނަށް ޕްރީ އޯޑަރު ނަގަން ދިރާގުން ފަށައިފި އެވެ.\nވާވޭގެ 5ޖީ ޓެކްނޮލޮޖީ ނިއު ޒީލެންޑުން ބަލައެއް ނުގަތް\nވާވޭ ބޭނުންވަނީ 5ޖީ ފޯނުތައް ފަތްޖަހާލެވޭ ވަރު ކުރަން\nސްމާޓްފޯނުތައް 5ޖީ އަށް ތައްޔާރުވަނީ އެވެ. މި މަސައްކަތުގައި އެންމެ ފުރަތަމަ 5ޖީ ފޯނެއް އުފައްދާނެ ކުންފުންޏެއް އަދި ނޭނގެ އެވެ. މަސްރަހުގައި ވާހަކަތައް ހުރި ގޮތަށް ބަލާއިރު، ސެމްސަންގް އޮތީ ކުރީގަ އެވެ. ވާވޭ ދެވަނާގަ އެވެ. ވަންޕްލަސް އަދި އެޕަލް އޮތީ ދާދި އެއް ހިސާބެއްގަ އެވެ.\n5ޖީ ރޭސް ފެށިއްޖެ، އިންޓެލްގެ މޯޑެމް ދައްކާލައިފި\nމި އޮތީ 5ޖީ ރޭސް ފެށިފަ އެވެ. ސްމާޓްފޯނުތަކަށް 5ޖީ ގެނައުމަށްޓަކައި، އެންމެ ފުރަތަމަ ކުރަންޖެހޭ މަސައްކަތް ނިމުމަކާ ހަމަ އަށް އައީ އެވެ. ނަމަވެސް، އިންޓެލް 5ޖީ މޯޑެމްތައް މާކެޓަށް ނެރޭނެ ތާރީޚެއް އަދި ނޭނގެ އެވެ. ބެލެވެނީ 2019ގެ މެދާ ހިސާބުގައި ކަމަށެވެ.\nވަޔަލެސް ޗާޖިން، ވަޔަލެސް ރިވާސް ޗާޖިން!\n"ވަޔަލެސް ޗާޖިން" އަކީ ސްމާޓްފޯން ބެޓެރީ ޗާޖުކުރަން ބޭނުންކުރާ ޓެކްނޮލޮޖީއެކެވެ. ވަޔަލެސްކޮށް ބެޓެރީ ޗާޖްކުރާ ނަމަ، އެއްވެސް ޒާތެއްގެ ވާގަނޑެއް ފޯނަށް ގުޅާކަށް ނުޖެހެ އެވެ. އެކަމަކު، ވަޔަލެސްކޮށް ބެޓެރީ ޖާޗްކުރަން ތައްޔާރުކޮށްފައި ހުންނަ ޗާޖިން ޕެޑެއްގެ މަތީގައި ފޯނު ބާއްވަން ޖެހެ އެވެ. ފޯނު ކޮޅަށް ބެހެއްޓޭ ޗާޖިން ޕެޑްތައް ވެސް...\nވާވޭ އިން ނެނޯ މެމޮރީ ކާޑު އުފައްދައިފި\nމައިކްރޮ އެސްޑީ ކާޑަކަށް ވުރެ ނެނޯ މެމޮރީ ކާޑު 45 ޕަސެންޓް ކުޑަ އެވެ. ބަލާބެލުމަށް ހީވަނީ ނެނޯ ސިމް ކާޑެއްހެންނެވެ. މިއީ ކުށްހީއެއް ވެސް ނޫނެވެ. ނެނޯ މެމޮރީ ކާޑު ފޯނަށް ލައްވަން ބޭނުންކުރަނީ ނެނޯ ސިމް ކާޑް ޓްރޭ އެވެ.\nވާވޭގެ 5ޖީ އާ ދުރުވާން އެމެރިކާއިން ކެނެޑާގައި އެދެނީ\nވާވޭ އާ ގުޅުން ހުރި މުވާސަލާތީ އާލާތްތަކަށް އަހުލުވެރިނުވުމަށް، އެމެރިކާގެ ސެނެޓަރުން ކެނެޑާ އަށް ގޮވާލައިފި އެވެ. އަދި ވަކިން ޚާއްސަކޮށް ވާވޭގެ 5ޖީ ޓެކްނޮލޮޖީއާ މެދު، އަލުން ބަލުން ވިސްނައި، ދުރުހެލިވުމަށް ވެސް ވަނީ އެދިފަ އެވެ.\nވާވޭ މޭޓް 20 ޕްރޮ: އެންމެ ހަލުވި އެންޑްރޮއިޑް ފޯން\nމި އަހަރަށް ޚާއްސަ އައިފޯން މޮޑެލްތައް ވިއްކަން ފެށުމުގެ އެތައްއިރެއް ކުރިން، ސިންގަޕޫރު ފިހާރައެއް ކައިރީގައި ކިޔޫގަދައިގެން ތިބި ބައެއްގެ ތެރެ އަށް ވާވޭ މުވައްޒަފުންތަކެއް ގޮސް ޕަވާ ބޭންކްތަކެއް ބަހައި، ޒާތަކަށް މަލާމާތްކޮށްފި އެވެ.\nޝޯމީ ތުރުކީ އަށް\nޝޯމީ ސްމާޓްފޯނުތަކަށް އިންޑިޔާގައި ދީފައި ވަނީ ގައުމީ ފޯނުގެ ލަގަބެވެ. އެހާ ވެސް މަޝްހޫރެވެ. އެހާ ވެސް ބޭނުންތެރި އެވެ. ޗައިނާ އަށް އުފަން ޝޯމީ މިހާރު އުޅެނީ ތުރުކީގަ އެވެ. ޝޯމީ "މީ ސްޓޯ" އެއް ދާދި މިދާކަށް ދުވަހު ތުރުކީގައި ހުޅުވައިފި އެވެ.\nމިއީ ސެމްސަންގް ގެލަކްސީ އޭ9 ސްޓާ އެވެ. ހިތްހަމަޖެހޭ ވަރުގެ ބޮޑު ސުޕަ އެމޯލެޑް ސްކްރީނެކެވެ. ސައިޒަކީ 6.3 އިންޗި އެވެ. މެދު ފަންތި އަށް ނިސްބަތްކުރެވުނު ނަމަވެސް، 400 ޑޮލަރަށް ވުރެ އަގު ބޮޑެވެ. ރޭމް 4ޖީބީ އެވެ. ބެޓެރީ 3700އެމްއޭޗް އެވެ. މި ފޯނާ ބެހޭ ގޮތުން މި ހިސާބަށް އެއްވެސް މައްސަލައެއް ނެތެވެ.\nސްމާޓްފޯނެއް ފަތްޖަހާލުމަކީ މި އަހަރު ކުރެވޭނެ ކަމެއް\nސްމާޓްފޯނެއް ފަތްޖެހުމަކީ ދެން އޮތް ބުރަ މަސައްކަތެވެ. މި ކަމަށް ފޫގަޅައިގެން ތިބި ކުންފުނިތަކުގެ ތެރޭގައި ވާވޭ އަދި ސެމްސަންގް ހިމެނެ އެވެ. އެހެން ބައެއް ކުންފުނިތަކުން ވެސް މި ކަމަށް ޝައުގުވެރިވެ އެވެ. ނަމަވެސް ވަރަށް ފާޅުކަން ބޮޑު ގޮތުގައި އަދި ކެރިގެން މަސައްކަތްކުރާ ދެ ކުންފުންޏަކީ ސެމްސަންގް އަދި ވާވޭ އެވެ.\nވާވޭ ނޯވާ 3އައި: ބާރުގަދަ ފޯނެއް، ހެޔޮ އަގުގައި\nއަމިއްލަ ގައުމު، ޗައިނާއިން ބޭރަށް ނިކުމެ އާންމުނަށް ފަރިތަވުމަށް ވާވޭ ބޭނުންކުރި ހަތިޔާރަކީ ސްމާޓްފޯނެވެ. ވާވޭ އަކީ އަބަދުވެސް މުއާސަލާތީ އާލާތްތައް އުފައްދާ ކުންފުންޏެކެވެ. އެހެންކަމުން އާލާތްތައް ސްމާޓްކޮށް، އާންމުނަށް ދެކެފަތިވާން ވާވޭ އަށް ދުވަސްތަކެއް ގުނާކަށް ނުޖެހުނެވެ.


ތައުބާވުމަށް އަވަސްވެގަންނަ މީހާ ނަރަކައިން ސަލާމަތްކޮށްދެއްވެވުން އެދިވަޑައިގެން މަލާއިކަތުން ދުޢާކުރައްވަވާނެތެވެ!: މުފްތީ މެންކް\nއިޚްލާޞްތެރިކަމާއެކު މީހަކު ތައުބާވެއްޖެ ނަމަ އެމީހަކު ނަރަކައިން ސަލާމަތްކޮށްދެއްވެވުން އެދިވަޑައިގެން މަލާއިކަތުން ދުޢާކުރައްވަވާނެތެވެ. އެމީހަކަށް ހެޔޮ ރަޙްމަތް ލެއްވެވުން އެދިވަޑައިގެން ދުޢާ ކޖުރައްވަވާނެތެވެ. އެމީހަކަށް ސާބިތުކަން ދެއްވެވުން އެދިވަޑައިގެންވެސް ދުޢާ ކުރައްވަވާނެތެވެ.\nމީހަކު ތައުބާވެ އެގޮތުގައި ސާބިތުވާން މަސައްކަތްކުރާނަމަ އެމީހަކަށް ސުވަރުގެ ދެއްވެވުން އެދިވަޑައިގެން މަލާއިކަތްބޭކަލުން ދުޢާކުރައްވަވާނެކަން ކީރިތި ޤްރްއާނުން އެނގެން އެބައޮތެވެ. މަލާއިކަތް ބޭކަލުން ދަންނަވާނެތެވެ! "ޔާ ﷲ! މިވެނި މީހަކަށް ސުވަރުގެ ދެއްވަވާނދޭވެ! އޭނާއަށް ހެޔޮ ރަޙްމަތް ލައްވަވާނދޭވެ! އޭނާ ނަރަކައިން ސަލާމަތްކުރައްވަވާނދޭވެ!" ވީއިރު އެހިސާބުން އެމީހަކަށް އެވަނީ ހުރިހައި ކާމިޔާބީތަކެއް ލިބިފައި ނޫން ހެއްޔެވެ؟\nމާޒީގައި ފާފަކުރެވިފައިވާ ބައެއް މީހުން އެންމެ ބޮޑަށް ކަންބޮޑުވަނީ އެމީހުން ތައުބާވުމުންވެސް މީސްތަކުން އެމީހުން ބަލައިނުގެންފާނެތީއެވެ. އެމީހުންނަށް އެހީތެރި ނުވެދާނެތީއެވެ. އެކަމާއިމެދު އެއްވެސް ވަރަކަށް ކަންބޮޑުވާން ޖެހެންވީ ކީއްވެގެން ހެއްޔެވެ؟ އިޚްލާޞްތެރިކަމާއިއެކު ތައުބާވެ އެގޮތުގައި ސާބިތުވެ ހުންނަން މީހަކު މަސައްކަތް ފެށުމާއިއެކު މަލާއިކަތްބޭކަލުން ތިއްބަވާނީ އެމީހަކާއިއެކުގައެވެ. އެމީހަކަސް ހެޔޮ ދުޢާ ކުރެއްވެވުންމަތީގައެވެ! ވީއިރު މީހަކު ނުވަތަ ބައަކު އަޅައިނުލާފާނެތީ ނުވަތަ ބަލައިނުގެންފާނެތީ ކަންބޮޑުވާންވީ ކީއްވެގެން ހެއްޔެވެ؟\nމީހަކު އިޚްލާޞްތެރިކަމާއިއެކު ތައުބާވުމުން ލިބޭ ފައިދާތަކާއިމެދު ފުރިހަމައަށް ވިސްނައިލެވޭނަމަ ކޮންމެ މީހަކުވެސް ގިނަގިނައިން ތައުބާވާނެއެވެ! އަދި އެއްވެސް ފާފައެއް ނުކޮށް ހުންނަން ގަދައަޅައި މަސައްކަތްކުރާނެއެވެ.\n9 ޖެނުއަރީ 2021


Jacqueline Ge Kuda Iruge Photo Eh, Eiruves Varah Reethi - Vaguthu\nބޮލީވުޑްގެ ބަތަލާ ޖެކްއެލިން ފެނާންޑެޒްއަކީ މީސް މީޑިއާގައި ވަރަށް ހަރަކާތްތެރި ފަންނާނެކެވެ. ޖެކްއެލިންގެ ކަންތައްތައް ބަރާބަރަށް މީސް މީޑިޔާ ބޭނުން ކޮށްގެން ސަޕޯޓަރުންނަށް އަންގައިދެމުން އަންނަ ޖެކްއެލިން މި ފަހަރު ހިއްސާ ކުރީ އޭނާގެ ކުޑައިރުގެ ފޮޓޯއެކެވެ.\nމި ހަފުތާ ބަންދުގައި ޖެކްއެލިންގެ ސަޕޯޓަރުންނާައި އޭނާ ހިއްސާ ކޮށްފައިވަނީ ކުޑައިރުގެ ހަނދާންތަކެވެ. ފޮޓޯއަކުން ނަގާފައިވާ މި ފޮޓޯ އިންސްޓަގުރާމު އެކައުންޓުގައި ހިއްސާކޮށް ޖެކްއެލިން ބުނެފައިވަނީ މިއީ ހަފުތާ ބަންދު ދުވަސްތައް ކަމަށެވެ.\nޖެކްއެލިންގެ މި ފޮޓޯއަށް އެތައް ބަޔަކު ލައިކް ދީފައިވާއިރު އޭނާގެ ކުޑައިރުގެ މައުސޫމު ކަމާއި ލޯބިކަމަށް އެތައް ބަޔަކު ތަޢުރީފުކޮށް ކޮމެންޓް ކޮށްފައިވެއެވެ.\nޖެކްއެލިންގެ މި ފޮޓޯއަށް ވަނީ ބޮލީވުޑުގެ އެތައް ފަންނާނުންނެއް ވެސް ތަޢުރީފުގެ ކޮމެންޓްތައް ކޮށްފައެވެ. މަނީޝް ޕޯލް، އުރްވަޝީ ރައުޓެލާ، ޝިލްޕާ ޝެޓީ، ޕްރިތީ ޒިންތާ، ޔައްމި ގޯތަމް، އެފަދަ އެތައް ފަންނާނުންނެއް ހިމެނެއެވެ.\nޖެކްއެލިން އިންސްޓަގުރާމުގައި އެންމެ ފަހުން ހިއްސާކުރި މި ފޮޓޯ އެތައް ބަޔަކަށް ކަމުގޮސްފިއެވެ. އެ ފޮޓޯގައި ހިނިތުންވެލައިގެން ހުރި ކުޑަކުޑަ ޖެކްއެލިންއަށް އެތައް ބަޔަކު ތަޢުރީފުތައް ދަނީ ލިބެމުންނެވެ.\n2009 އަހަރު ފިލުމު ''އަލާލުއްދީން'' އިން ބޮލީވުޑަށް ތަޢާރަފްވި ޖެކްއެލިން ވަނީ މިހާތަނަށް ކާމިޔާބު އެތައް ފިލުމުތަކެއް ކުޅެފައެވެ. ''މާޑާ 2''، ''ހައުސްފުލް 2''، ''ރޭސް 2''، ''ކިކް''، ''ޖުޅުވާ 2'' ފަދަ ފިލުމުތައް ހިމެނެއެވެ.\nޖެކްއެލިންގެ ކުރިއަށް އޮތް ފިލުމަކީ ލަކްޝްޔަ ރާޖު އަނަންދުގެ ފިލުމު ''އެޓޭކް''އެވެ. މި ފިލުމުގައި ޖެކްއެލިންގެ އިތުރުން ޖޯން އަބްރަހަމްއާއި ރަކުލް ޕްރީތު ސިންގް ވެސް ފެނިގެންދާނެއެވެ.\nޖެނުއަރީ 10, 2021 15:03


Henveyruge miadhu alifaanu haadhisaa eh nuhingaa, aee Sifainge thamreeneh! | ThePress\nހެންވޭރުގައި މިއަދު އަލިފާނުގެ ހާދިސާއެއް ނުހިނގާ، އެއީ ސިފައިންގެ ތަމްރީނެއް!\n08 November 2019, 16:56\nހެންވޭރުގައި ސިފައިންގެ ތަމްރީނު ޕްރޮގްރާމެއް ކުރިއަށް ދަނީ / ފޮޓޯ: އެމްއެންޑީއެފް\nމިދިޔަ ސެޕްޓެމްބަރު 20 ވީ ހުކުރު ދުވަހަކީ މާލޭގައި ބޮޑު އަލިފާނުގެ ހާދިސާއެއް ހިނގި ދުވަހެކެވެ. އެ ދުވަހަށް ފަހު ފަޔާ ލޮރީގެ "ސައިރަން" އަޑަށް ހިތް ނުތަނަވަސް ވެފައިވާ ކިތަންމެ ދިވެހިންނެއް ތިބި އިރު އަލިފާނުގެ ހާދިސާއެކޭ ދުން އަރަނީ ބުނުމުން "ޕެނިކް" ވާ ދިވެހިންވެސް މަދެއް ނޫނެވެ.\nމިއަދަކީ ވެސް ހުކުރު ދުވަހެކެވެ. މެންދުރު ފަސްވެގެން ދިޔައިރު ގޭގެ ބެލްކަންޏާ ގާތްްވެލުމުން ފެނުނީ އުސްކޮށް ހުރި އިމާރާތެއްގެ މަތިން ބޯކޮށް ދުންއަރަމުން ދިޔަ މަންޒަރެވެ. އެ މަންޒަރު ފެނި ހިތުގައި ބިރުވެރިކަމެއް އަށަގަތެވެ. ހެންވޭރުގައި ހިނިގި ބޮޑު އަލިފާނުގެ ހާދިސާ ހިނގި ބިރުވެރި ހުކުރު ދުވަސް އައިސް ލޯ ކުރި މައްޗަށް ހުއްޓުނު ކަހަލައެވެ. މީ މިއަދު މެންދުރު ފަހުގެ ވަގުތެއްގައި ހެންވޭރުގައި ހުރި އިމާރާތަކުން ދުން އަރާތަން ފެނުނު ދިވެއްސެއްގެ އިހްސާސްތެކެވެ.\n"ދަ ޕްރެސް" އާ އޭނާގެ ވާހަކަ ހިއްސާކުރަމުން ބުނީ، ކަންބޮޑުވުން އެއްފަރާތަށް ދިޔައީ އެއީ އަލިފާނުގެ ހާދިސާއެއް ނޫން ކަމަށާއި އެއީ އެމްއެންޑީއެފުން ހިންގާ އެކްސަސައިޒެއް ކަން އެނގުނު ހިސާބުން ކަމަށެވެ.\nއެމްއެންޑީއެފުން މިފަދަ އެކްސަސައިޒެއް ހިނގަމުންދާކަން ނޭނގި ތިންހެންވޭރު އެހިސާބުގައި ދިރިއުޅޭ ހަތަރު ފަރާތަކުން ވަނީ "ދަ ޕްރެސް" އަށް ގުޅާ އަދި މެސެކޖުވެސް ވަނީ ކޮށްފައެވެ. މިއީ ކުރިން ހެންވޭރު އަލިފާނުގެ ހާދިސާ ހިނނގި ސަރަހައްދުގައި ދިރިއުޅެމުންދާ އާއިލާތަކެވެ. އެމީހުންގެ ހިތުގެ ޝަކުވާތައް ބަންޑުންކޮށްލި އިރު އެއިން ކޮންމެ މީހެއްގެ ފަރާތުންވެސް ފެންނަމުންދިޔައީ އިންތިހާ ދަރަޖައިގެ ކަންބޮޑުވުމެވެ. އެންމެންވެސް ހީކުރީ އަލިފާނުގެ ބޮޑު ހާދިސާއެއް ހިނަގއިގެން އުޅޭނީ ކަމަށެވެ.\nއަލިފާނުގެ ހާދިސާ ހިނަގއިފިތޯ ބެލުމަށް ދަ ޕްރެސް އަށް އާންމުންގެ މީހަކު ކުރި މެސެޖެއް\nމަގުމަތިން އެ ސރަހައްދުން ދާ މީހުންވެސް އަހަމުން ދިޔައީ އެއް ސުވާލެކެވެ. އަލިފާނުގެ ހާދިސާއެއް އަނެއްކާ ހެންވޭރުގައި ހިނގީތޯ އަހަމުން ދިޔައިރު އެމީހުންށްވެސް މި ވަނީ ކިހިނެއް ކަމެއް ނޭނގެއެވެ. ނަމަވެސް އެއީ ސިފައިން ކުރަމުންދާ ތަމްރީނު ޕްރޮގްރާމެއްކަން އެމްއެނޑީއެފުން ވަނީ އިއުލާނުކޮށްފައެވެ.\nއެމްއެންޑީއެފުން ބުނީ، އެމްއެންޑީއެފް ފާޔާ އެންޑް ރެސްކިއު ސާވިސުން "އެކްސަސައިޒް ޖައްރާފާ 2019" ގެ ފަރިތަކުރުން މިއަދު މެންދުރުފަހު 3:45 އިން ފެށިގެން ހެންވޭރު ދަނޑުކައިރީ މަޖީދީ މަގުގައި ހުންނަ ހ. ފޯވިންޑްސް ސަރަހައްދުގައި ކުރިއަށް ދާނެ ކަމަށެވެ.\nހެންވޭރުގައި ހިނގި އަލިފާނުގެ ހާދިސާއަށް އެއްމަހަށްވުރެ ގިނަ ދުވަސްވެފައިވާއިރު އަދިވެސް ވަގުތީ ބޯހިޔާވެހިކަމުގައި 141 މީހުން އެބަ ތިއްބެވެ. އެމީހުން ދިރިއުޅުނު ގެތައްވަނީ އަނދާ އަޅިއަށް ވެފައެވެ. ހާލުގައި ޖެހުނު މި މީހުންނަށް ޑިޒާސްޓާއިން ދަނީ އެހީތެރިކަން ފޯރުކޮށްދެމުންނެވެ. އެގޮތުން ޒަރޫރީ ހިފާ ގެންގުޅޭ ތަކެއްޗަށް 1.1 މިލިއަން ރުފިޔާގެ ގެލުމެއް ލިބިފައިވާއިރު، ގޭގޭގެ އިމާރާތަށް ލިބުނު ގެއްލުމުގެ އެސެސްމެންޓްގައި 35 މިލިއަން ރުފިޔާގެ ގެއްލުމެއް ވަނީ ލިބިފައެވެ. ޑިޒާސްޓާއިން ބުނެފައިވަނީ، މުޅި ހާދިސާގައި ލިބުނު ގެއްލުން 36.1 މިލިއަން ރުފިޔާއަށް އަރާ ކަމަށެވެ.\nކޮލަމް އަލިފާނުގެ ހާދިސާ އެމްއެންޑީއެފް\nނޫސްވެރިންވެސް މި އަށްވުރެ ޒިންމާދާރު ވާންވާނެ! ބޭއްވުމުގެ ކުރިން އިއުލާނު ކޮށްފައިވާ 2019 ވަނަ އަހަރުގެ ޖައްރާފާ އެކްސަސައިޒަކީ ކޮންމެ އަހަރަކު މި ދުވަސްވަރު ބާއްވަމުން އަންނަ އިވެންޓެއް.


ބާޣީ ސަރުކާރުގެ ފުލުހުން ތިނަދޫ އެމްޑީޕީ ސަޕޯޓަރުން ހައްޔަރުކުރުމާ ދެކޮޅަށް ތިނަދޫގައި އިޙްތިޖާޖު ކުރަނީ – Maldivian Democratic Party\nބާޣީ ސަރުކާރުގެ ފުލުހުން ތިނަދޫ އެމްޑީޕީ ސަޕޯޓަރުން ހައްޔަރުކުރުމާ ދެކޮޅަށް ތިނަދޫގައި އިޙްތިޖާޖު ކުރަނީ\nބާޣީ ސަރުކާރުގެ ފުލުހުން ގދ. ތިނަދޫއަށް އަރައި ތިނަދޫ އެމްޑީޕީ ސަޕޯޓަރުން ހައްޔަރުކުރަމުންދާތީ އެކަމާ ދެކޮޅަށް ތިނަދޫ ރައްޔިތުން ނިކުމެ އިޙްތިޖާޖުކުރަމުން އެބަދެއެވެ.\nބާޣީ ފުލުހުން އެމްޑީޕީގެ މާރޗްގެ ސުލްހަވެރި އިޙްތިޖާޖުގެ ބައިވެރިން ގާނޫނާއި ގަވައިދާއި، އާންމު އުސޫލުތަކާއި ޚިލާފަށް އެމްޑީޕީގެ އިސްވެރިންނާއި، އާންމު މެންބަރުންނަށް ބޮޑެތި ލާއިންސާނީ އަނިޔާ ދިނުމާއި ދެކޮޅަށް އެ ދުވަހުގެރޭ ދިވެހި ރައްޔިތުން އުތުރި އެރުމުގައި ތިނަދޫގެ ކައުންސިލް އިދާރާއި ކޯޓާއި، ފުލުހުންގެ އިދާރާ އެރަށު ބަޔަކު ހަލާކުކޮށްލާފައިވާތީ މިއަދު އެރަށުގައި ހަރަކާތްތެރިވާ ބާޣީ ފުލުހުން ތިބެނީ ގެސްޓްހައުސް އެއް ގައި ކަމަށް ވަނީ މައުލޫމާތު ލިބިފައެވެ. އަދި އެ ގެސްޓް ހައުސް ކުރިމަތީގައި ގިނަ ބަޔަކު ދަނީ ބާޣީ ސަރުކާރާއި ދެކޮޅަށް އަޑުއުފުލަމުންނެވެ.\nމި ސައިޓަށް މަޢުލޫމާތު ލިބިފައިވާ ގޮތުގައި ތިނަދޫން މިއަދު އިރު އޮއްސުމާ ހަމައަށް 13 މީހަކު ހައްޔަރުކޮށްފައި ވެއެވެ. އަދި ބާޣީ ފުލުހުން މީހުން ހައްޔަރުކުރަމުން ދަނީ އެރަށުގެ ޕީޕީއެމަށް ނިސްބަތްވާ މީހުންދީފައިވާ 50 މީހުންގެ ލިސްޓުގައި ހިމެނޭ މީހުން ކަމަށް ވެސް މަޢުލޫމާތު ލިބެއެވެ. އަދި އެމީހުން މިހާރުވަނީ ފުލުހުން ތިބޭ ގދ ތިނަދޫ ‘ގެލަ’ ގޭގައި ބައިތިއްބާފައެވެ.\nމުޒާހަރާކުރާ މީހުން ގޮވާލަމުންދަނީ ހައްޔަރު ކުރި މީހުން ވަގުތުން ދޫކޮށްލުމަށާއި އަދި ފުލުހުން މިހާރުން މިހާރަށް ތިނަދޫ އިން ފޭބުމަށެވެ. މީގެ އިތުރުން ބާޣީ ސަރުކާރާއި ބާޣީ ރައީސް ވަހީދަށް ވަރަށް ބޮޑަށް އިޙްތިޖާޖުކުރާ މީހުން ދަނީ ފާޑު ކިޔަމުންނެވެ.\nމިވަގުތު އެސަރަހައްދުގައި ރަޔަޓް ފުލުހުންގެ 30 ވަރަކަށް ފުލުހުން ތިބި ކަމަށް ވެސް ޚަބަރު ލިބެއެވެ.


Gaza gai hingaa kankan hani nazarakun nuballavaasheve - vNews.mv\nޣައްޒާގައި ހިންގާ ކަންކަން ހަނި ބާގަނޑަކުން ނުބައްލަވާށެވެ!\nޖާދުﷲ ސައީދު 19 May 2021, 02:39\nއިޒުރޭލުން ފަލަޞްޠީނަށް ޙަމަލާއެއް ދޭއިރު އަބަދުވެސް އިވޭ ދެ ވާހަކައެއް އޮވެއެވެ. އެއްވާހަކައަކީ އިޒުރޭލުން އަމަލުކުރަނީ އެ ޤައުމުގެ ދިފާއުގައެވެ. އަނެއް ވާހަކައަކީ އިޒުރޭލުން ޣައްޒާއަށް އަޅަމުންދާ ބޮންތަކަކީ ފަލަޞްޠީނުގެ ރައްޔިތުން ނިކަމެތިކޮށް އަދަބު ދިނުމަށް އިޒުރޭލުން ބޭނުންވާކަން ދައްކުވައިދޭ ނަމޫނާއެއް ކަމުގައެވެ.\nއެހެން ނަމަވެސް މިއީ އެއްފަދަވެގެންވާ ވާހަކަތަކެއް ނޫނެވެ. ނުވަތަ ހަމައިގެ އެއްވެސް ޙުއްޖަތެއް ނެތް ވާހަކަތަކެކެވެ. އެވާހަކަތަކީ ސަބަބެއް ނެތް މަޝްވަރާތަކަކުން އިޒުރޭލުގެ ނުރަނގަޅު ނިޔަތްތަކަށް އަމަލީ ސިފަ ގެނައުމަށްޓަކައި މެދުވެރިކުރާ ކަމަކަށް ވެދާނެއެވެ.\nއެހެން ނަމަވެސް ތަފްޞީލު ގޮތެއްގައި މިކަމަށް ބަލައިލަން ޖެހެނީ މިހާރު އިޒުރޭލުން ޣައްޒާއަށް ދެމުން ގެންދާ ޙަމަލާތަކުގެ މަޤުޞަދަށެވެ. އިޒުރޭލުން ގެންގުޅޭ ޒަމާންވީ އަޅުވެތިކުރުމުގެ ސިޔާސަތެވެ. އެހެން ނޫންނަމަ ޣައްޒާއަށް ޤައުމެއްގެ ސިފައިން އަރައިގަނެގެން ދެމުންދާ ޙަމަލާތައް ދޭތެރެ ދޭތެރެއިން މެދުކެނޑުމަށްފަހު އަނެއްކާވެސް އެނބުރި އައީ ކީއްވެގެން ހެއްޔެވެ. އަދި އިޒުރޭލުގެ ޙަމަލާތައް ފަލަޞްޠީނުގެ ނިކަމެތި ރައްޔިތުންނަށް އަމާޒުވެގެން މިދަނީ ކީއްވެގެން ހެއްޔެވެ. ރާވައިގެން ދުވަސް ދުވަސްކޮޅުން ކޮންމެވެސް ރޭވުމެއްގެ ތެރެއިން ކުރާ މިކަންތައްތައް އަނބުރައި އަންނަތަން މި ފެންނަނީ ކީއްވެ ހެއްޔެވެ؟\nއެމެރިކާގެ ޑިމޮކްރެޓިކް ޕާޓީގެ ވައަތު ބަނޑުފިލައިގާ މަދަނީ އަދި ޚާރިޖީ ސިޔާސަތުތަކުގެ އެތައް މައްސަލަތަކެއް ހުރިނަމަވެސް، ޖޯ ބައިޑެންގެ ސަރުކާރު ވެއްޓިގެން ދިޔައީ އެމެރިކާގެ ޢާންމު ފޯމިއުލާއަށެވެ. ޕްރޮގްރާމް ކޮށްފައިވާ ބަހުރުވައިގެ ތެރެއިން އިޒުރޭލަށް ދިފާޢުވުމުގެ ޙައްޤު އޮތް ކަމަށް ބުނީއެވެ. ފަލަޞްޠީނުން ޝަހީދުވެގެންދިޔަ ރައްޔިތުންގެ ނަން ގަތުމަށް ނުކުޅެދިގެން ވަޑައިގެންހުންނެވި ޙާލު މިދިޔަ ހަފްތާގެ ބުރާސްފަތި ދުވަހު ޖޯ ބައިޑެން ވިދާޅުވީ ފާހަގަކޮށްލެވޭފަދަ ގޮތަކަށް ކަހާތަން ހިރުވާވަރު އިޒުރޭލުން ދައްކައިފައިނުވާހެން ހީފުޅުވާ ކަމަށެވެ. މިގޮތަށް ވިދާޅުވެ އިޒުރޭލަށް ދެއްވީ ފަލަޞްޠީނަށް ބޮންއެޅުން އިތުރުކުރާނެ ފެހި ސިގުނަލުތަކެކެވެ.\nވައިޓްހައުސްއޮތީ ބައިޑެން އިޒުރޭލަށް ކުރައްވާ ތާއީދުގެ މައްޗަށް އަލިއަޅުވައިލުމަށް އަވަސްވެގެންފައެވެ. އެކަމުގެ ސަބަބުން އުފެދޭ ސުވާލުތަކުގެ ތެރޭގައި ކުޑަކޮށް ނަމަވެސް އެމެރިކާގެ ތާއީދު އިޒުރޭލާއި ދިމާއިން ކައްސައިލަފާނެ އެއްވެސް ކަމެއް އެކެރިކާއިން ކޮށްފާނެތޯ ވެއެވެ. މި ސުވާލަކީ ފަހަށް ރައްކާކޮށްފައި ބޭއްވުމަށްވުރެ ބޮޑަށް މިހާރު ކުރުން މުއާލާތްކަން ބޮޑު ސުވާލެކެވެ. ސަބަބަކީ ފަލަޞްތީނުގެ އެތައް ސަތޭކަ ބަޔަކު ޝަހީދުވެގެން ދިޔައިރު އޭގެ ތެރެއިން ހަތަރުބައިކުޅަ އެއްބަޔަށްވުރެ ގިނައީ ކުޑަކުދީންނެވެ. މިވީ ކުޑަ ދުވަސްކޮޅުގެ ތެރޭގައި އިޒުރޭލުން ދެމުންދިޔަ ލާއިންސާނީ އަދި ޢުދުވާނީ ޙަމަލާތަކުގައެވެ.\nފަލަޞްޠީނުގެ ޙައްޤުގައި ވާހަކަ ދައްކާ ކަމަށް ދުނިޔޭގެ ހުރިހާ މީޑިއާއަކުން ދަނީ ދައްކަމުންނެވެ. ނަމަވެސް ހެއްލިގެންދަނީ އިޒުރޭލުގެ ރޭވުންތަކުގެ ތެރެއަށެވެ. ހުރިހާ ސަމާލުކަމެއް ދައްކަމުންދިޔައީ ޙަމާސްއިން އިޒުރޭލަށް ރޮކެޓުގެ ޙަމަލާތަކެއް ދޭންފެށި ވާހަކައެވެ. އެމީހުންގެ ބަހަނާއަކީ ހަމަ ޔަހޫދީންގެ ބަހަނާތަކެވެ. ރައްދު ޙަމަލާދިނުން ނޫން އެހެން ގޮތެއް އިޒުރޭލަށް ނެތީ ކަމުގައެވެ. އެއީ ކޮންމެ ޤައުމަކުންވެސް ކަންކުރާނެ ގޮތް ކަމަށެވެ.\nބައެއް ފަރާތްތަކުން ބުނަނީ ތާރީޚަށް ބަލައިލިނަމަވެސް އިޒުރޭލު ސިފައިންނަކީ މަދަނީންގެ ފުރާނައަކަށް ބެލުމެއްނެތި އަރައިގަތުމުގައި އިސްވެ ތިބި ބައެއް ކަމުގައެވެ. އިންޞާފެއްނެތި މީހުން މަރާ ބައެއްކަމަށް ހީވާގޮތަށްވެސް ބައެއް ފަހަރު ވާހަކަ ދައްކައެވެ. ނަމަވެސް މިފަހަރުގެ ޙަމަލާއައި ގޮތުގެ އެއްވެސް ތަފްޞީލެއްދޭން ނޭނގޭކަން ފާހަގަކުރެވިފައިވެއެވެ.\nމިހުރިހާކަމެއް މިހާރު މި ހިނަގަނީ ކީއްވެހެއްޔެވެ. ހަމަ ވައިބަންދު ގޮޅިއެއްގެ ތެރޭގައި އޮވެގެން ހަނގުރާމަތަކާއި ޤަވާޢިދާއި އިންޞާފުންބޭރު ޢަމަލުތަކެއް ނުހިނގާނެއެވެ. އެފަދަ ކަންކަމަކީ އަހަރުތަކާއި ޒަމާންތަކުން ފެށިގެން އައިސްފައިވާ ޢަމަލުތަކަކާއި ރައްދުތަކެއްގެ ނަތީޖާއެވެ.\nމިފަދަ ވާހަތަކުގެ ތެރެއިން އުފެދޭ އެހެން ސުވާލުތައްވެސް ވެއެވެ. އަދި މިފަދަ ސުވާލުތައް އުފައްދާ މީހުންނަކީ ޙަމާސް ޖަމާޢަތުގެ ޢަމަލުތަކަށް ތާއީދުކުރާ ނުވަތަ އެއީ އިންޞާފުކަމުގައި ދެކޭ މީހުންކަމުގައި ބަލައި އެމީހުނާއި ދިމާއަށް ފާޑުކިޔުން އަމާޒުވާ މީހުނެވެ.\nނަމަވެސް މިއީ އެއްދޮނުގައި ދެބުޅިޖެހުންފަދަ ކަމެއް ކަމަށް ވެދާނެއެވެ. އެއިގެ ތެރެއިން އެއްކަމަކީ ޙަމާސްއަކީ އެމެރިކާއިން ޓެރަރިސްޓު ޖަމާޢަތެއްކަމަށް ކަނޑައަޅައިފައިވާ ބައެކެވެ. ބައެއް މީހުނަށް އެއީ ހަމަ ތެދެކެވެ. އަދި އެމެރިކާގެ މި ކަނޑައެޅުން އުވައިލެވޭނެވަރުގެ ބައެއް ތިބި ކަމަކަށް ނުވެއެވެ. އެމީހުން ދެކޭ ގޮތުގައި ޙަމާސްގެ ރޮކެޓުތަކަކީ އިޒުރޭލުގެ މަދަނީން ބިރުގަންނަވަން ފަރުމާކޮށްފައިވާ އެއްޗެއް ކަމުގައެވެ. އެއީ އެއިން ރޮކެޓެއް ސްކޫލަކަށް ނުވަތަ ހޮސްޕިޓަލަކަށް ވެއްޓިދާނެއެވެ. ނުވަތަ އެއްވެސް ތަނަކަށް ނުވެއްޓި ރަށުތެރެއަށްވެސް ވެއްޓިދާނެއެވެ. އެހެންވީމާ މިކަން ސާފު ނުވެ އޮތުމަކީ ޙަމާސްގެ ވަރުގަދަކަމާއި ސާބިތުކަންވެސް ފެންނަ ކަމެއް ކަމަށް އެމީހުން ބުނއުޅެއެވެ. ހިއުމަން ރައިޓްސް ވޮޗްއިން ބުނެފައިވަނީ މިއީ ހަނގުރާމައިގެ ކުށްތަކެއް ކަމުގައެވެ.\nދެވަނަ ކަމަކީ މިހާރު ޣައްޒާގައި އިޒުރޭލުން ދެމުންދާ ލާއިންސާނީ ޙަމަލާތަކަކީ އިޒުރޭލުން ފަލަޞްޠީނުގެ ބިންތައް ހިފުމަށް އެމީހުން ކުރާ މަސައްކަތުގެ ބައެކެވެ. މިއީ އެމީހުން ތާއަބަދު ކުރަން ބޭނުންވެފައިވާ ކަމެކެވެ. މުޅި ޣައްޒާއާއި ހުޅަނގު އައްސޭރި އަދި އަލްޤުދުސަކީ އެމީހުންގެ މިލްކަކަށް ހަދަން ކުރާ މަސައްކަތްތަކެވެ. އިޒުރޭލަށް ލިބޭ ކޮންމެ ފުރުޞަތެއްގައި ޣައިރު ޤާނޫނީ ބާރު ދެކުންނޫން އެހެން ކަމެއް ނެތެވެ.\nތަޅައިފޮޅުމާއި ޓެރަރިޒަމް ހުއްޓުވުމަކީ ކޮބައިތޯއެވެ؟ މުސްތަޤުބަލުގައި އެފަދަ ކަންކަން ހުއްޓުވަން ބޭނުންނަމަ ކުރަން ޖެހޭ ކަންތައްތަކުގެ ތެރޭގައި އެފަދަ ކަންކަން މެދުވެރިކުރުވާ ސަބަބު ހޯދަން ޖެހެއެވެ. މިއީ މިފަދަ ކަންކަމަށް ވާގިދިނުމަށް އުފައްދާ ސުވާލެއް ނޫނެވެ.\nއެމެރިކާއަށް ސެޕްޓެމްބަރު 11 ގެ ޙަމަލާ ދިނުމާއި ގުޅިގެން މިއީ ކިހިނެއްވެގެން ހިނގައިދިޔަ ކަމެއްތޯ ޓެރަރިޒަމްގެ ނުބައި ކަމާމެދު ލަދުވެތިވާ މީހުންވެސް ސުވާލު އުފެއްދިއެވެ. ޢިލްމުވެރީންނާއި ދިރާސާކުރާ ފަރާތްތަކުންވެސް އެމެރިކާއަށް އެފަދަ ހަމަލާއެއް ދިން ގޮތަކާއިމެދު ހައިރާންވެވަޑައި ނުގަނޭތޯއެވެ؟ އެހެން ނަމަވެސް އެ ޢަމަލު ހިނގީ އެމެރިކާގައި ކަމަށްވުމާއިއެކު އެކަން ދެނެގަނެ އެކަމަށް ޙައްލު ހޯދުމަށް އެމެރިކާއިން މަސައްކަތް ފެށިއެވެ.\nވިސްނަވައިލައްވާށެވެ. ކަމެއްގެ މޫ އޮތްގޮތާއިމެދު ދެކެވުނު ވާހަކަތަކާއިމެދު ފިކުރު ކޮށްލައްވާށެވެ. ސެޕްޓެމްބަރު 11 ގެ ޙަމަލާއަށްފަހު އެއިރު އެމެރިކާގެ ރައީސްކަމުގައި ހުންނެވި ޖޯރޖް ޑަބްލިޔު ބުޝްގެ ސަރުކާރުން ބުނީ ކީކޭތޯއެވެ. ބުޝްއާއި އޭނާގެ އެންމެ އިސް މުސްތަޝާރުން ވިދާޅުވީ ރައްޔިތުންތަކަކަށް އަމާންކަން ގެއްލިއްޖެނަމަ އެމީހުންގެ މެދުގައި ހަމަނުޖެހުމާއި ހަލަބޮލިކަން އުފެދި އަނިޔާވެރިކަމަށްވެސް މަގުފަހިވެގެން ހިނގައިދާނެއެވެ. އެއީ އެމީހުންގެ ހިތާމަތަކާއި ވޭންތައް ބިނާކުރަނިވި ގޮތެއްގައި ހާމަނުކުރެވޭ ޙާލަތަށް ދިއުމުންކަމަށް ވިދާޅުވެފައިވެއެވެ.\nކަން މިހެން އޮތް ނަމަވެސް ސެޕްޓެމްބަރު 11 ގެ ޙާދިސާ ހިނގައި ދިޔައީ މިނިވަންކަން އޮވެމެ ޢަރަބީންގެ ސަބަބުން ނޫންކަމަށް ލިޔުންތަކުން ފެންނާން އެބަހުއްތެވެ. އޭގެ ބަދަލުގައި އެއީ މެދުއިރުމަތީގެ ސިޔާސީ މަސްރަޙާއިހެދި އުފެދެމުންދިޔަ ރުޅިވެރިކަމަކުން އެކަންޏެއްވެސް ނޫނެވެ. ނަމަވެސް މެދުއިރުމައްޗަށް ވަދެގެންދިޔަ ކަޅު ނުފޫޒުތަކާއި ޚާރިޖީ ސިޔާސަތުތަކާއި ދަހިވެތިކަމެވެ. އެކަމުގެ ސަބަބުން ރުޅިވެރިކަން ނަފްރަތަށް ބަދަލުވެ ޙަސަދަވެރިކަން އިތުރުވެގެން ދިޔައީއެވެ.\nމިކަމަށް ދާއިމީ ޙައްލެއް ހޯދުމުގެ ނަމުގައި ދެން ފެނުނީ ޑިމޮކްރެޓިކް އިޞްލާޙުތަކާއި ސިޔާސީ ޙައްޤުތައް ކުރިއެރުވުމުގެ މަސައްކަތް ފެށިތަނެވެ. ނަމަވެސް މާގިނަ ދުވަހެއްނުވެ އިސްލާމިކް ސްޓޭޓްގެ ނަމުގައި ބަޔަކު ނިކުމެ މުޅި ވެށި ތަޣައްޔަރު ކުރިތަން ފެނިގެންދިޔައީ ކީއްވެތޯ އެއްވެސް ފަރާތަކުން ސުވާލެއް ނުކުރެއެވެ. އެމީހުން މުޅި ދުނިޔެއަށް ބިރުވެރިކަން ފެތުރި ކަމަށް ވާހަކަ ދެކެވެމުންދާއިރު އިޒުރޭލުން މުޅި ޢަރަބި ދުނިޔެއަށް ބިރަކަށް ވެފައިވާކަން ހަނދާން ނައްތައިލައިގެންނެވެ.\nމިހާރު ޣައްޒާގެ ޙާލަތަށް ބަލާއިރު އެއްވެސް ބަޔަކު ޙަމާސްގެ ކަންބޮޑުވުންތަކާއި ހިތާމަތަކަށް ބަލައެއް ނުލައެވެ. އަދި އެއީ ކޮންމެހެން ކުރަންވެސް ޖެހޭ ކަމެއްނޫނެވެ. އަދި ޙަމާސް ޖަމާޢަތް އުފެދިގެން އައީ ކިހިނެއްކަމާއި މިހާރު ޙަމާސް ޖަމާއަތުން އެއްވެސް ކަމެއް ކުރޭތޯ ބަލާނެ ވަގުތެއްވެސް ނެތެވެ. ނަމަވެސް ފަލަޞްޠީނުގެ ރައްޔިތުން އިޒުރޭލާއި ދެކޮޅުވެރިކަން ފާޅުކުރީ ކިހައި ހިސާބަކުންތޯއާއި ޙަމާސް އުފެދުނީ ކީއްވެތޯ ސުވާލު ކުރަންވެސް ޖެހެއެވެ.\nޙަމާސްގެ ޢަމަލުތަކަކީ ސިއްރުން ހިނގާ ކަންކަމެއްނޫނެވެ. ފާޅުގައި އިޒުރޭލާއި ދެކޮޅުވެރިކަމަށް ބުނަމުންދަނީއެވެ. އަދި އެމީހުންނަށް ލިބޭ ކޮންމެ ވަގުތެއް އެއީ އިޒުރޭލާއި ދެކޮޅަށް ތެދުވާނެ ފުރުޞަތެއްކަމުގައި ދެކެއެވެ. އިޒުރޭލުގެ ކޮންމެ އަނިޔާވެރި ޢަމަލަކާއި އެކު އެމީހުން ފެންނަނީ އިޒުރޭލުގެ ތެރެއަށް ރޮކެޓެއް ފޮނުވައިލާތަނެވެ. ނަމަވެސް މިކަމަކީ އިޒުރޭލުގެ ޢަސްކަރީ ބާރުގެ އަނިޔާވެރިކަން ފަލަޞްޠީނުގެ ނިކަމެތި ރައްޔިތުންގެ މައްޗަށް ފާވެގަންނަ ކަމަކަށް ވެގެންދެއެވެ. އަދި އިޒުރޭލުން މިފަދަ ކޮންމެ ވަގުތެއްގައި ކަމާއި ނުބެހޭ އެތައް ބަޔަކު ޝަހީދުކޮށް ފަލަޞްޠީނުގެ ރައްޔިތުންގެ ވަޒަންތަށް އަޅުވެތިކުރެއެވެ. އެމީހުންގެ މުދަލާއި ގެދޮރު ހަލާކު ކުރެއެވެ.\nނިޔުޔޯރކް ޓައިމްސްއިން ރިޕޯރޓު ކޮށްފައިވާ ގޮތުގައި ހަމަނުޖެހުން ފެށުނީ ފާއިތުވެދިޔަ ހަފްތާގެ ހޯމަދުވަހު ބަރުހަތިޔާރާއިއެކު އަލްޤުދުސްގައި ހުންނަ މަސްޖިދުލް އަޤްޞާ މިސްކިތަށް އިޒުރޭލު ފުލުހުން ވަދެގަތް ހިސާބުންނެވެ. ދިރާސކުރާ ފަރާތްތަކުންވެސް ޓްވިޓަރ އާއި އިންސްޓަގްރާމާއި ފޭސްބުކުން ކަންހިގައިދިޔަ ގޮތާއި މަންޒަރުތައް ވަގުތުން ބަލަމުން ގެންދެވިއެވެ. އޭގެފަހުން ކަންވެގެން ދިޔަ ގޮތްވެސް ސޯޝަލް މީޑިއާގައި ދިޔައީ ދައުރުވަމުންނެވެ. ނަމަވެސް ދޭތެރެދޭތެރެއިން ބައެއް މަންޒަރުތަކާއި އަޑުތައް ސެންސަރުވެގެން ދިޔަތަންވެސް ފެނިގެން ގޮސްފައިވެއެވެ. ނާޒުކު ކަންތައްތަކެއް ހުރެގެން ކަމަށް ބުނެފައެވެ. އަދި މިހާރު ގޫގުލްއިން ދުނިޔެ ފެންނަ ޗާރޓުގައި ޣައްޒާ ފެންނަނީ ފުސްކޮންނެވެ. އެއީ ކީއްވެގެން ކަމެއް އެއްވެސް ބަޔަކު ހާމަކޮށްފައެއް ނުވެއެވެ.\nފަލަޞްޠީނާއި އިޒުރޭލާއި ދެމެދު ނުތަނަވަސްކަން ބޮޑުވަމުން އައިސްފައިވަނީ މިއަދަކު އިއްޔެއަކު އެކަންޏެއް ނޫނެވެ. އެކަން ހިނގާތާ ޒަމާންތަކެއް ވެއްޖެއެވެ. ބަޔަކު ދިރިއުޅެމުންދިޔަ ބިމެއްގައި ޤައުމެއް އުފައްދައި އިން ވަކިކޮށް ޣައިރު ދީނެއްގެ ބަޔަކަށް ވަކި ދީނެއްގެ މިލްކަކަށް ފަލަޞްޠީނުގެ ބިމުން ބައެއް ދިން ހިސާބުން މުޅި ބިމަކީ އެމީހުންގެ ތަނަކަށް ހަދަން މަސައްކަތް ފެށީއެވެ. ނަމަވެސް މިފަހަރުގެ ނުތަނަވަސްކަން ބޮޑުވެގެންދިޔަ ހިސާބަކީ އިރުމަތީ ޤުދުސްގެ ރަށްބޭރުގައި އޮންނަ ޝައިޚް ޖައްރާޙުގައި ތިބި ފަލަޞްޠީނުގެ ޢާއިލާތަކެއް ގެދޮރުން ބޭރުކޮށްލާނެކަމުގެ އިންޒާރު އިޒުރޭލުންދިން ހިސާބުންނެވެ. އިޒުރޭލުން ބިރު ދެއްކުމާއި އަނިޔާވެރިކަން ބޮޑުވި ހިސާބުން އެ ސަރަޙައްދުގައި ފެށުނު ކުޑަކުޑަ އިޙުތިޖާޖެއް ބޮޑުވެގެން ދިޔައީއެވެ. ނަމަވެސް މިއިން ކަމެއްގެ ވާހަކަ ފާޅުގޮތެއްގައި އެއްވެސް ބަޔަކަށް ދައްކާކަށް ނުކެރުނެވެ.\nޝައިޚް ޖައްރާޙަކީ ކޮންތަނެއްތޯއެވެ؟ އެތަން މާ މުހިންމުވެގެން މިއުޅެނީ ކީއްވެތޯއެވެ. އަދި އެތަނުން ފަލަޞްޠީނުގެ ރައްޔިތުން ނެރެ ބޭރުކުރަން އިޒުރޭލުން އުޅެނީ ކީއްވެގެންތޯއެވެ؟ އެމީހުންގެ ވަޒަނުން އެމީހުން ބޭރުކުރަން ބަޔަކު ނިކުމެ މުޅި ފަލަޞްޠީނު ބިރުވެރިތަނަކަށް ހަދަން މިއުޅެނީ ކީއްވެގެންތޯއެވެ؟\nމި ސުވާލުތަކުގެ ޖަވާބު ވަރަށް ސާފެވެ. އެ ބިމަކީ ނުވަތަ ޝައިޚް ޖައްރާޙަކީ އިޒުރޭލުން ޔަހޫދީން ވަޒަންވެރި ކުރުވަންފެށި ފަލަޞްޠީނުގެ އަވަށެކެވެ. އަދި އެ ބިމުގައި ޔަހޫދީންނަށް އަޅައިދިން ގެދޮރުތައް މަދުވެގެން އިތުރު ގެދޮރު އަޅާނެ ޖާގަ ހޯދުމަށްޓަކައި އެބިމިގެ އަހުލުވެރީން ބޭރުކުރަނީއެވެ. އަދި މި ބިމަކީ އިޒުރޭލުން އިރުމަތީ ޤުދުސް ނުވަތަ ހިފައިފައިވާ ފަލަޞްޠީނުގެ ބިން އިޒުރޭލުގެ ފުރިހަމަ ބާރުގެ ދަށަށް ގެނެވެން އޮތް މަގެވެ. އެހެންވީމާ އެބިމުން އެތާނގެ ވަޒަންވެރީން ބޭރުކޮށް އިޒުރޭލުގެ އަތްދަށުލުމަށް ފެށި މަސައްކަތުގެ ނަތީޖާއަކަށްވީ ފަލަޞްޠީނުގެ ރައްޔިތުން ކުރަންފެށި މުޒާހަރާތަކަށް އިޒުރޭލު ސިފައިން ޙަމަލާތައް ދޭން ފެށުމެވެ. އެހެން ނަމަވެސް ޙަމާސްއިން އިޒުރޭލަށް ޙަމަލާދިންކަމަށްބުނެ ބަހަނާއެއް ދައްކައިގެންނެވެ.\nފަލަޞްޠީނުގެ ރައްޔިތުންގެ ޙައްޤުތަކަކީ ބައިނަލްއަޤުވާމީ މުޖުތަމަޢާއި މުސްލިމް ދައުލަތްތަކުންވެސް މުހިންމު ސަމާލުކަމެއްދޭ ކަންކަމަށް ބުނެއެވެ. ނަމަވެސް މާބޮޑު ކަމެއް ނުކޮށް އަނގަބަހުން އިޒުރޭލުގެ ޢުދުވާނީ ޢަމަލުތައް ކުށްވެރިކޮށްލައިގެން ތިބެނީއެވެ. ނަމަވެސް ފަލަޞްޠީނުގެ ރައްޔިތުންގެ އުއްމީދުތަކަށް މުހިންމު ސަމާލުކަމެއް ދޭންޖެހެއެވެ. އެކަމަކު އެންމެ ބޮޑު ސަމާލުކަމެ އްދީފައިވަނީ އިޒުރޭލަށް ދިފާޢުވުމުގެ ޙައްޤު ލިބިގެންވާ ކަމަށެވެ. އިޒުރޭލުން ހަތިޔާރެއްނެތް ބައެއްގެ ބޮލަށް ބޮންއަޅަމުން ގެންދަނީއެވެ. އިޒުރޭލުން އަރައިގަނެ ޤައިރު ޤާނޫނީ ގޮތުން ހިފައިފައިވާ ބިންތަކެއް ފެންނަ ބަޔަކު ނެތެވެ. އަދި އިޒުރޭލުން ބައެއްގެ ބިން ހިފައިގެން ތިބިކަން އިހުސާސެއްވެސް ނުކުރެއެވެ. އެބޮޑު ނުބައި ޢަމަލާއި އެކުވެސް ތިމާމެންގެ ދިފާޢީ ޙައްޤު އޮތް ކަމަށް ބުނެ އެކަމުގައި ބައިނަލްއަޤުވާމީ މުޖުތަމަޢުވެސް ބައިވެރި ކުރުވަނީއެވެ.\nޙަޤީޤަތަކީ ކޮބައިތޯއެވެ. އަނިޔާ ލިބެމުންދަނީ ފަލަޞްޠީނަށާއި ފަލަޞްޠީނުގެ ރައްޔިތުންނަށެވެ. އަނިޔާވެރީންނަކީ އިޒުރޭލާއި އިޒުރޭލުގެ ވެރީންނެވެ. އިޒުރޭލަށް މިއިން ކަމެއް ނުފެނި އަނެއްފަރާތް އޮތީ ކޮންޙާލެއްގައި ކަން ނޭނގޭ ކަމަކު ބައިނަލްއަޤުވާމީ މުޖުތަމަޢަށް އެކަން ނޭނގެންވީ ސަބަބެއް ނެތެވެ. ނަހަމަ އާއި ބޭއިންޞާފު ފާހަގަ ނުވާނަމަ ޢަދުލުވެރިކަމެއް އޮންނާނީ ކޮން ހިސާބެއްގައި ބާވައެވެ. މިއީ ހަމައެކަނި ބުނެލާ ބަހަކަށް އޮންނާނެ ކަމެއް ނޫނެވެ.\nއެމެރިކާގެ ސިޔާސަތު ކަނޑައަޅާ ފަރާތްތަކުން ފަލަޞްޠީނުގެ ރައްޔިތުންނަށް އަބުރުވެރިކަމާއި އެކު ދިރިއުޅުމުގެ ޙައްޤު ލިބިގެންވާކަމަށް ބުނި ނަމަވެސް ޒަމާނީ ހަތިޔާރާއި އެކު އޮތް ޤައުމަކުން އެއްވެސް އާރެއް ބާރެއްނެތް ބައެއްގެ މައްޗަށް އަނިޔާވެރިވެ ގަންނަކަން ދަންނަ ކަމަކަށް ނުވެއެވެ. މި ނަހަމަކަން ދަންނަން ޖެހޭނެއެވެ. އަދި ނަހަމަކަމާއި ބާރާއި އާރުގެ ޤާބިލްކަން ދައްކަމުން ދިއުމަކީ ޞުލްޙައަށް އޮތް އެންމެ ބޮޑު ހުރަހެވެ. ނުވަތަ ޞުލްޙަ ނުގެނެވޭނެކަމުގެ ހެތްކެވެ. ހަމަ އެއާއި އެކު ބައިނަލްއަޤުވާމީ މުޖުތަމަޢުގެ ޣައިރު ޙާޒިރާއި އެކު އެންމެ ބާރުގަދަ ޤައުމުން އަނިޔާ ލިބެމުންދާ މީހުނާއި މެދު އިންޞާފުގެ ނަޒަރަކުން ބަލައި ނުލުން ޞުލްޙައިގެ މަގުން ބައްދަންހުރި ބާގަނޑުތައް ފުޅާކޮށް ދުރުކުރެއެވެ.\nމިހާރު ބައިޑެންގެ ސަރުކާރުން ދައްކަނީ ފާއިތުވެދިޔަ 50 އަހަރަށްވުރެ ދިގު މާޒީއަކީ ނުވެސް ނެތް އެއްޗެއްކަމަށް ހީވާކަހަލަ ގޮތަކަށެވެ. އަދި ފަލަޞްޠީނަށް ހަމަޖެހުމާއި މައިތިރިކަން އަންނާނީ ހަނގުރާމަ ހުއްޓައިލުމުން ކަމަށް ބުނެވެސް ތަކުރާރު ކުރަމުން ގެންދަނީ އޭނާގެ ކުރީގެ ވެރީން ކޮށްފައިވާ ކުށްތަކެވެ. އެހެން ނަމަވެސް އިންޞާފާއި ޢަދުލްވެރިކަމުގެ ބިންގަލެއްނެތި އަދި ފަލަޞްޠީނުގެ ރައްޔިތުންގެ ޤައުމީ އުއްމީދުތައް ފުނޑުފުޑުކޮށްލައިގެން ގެނެވޭނީ ކޮން ޞުލްޙައެއް ހެއްޔެވެ؟ އެކަންކަމަށް ވަކާލާތުކޮށް ރަހީނުކޮށް ޙިޞާރުކޮށްފައިވާ ބިންތައް ދޫކޮށްލައިގެންމެނުވީ ހަމަޖެހުން ގެނެވޭ ބާވައެވެ.


SunOnline: Bomuge hamalaa ge kurin Fuluhun hifehetti Launch ehgai thuhumathuvaa2meehun thibi\nބޮމުގެ ހަމަލާގެ ކުރިން ފުލުހުން ހިފެހެއްޓި ލޯންޗެއްގައި ތުހުމަތުވާ ދެ މީހުން ތިބި\nއައިޝަތު ފަރީޙާ 16 Jun 2021, 12:34\nމެއި މަހުގެ ހަވަނަ ދުވަހުގެރޭ މާލޭ މަޖީދީމަގާއި ނީލޯފަރު ހިނގުން ގުޅޭ ސަރަހައްދުގައި ދިން ޓެރަރިސްޓު ހަމަލާއާއި ގުޅިގެން ހައްޔަރު ކުރި މީހުންގެ ތެރޭގައި ހުޅުމާލޭ ފަޅުތެރޭން ފުލުހުން ހުއްޓުވި ލޯންޗެއްގައި ތިބި ދެ މީހުން ހިމެނޭ ކަމަށް ފުލުހުން ބުނެފި އެވެ.\nފުލުހުން ބުނީ މެއި ހަޔެއްގައި ދިން ހަމަލާ އާއި ގުޅިގެން ބަޔަކު ހައްޔަރުކުރި ފަހުން، އެމީހުންގެ ތެރޭގައި ހިމެނޭ ތަހްމީން އަހުމަދަކީ މެއި އެއް ވަނަ ދުވަހު މެރިން ޕޮލިސް އިން ކަނޑުމަތިން ހުއްޓުވި ލޯންޗެއްގައި ހުރި ފަރާތްކަމުގައި މެރިން ޕޮލިސްގައި ރެކޯޑުކުރެވިފައިވާކަމަށެވެ.\nއަދި އެކަން ތަހުގީގަށް ހިއްސާކޮށްފައިވާކަމަށާއި އެކަމާ ގުޅިގެން ފުލުހުން ބެލިބެލުމުން އެދުވަހު ކަނޑުމަތިން ހުއްޓުވި ލޯންޗުގައި، ތަހްމީންގެ އިތުރުން ހަމަލާ އާއި ގުޅިގެން ހައްޔަރު ކުރި އަދުހަމް އަހްމަދު ރަޝީދު ވެސް ހުރިކަން އެނގިފައިވާ ކަމަށެވެ.\nއެކަމާ ގުޅިގެން ތަހުގީގުން ބަލަންޖެހޭ ކަންކަން ބަލާ އަޅަންޖެހޭ ފިޔަވަޅުތައް އަޅާފައިވާ ކަމަށްވެސް ފުލުހުން ބުންޏެވެ.\nލޯންޗް ހުއްޓުވާފައިވަނީ މެރިން ޕޮލިސްގެ އާންމު ޕެޓްރޯގެ ތެރެއިން ނެވިގޭޝަން ލައިޓްގައި މައްސަލައެއް ހުރިކަމަށް ފާހަގަ ކުރެވިގެން ހުޅުމާލެ ފަޅުތެރެއިން ކަމަށާއި އެގޮތުން، އެ ލޯންޗްގައި ހުރި މައްސަލަތައް ހައްލުކުރުމަށް ނަސޭހަތްތެރި ވުމަށްފަހު ސީން ނިންމާލާފައިވާ ކަމަށްވެސް ފުލުހުން ބުންޏެވެ.\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް އަމާޒުކޮށް ދިން ޓެރަރިސްޓު ހަމަލާ ރޭވުމުގައި އުޅުނު އެންމެން ހައްޔަރު ކޮށްފައިވާ ކަމަށް ފުލުހުން ބުންޏެވެ. އެ ހަމަލާ އާއި ގުޅިގެން މާލެ ސަރަހައްދުގައްޔާއި ޖަލުތަކުގައި އަދު ރާއްޖޭގެ އެކި ސަރަހައްދުތަކުގައި ފުލުހުން ވަނީ އޮޕަރޭޝަންތައް ކުރިއަށް ގެންގޮސްފަ އެވެ.\nހަމަލާ އާއި ގުޅިގެން ހައްޔަރު ކުރި މީހުންގެ ތެރޭގައި މއ. ފޭރުގެ، މުޖާޒު އަހުމަދު، 21، ގއ. ކޮނޑޭ، ފޮޅޭމާ، ތަހުމީން އަހުމަދު، 32، ވ. ތިނަދޫ، ހިޔާ، އަދުހަމް އަހުމަދު ރަޝީދު، 26 އަދި ލ. ގަން، ދުންފިނިއުފާ، އަހްމަދު ފާތިހު، 23 ހިމެނޭއިރު އެމީހުންނަކީ ހަރުކަށި ފިކުރުގެ ބަޔެއް ކަމަށް ވަނީ ތުހުމަތު ކޮށްފަ އެވެ.\nމައްސަލާގައި ހައްޔަރު ކުރި އަދުހަމް އަކީ ރައީސް ނަޝީދަށް ހަމަލާ ދިން އިު އަތަމާ ޕެލަސް ތެރޭ ހުރި މީހާ އެވެ. ހަމަލާދީފައިވަނީ އޭނާ ކަމަށް ވަނީ ތުހުމަތު ކޮށްފަ އެވެ. ފުލުހުން ބުނާ ގޮތުގައި އަދުހަމް އަކީ ބޮންގޮއްވާލުމަށް ޓަކައި ސީދާ ރިމޯޓުގެ ބަޓަނަށް ފިތި މީހާ އެވެ. މީގެ އިތުރުން ތަހުމީން އަކީ ރައީސް ނަޝީދަށް ދިން ހަމަލާގައި ބޭނުންކުރި އައިއީޑީ ހަރުކޮށްފައި ހުރި ސައިކަލުގެ ވެރިފަރާތް ކަމަށްވެސް ފުލުހުން ވަނީ ބުނެފަ އެވެ.


Bollywood ga nepotism onnakan gaboolu kuran: Janhvi Kapoor – Iru\nބޮލީވުޑުގައި ނެޕޮޓިޒަމް އޮންނަކަން ގަބޫލުކުރަން: ޖާންވީ ކަޕޫރު\nބޮލީވުޑާ ގުޅުވައިގެން ދެކެވޭ “ނެޕޮޓިޒަމް” ގެ އަޑު ގަދަވެފައިވާ ދުވަސްވަރެއްގައި، މި މައުޟޫއާ ގުޅިގެން އެކި ތަރިން މީގެ ކުރިން ދީފައިވާ އިންޓަވިއުތައް ދަނީ ފެންމަތިވަމުންނެވެ. އޭގެތެރެއިން މިފަހަރު މި ބަލައިލަނީ، ކުރިއަރަމުން އަންނަ ޒުވާން ބަތަލާ ޖާންވީ ކަޕޫރު ދީފައިވާ އިންޓަވިއުއަކަށެވެ.\nމީގެ އަހަރެއްހާ ދުވަސް ކުރިން ޖާންވީ ދިން އިންޓަވިއުއެއްގައި ބުނީ، ބޮލީވުޑުގައި މަތީ ދަރަޖައަކަށް ނެޕޮޓިޒަމް އޮންނަކަން އޭނާ ޤަބޫލުކުރާ ކަމަށެވެ. އަދި އެކަމަށް އިންކާރު ކުރަން ބޭނުން ނުވާ ކަމަށާއި، ހަޤީޤަތް އޮތީ އެންމެންގެ ލޯ މައްޗަށް ފެންނަން ކަމަށް ޖާންވީ ބުންޏެވެ. “އަހަންނަކަށް ނެތް އެވާހަކަތައް ދިފާއުކުރެވޭކަށް. އެއީ އަހަންނަކީ ޚުދު ނެޕޮޓިޒަމްގެ ޕްރޮޑަކްޓަކަށް ވާތީ” 23 އަހަރުގެ ބަތަލާ ބުންޏެވެ.\nމީގެ އިތުރުން ޖާންވީ ބުނީ، އޭނާއަކީ ބޯނީ ކަޕޫރާއި ޝްރީދޭވީގެ ދަރިއަކަށް ނުވި ނަމަ، “ދަޅަކް” ފިލްމު ނުލިބުނީސް ކަމަށާއި، އެކަމަކު އޭނާއަށް ލިބުނު ފުރުސަތުގެ ބޭނުން ހެޔޮގޮތުގައި ހިފަން ބޭނުންވި ކަމަށެވެ. “މިސާލަކަށް ދަޅަކްގައި އަހަރެން ދެއްކި އެކްޓަށްވުރެ މޮޅު އެކްޓެއް ދެއްކޭނެ އެހެން ކުއްޖެއް ހުރެދާނެ، ފިލްމީ ބެކްގްރައުންޑެއް ނެތީމަ ފުރުސަތު ނުލިބިފަ ހުރި ކުއްޖެއް. އެކަމަކު އޭގެ މާނައަކީ އަހަންނަށް ލިބުނު ފުރުސަތު ދޫކޮށްލާށެކޭ ނޫން ކަންނޭނގެ”، ފިލްމު ކުޅުމަށް އޮތް ލޯބި ހާމަކުރަމުން ޖާންވީ ބުންޏެވެ.\n“ދަޅަކް” އަކީ 2018 ވަނަ އަހަރު ޖާންވީ ބޮލީވުޑަށް ތައާރަފުވި ފިލްމެވެ. އޭގައި ބަތަލުގެ ރޯލުން ފެނިގެންދިޔައީ ޝާހިދު ކަޕޫރުގެ ކޮއްކޮ، އިޝާން ޚައްތަރެވެ.\nބޮލީވުޑަކީ ހަމައެކަނި ނުފޫޒުގަދަ ފިލްމީ އާއިލާތަކުން ނުކުންނަ ތަރިންނަށް އޮތް ތަނެއް ކަމަށްބުނެ، ގިނަ ބަޔަކު އަންނަނީ ވަކި ބައެއްގެ ފިލްމުތައް ބޮއިކޮޓު ކުރުމަށްވެސް ގޮވައިލަމުންނެވެ. އޭގެތެރޭގައި ޕްރޮޑިއުސަރު/ޑައިރެކްޓަރު ކަރަން ޖޯހަރު، އެކްޓަރު ސަލްމާން ޚާން އަދި އެކްޓްރެސް އާއިލާ ބަޓްގެ ފިލްމުތައް ހިމެނެއެވެ. ސަބަބަކީ، އެމީހުންނަކީ ސީދާ ނެޕޮޓިޒަމް ޕްރޮމޯޓުކުރާ ބަޔަކަށް ވާތީ ކަމަށް ތުހުމަތުކޮށްފައިވެއެވެ. މި އަޑުތައް މިހައި ގަދަވެފައި މިވަނީ، މީގެ ދެ ހަފްތާ ކުރިން އެކްޓަރު ސުޝާންތު ސިންގް ރާޖްޕުތު ދަންޖެހިގެން އަމިއްލައަށް މަރުވެފައިވާތީއެވެ. އެގޮތުން ސުޝާންތުގެ ފޭނުން ޤަބޫލުކުރާ ގޮތުގައި، ސުޝާންތު ޑިޕްރެޝަނަށް ގޮސް އަމިއްލައަށް މަރުވީ ބޮލީވުޑުން އޭނާގެ އަގުވަޒަން ނުކޮށް، ބާކީ ކޮށްލުމުންނެވެ.


Story: Nulibunu Loabi\nނުލިބުނު ލޯބި ( ކުރުވާހަކަ )\nލިޔުނީ: އަޙްމަދު ނާއިފް – ގްރޭޑް 10\nބޯކޮށް ވާރޭ ވެހެމުން ދިޔައެވެ. ރޭގަނޑުގެ އަނދިރިކަން އިތުރަށް ގަދަވެފައިވަނީ އެހެންވެގެންނެވެ. ޖައްވު ފިނިވެފައި ބާރަށް ރޯޅި ޖެހެމުން ދިއައެވެ. އަހަރެން އޮފީހުން އައިސް ގޭތެރެއަށް ވަނުމުގެ ބަދަލުގައި ކާރުގަ އިށީނދެލާ އިނީ ފޯނަކަށް ޖަވާބު ދޭށެވެ. ކާރުގެ ކުރިމަތިން ހުރަސްކުރި އަންހެން ކުއްޖާގެ މޫނު އަހަރެންނަށް ނުފެނުނަސް އެއީ ދެކެފަރިތަ އިސްކޮޅެކެވެ. އެއީ އަހަރެންނަށް އައު ރޫފައެއްނޫނެވެ. ނަމަވެސް މިހާތަނަށް އައިރު އެއީ ކޮންރަށެށްގެ ކޮންތާކުއުޅޭ ކީއްކުރާ އަންހެނެށްކަމެއް ވެސް ނޭނގެއެވެ. ވާނީ ވެސް އެހެންތާއެވެ. ދުވަހަކުވެސް ހަތަރުކަޅި ހަމަކޮށް ވާހަކަ ދަށްކާފައެއް ވެސް ނޯންނާނެއެވެ.\nނަމަވެސް އެއަންހެން ކުއްޖާ މިއޮށްބޯކޮން ވާރޭ ވެހެނިކޮން އެކަނިމައި އެކަނި ދާތަން ފެނުމުން ސުވާލުތަކެށް އުފެދުނެވެ. އަދި މިސުވާލުތަކުގެ ޖަވާބު ލިބޭނެ ހަމައެކަނި ގޮތަކީ އެއަންހެން ކުއްޖާއާއި ބައްދަލުކޮށް ވާހަކަ ދަށްކާލުމުން ކަން ވެސް އިނގުނެވެ. އެރޭންއެރެއަށް އޭނާއާއި ބަށްދަލުކުރާ ހިތް ވެފައި ހުރިވަރު ބޮޑުކަމުން ކާރުގައި އެއަންހެންކުއްޖާގެ ފަހަތުން ދިޔައީމެވެ. ދިޔައީ މީދާފަހަތުން ބުޅާ ދާ ގޮތަށް ނުލާހިކު ވަގުވަގަށެވެ. އިރު ކޮޅެށް ވަންދެން މިނާގެ ފަހަތުން މިހެން ދަނިކޮން އެއަންހެން ކުއްޖާ ދެގޯޅި އަކަށް އެޅުވިއެވެ. އެއީ ފުދޭވަރަކަށް ހަނި ދެގޯޅި އެއް ކަމުން ކާރުގައި އެހެން ނުދެވޭނެ ކަން އިނގޭތީ ކާރުން ފޭބީމެވެ. އަދި އަވަސް އަވަހަށް ގޮސް ދެގޯޅިއަށް ދިޔައިރު އޭނާގެ ވަސް ވެސް އެތާކު ނެތެވެ. ކަޅު އަނދިރި ދެގޯޅި އެއްކަމުން ރަނގަޅަކަށް ސާފު ވެސް ނުވެ އެވެ.\nކުރިމަސައްކަތް ފެނަށް ދިޔަހެން ހީވިއެވެ. އަދި އިރުކޮޅެށް ވަންދެން އެކަން ޔަގީން ކުރުމަށް ހުރީމެވެ. ނަމަވެސް އެހައި ވަރަކުން އުންމީދު ކަނޑައެއް ނުލަމެވެ. އެރޭގޮސް ނިދީމެވެ. ހޭލެވުނީ ދަންވަރު ދޭ ޖަހަން އުޅެނިކޮށެވެ. މީހަކު ދޮރުގައި ޓަކި ޖަހާ ތީ އެވެ. އެއް އަތުން ބާލިސް ހިފައިގެން އަނެއް އަތުން ޓީޝާޓު ހިފައިގެން ގޮސް ދޮރު ހުޅުވި އިރު ދޮރުކުރިމަތީގައި ހުރި މީހާ ފެނުމުން ތަރި ބުރައިގެން ދިޔައެވެ. ފާޑަކަށް ބިރުވެސް ގަތެވެ. ވާނީ ވެސް އެހެން ތާއެވެ. ކުރިމަތީގައި ހުރީ އެއްކަލަ އަންހެން ކުއްޖާއެވެ. އަވަސް އަވަހަށް އަހަރެން ސުވާލުތަށް ކުރީމެވެ. ” ކީށްކުރަނީ؟ ކިހިނެއް އިނގުނީ މިގެއަށް އަންނަން؟ ތީ ކާކު؟ ކޮންނަމެއް ކިޔަނީ؟ ކުރެވުން ނުކުރެވުން ސުވާލެއްވެސް ނޭނގެއެވެ. ނަމަވެސް އެއްވެސް ސުވާލަކަށް ޖަވާބެއް ނުދީ އަހަރެން ގެ ކޮޓަރި އަށް އޭނާ ވަނެވެ. އަދި އަހަރެން ގެ އެނދުގައި އިށީންދެ އިނެވެ. އަހަރެން މަޑުމަޑުން އެނާ ގެ ގާތަށް ދިޔުމުން އަހަރެން ގެ ޓިޝާޓު ކަރުގައި ހިފާ ގެނެސް ބެޑަށް ވަޓާލައި އަހަރެންގެ ގައި މަށްޗަށް އެރިއެވެ. އަރިކަށްޓަށް އެރި ތަދެށް ބުނެދެންވެސް ނޭނގޭނެއެވެ.\nއަދި ބާރު އެތިފަހަރަކުން އަހަރެންގެ ބޮލުގައި ޖެހުމުން އެންބުރުން އަރައި ގަނެގެން ލޯމެރުނެވެ. ސިއްސައިގެން ގޮސް ލޯހުޅުވުމުން ހެވެން ފެށުނެވެ. ފެނުނީ ހުވަފެނެށް ކަން އިނގުމުންނެވެ. ނަމަވެސް އޭރުވެސް ބުރަކަށްޓަށް ތަދުވާހެން ހީވެއެވެ. ޖެހިގެން އައިދުވަހު އޮފީހަށް ދިޔުމުން އޮފީހުން އާމޫނެއް ފެނުނެވެ. އިށީންދެލައިގެން އިނީ އެއްކަލަ އަންހެން ކުށްޖާއެވެ. އަނެއްކާވެސް މިހުރެވެނީ ހުވެފެނެއްގަ ބާއޭ ހިތަށް އެރިއެވެ. އަދި ޔަގީން ކޮށްލަން ވެގެން ގައި ނެތް ބާރެއް ލައިފައި އަތުގެ ޝަހާދަތް އިނގިލީގައި ދަތް އެޅުމުން އަޑު ނެއް ވަރަށް ހަޅޭ ލަވައި ގަނެވުނެވެ. ނޫނެކެވެ. މިއީ ހުވަފެނެށް ނޫންކަން އިނގުނެވެ. އޭރު އޮފީހުގެ އެންމެން ތިބީ އަހަރެންނާ ދިމާލަށް ބަލާށެވެ. ލަދުވެސް ގަތީ އިންތިހާ އަށެވެ.\nއެދުވަހު އޮފީހުން ނިމިގެން ދަމުން އެއްކަލަ އަންހެން ކުއްޖާއާ ދިމާކުރަން ގަސްތުކުރީމެވެ. އަދި އޭނަ ނިކުންނަންދެން ބޭރުގައި މަޑުކޮށް ގެން ހުރީމެވެ. ހުރެހުރެ ވަރުބަލި ވި އިރުވެސް އޭނައެއް ނުނިކުތެވެ. އަދި އަމިއްލައަށް މޮޔަ ހީވެސް ވެ އެވެ. ނަމަވެސް ދުލެއް ނުކޮށްލަމެވެ. އަނެއްކާ ދެވަނަފަހަރަށް އޮފީހަށް ވަތްއިރު އޮފީހުގައެއް ވެސް ނެތެވެ.\nއަވަހަށް ނިކުން އިރު ކަން ދިމާކުރި ގޮތުން އެއްކަލަ އަންހެން ކުޖާހުރީ އޮފީސް ކުރިމަތީގައި ޓެކްސީ އެއްނުލިބިފައެވެ. މިއީ ރަނގަޅު ފުރުސަތެއް ކަން އިނގުމުން ގޮސް ކައިރީގައި މަޑުކޮށްލާ ބުނީމެވެ.” ތިހިރީ ޓެކްސީއެއް ނުލިބިފަތަ؟” އޭނާ ޖަވާބު ދިނެވެ. “ހމމމމ”އަދި ބޭނުން ވާތާކަށް ލައިދީފާނަމޭ ބުނުމުން އަހަރެންނާ އެކު ދިޔުމަށް އެއްބަސް ވިއެވެ. އަހަރެންގެ ކާރުގައި އޭނާގެ ގެއަށް އޭނާ ލައި ދިނީމެވެ. އަދި އޭގެފަހުން އަބަދުވެސް ދެމީހުން ވާހަކަ ދަށްކަމެވެ. ގިނައިން ދިމާވަނީ އޮފީހުންނެވެ. މިހެން ދުވަސްކޮޅެއް ފަހުން ދެމީހުން އެކަނި ކެފޭ ތަކަށާއި ތަންތަނަށް ގޮސް ހީ މަޖާ ކޮށް ހަދަމެވެ. އަދި ނުވި ތާކަށް އަހަރެންގެ ބައިވެރި އަކަށް ހަދަން ހިތް އެދުނެވެ. ހިތް ބުނާ ގޮތުގައި އޭނާވެސް ބޭނުން ވަނީ އެގޮތެވެ.\nއެއްދުވަހެއްގެ ހަވީރެވެ. އަހަރެން އޮންނާނީ ފުޑް ބެންކް ކިޔާ ރެސްޓޯރެންޓަށް އައުމަށް ދައުވަތު ދީފައެވެ. އިރު ކޮޅެއް ވަންދެން އެތާ އިންދާ އޭނަ އަތުވެއްޖެއެވެ. އަދި އަހަރެން ވާހަކަ އަޅުވާލީ ރަށްޓެހިވާން އަހަން ވެގެންނެވެ. ލޯބީގެ ވާހަކަ ނުލާހިކު އޭނަވެސް ދަށްކާ ހިތްވާތީ ވެސްމެއެވެ. އަހަން އުޅޭއިރަށް ބިރުގަނެ އެވެ. މީހާ ހާސް ވެއެވެ. އިނީ ތުރުތުރު އަޅައަޅައެވެ. އެކަމުކުވެސް ލޯމަރާލައިފައި އެހީމެވެ. ” މައިޝާ މައި ގެ ޖީއެފް އަށް ވެދާނަން ތަ؟” އޭނާ ހީލައިފަ ބުންޏެވެ.” އަސްލު ވާހަކަ އެއްތަ ތިކިޔަނީ” އެހެން ބުނީމަ އަހަރެންނަށް ހީވި މިހާރު ރަށްޓެހި ވެވިއްޖޭ.” އާން މައީ އަހަރެން ބުނީމެވެ. އެވަގުތު އޭނަ ތެދުވެލާފައި ބުންޏެވެ. ” ކީކޭ ތިކިޔަނީ. ކަލޭ ހަމަ ތަ! މަ ލަދުގަނެއްޖެ މަގޭ ކޮށްކޮ އެއް ރަށްޓެހިވާން އެހީމަ” އެހެން ބުނުމާއި އެކު ދެލޯބޮޑުވެ މާހައުލަށް ބަލައިލީމެވެ. އަހަރެންނަށް އޮވެވުނީ ބެޑުގައެވެ. ފެނުނީ ހުވަފެނެއް ކަން އިނގުމުން އަމިށްލައަށް ހެވުނެވެ. ހުވަފެނުގައި ވީގޮތުން އަމިށްލައަށް ވެސް ލަދުގަތެވެ.


Series: Hithaama nukuraasheve\nލިޔުއްވީ: ޒާހިޔާ ނަޢީމް|2020-06-10T21:29:19+05:00June 10th, 2020|އަޚްލާޤު, ޢަޤީދާ, ދީން|\nމި ލިޔުމަކީ ހިތާމަނުކުރާށެވެ! ސިލްސިލާގައި ހިމެނޭ 35 ލިޔުމުގެތެރެއިން4ވަނަ ލިޔުމެވެ.\nކިސްރާ ރަސްގެފާނާއި މުސްކުޅި އަންހެން މީހާ.\nބުޒްރު ޖަމްހަރު ނަމަކަށް ކިޔާ ފާރިސްކަރައިގެ ޙިކުމަތްތެރިއަކު، ކިސްރާ ރަސްގެފާނާއި މުސްކުޅި އަންހެން މީހާގެ ވާހަކަ ކިޔައިދިނެވެ.\nކިސްރާ ރަސްގެފާނުގެ ގަނޑުވަރު ހުންނަ ސަރަހައްދުގައިވާ، ކުޑަ ބިމެއްގައި އެ އަންހެން މީހާ ގެ ކުޑަ ޖިފުޓި އެއް ހުރެއެވެ. އަދި އެތަނުގައި އޭނާ ކުކުޅެއް ގެންގުޅުނެވެ. އެއްދުވަހަކު އެ އަންހެން މީހާ އެހެން އަވަށަކަށް ދަތުރަކު ދާން ޖެހުނެވެ. އަދި އޭނާ ފުރުމުގެ ކުރިން، އޭނާގެ ކުކުޅު ރައްކާތެރި ކޮށްދެއްވުން އެދި މާތް ﷲ އަށް ދުޢާ ދެންނެވިއެވެ. އަދި މި އަންހެން މީހާ ދަތުރުވަރުގައި ވަނިކޮށް، ކިސްރާ ރަސްގެފާނުގެ ގަނޑުވަރުގެ ބަގީޗާތައް ތަނަވަސްކުރުމަށްޓަކައި، ބާރުގެ ބޭނުންކޮށް، އެ އަންހެން މީހާގެ ބިން އަތުލިއެވެ. ރަސްގެފާނުގެ ލަޝްކަރުން، އެ އަންހެން މީހާގެ ޖިފުޓި ސުންނާފަތިކޮށްލިއެވެ. އަދި އެ އަންހެން މީހާގެ ކުކުޅު ކަތިލިއެވެ. ދެން އަންހެން މީހާ ދަތުރުން އެނބުރި އައިތަނާ މި މަންޒަރު ފެނުމުން، އުޑަށް ބަލަން އިނދެގެން މާތް ﷲ އަށް ދުޢާކުރިއެވެ. “އޭ ﷲ ، މިއަޅާ މިތަނުގައި ނެތް ވަގުތުގައި އިބަ ﷲ ވޮޑިގެންވީމު ނޫންހެއްޔެވެ؟” މިފަދައިންނެވެ. ދެން މާތް ﷲ އޭނާ އަށް ބަދަލު ދެއްވެވިއެވެ. ފަހުން ކަން ހިނގައި ދިޔަ ގޮތުގައި، ކިސްރާ ރަސްގެފާނުގެ ފިރިހެންދަރި، އޭނާގެ ބައްޕަ އަށް ވަޅިން ހަމަލާ ދީ މަރައިލައެވެ.\n﴿ أَلَيْسَ اللَّـهُ بِكَافٍ عَبْدَهُ ۖ وَيُخَوِّفُونَكَ بِالَّذِينَ مِن دُونِهِ ۚ وَمَن يُضْلِلِ اللَّـهُ فَمَا لَهُ مِنْ هَادٍ ﴾ (سورة الزمر 36 )\nމާނައީ: اللَّه، އެކަލާނގެ އަޅާއަށް ފުދޭކަމުގައި ނުވޭހެއްޔެވެ؟ އަދި އެއުރެން އުޅެނީ އެކަލާނގެ ފިޔަވައި އެއުރެން އަޅުކަންކުރާ ތަކެތިން ކަލޭގެފާނު ބިރުގެންނެވުމަށެވެ. އަދި اللَّه މަގުފުރައްދަވާ މީހަކަށް ތެދުމަގުދައްކާނޭ އެކަކުވެސް ނުވެތެވެ.\nއަހަރެމެން އެންމެންނަކީވެސް މި ފިދައިން ބުނި، ޢާދަމް ޢަލައިހިއްސަލާމްގެ ދަރިކަލުން ފަދަ ހެޔޮބަޔަކަށް ވާނެ ނަމަ ކޮންފަދަ ހެއްޔެވެ!\n﴿ لَئِن بَسَطتَ إِلَيَّ يَدَكَ لِتَقْتُلَنِي مَا أَنَا بِبَاسِطٍ يَدِيَ إِلَيْكَ لِأَقْتُلَكَ ۖ إِنِّي أَخَافُ اللَّـهَ رَبَّ الْعَالَمِينَ ﴾(سورة المائدة 28 )\nމާނައީ: ހަމަކަށަވަރުން، ތިމަން ޤަތުލުކުރުމަށްޓަކައި ކަލޭގެ އަތް ތިމަންނަޔާ ދިމާޔަށް ދިއްކުރިއަސް، ކަލޭ ޤަތުލުކުރުމަށްޓަކައި، ތިމަންގެ އަތް ކަލެޔާ ދިމާޔަށް ދިއްކުރާނޭ މީހަކު ކަމުގައި ތިމަން ނުވަމެވެ. ހަމަކަށަވަރުން، ޢާލަމްތަކުގެވެރި اللَّه ދެކެ ތިމަން ބިރުގަންނަމެވެ.\nރަސޫލާ ޞައްލައްﷲ އަލައިހި ވަސައްލަމް ޙަދީޘް ކުރައްވާފައިވެއެވެ.\nفكُنْ عبدَ اللهَ المقتولَ ولا تكنْ عبد اللهِ القاتلَ (رواه أحمد، وصححه الألباني)\nމާނައީ: ޤަތުލު ކޮށްލެވޭ ﷲ ގެ އަޅެއްކަމުގައިވާށެވެ، ޤަތުލުކުރާ ﷲ ގެ އަޅެއްކަމުގައި ނުވާށެވެ. (އެބަހީ: ޤަތުލުކޮށްލެވޭ މީހެއް ކަމުގައި ވާންޖެހުނަސް، މީސްތަކުން ޤަތުލުކުރާ މީހެއް ކަމުގައި ނުވާށެވެ.)\nބަދަލު ހިފުމާއި، ހިތްނުބައި ކުރުމާއި ނަފްރަތަށްވުރެ މާ މުހިންމު މަޤުޞަދުތަކާއި ފިލާވަޅުތައް، މުސްލިމުންގެ ކިބައިގައި ވެއެވެ.


މާތް ﷲ އަޅުގަނޑުމެންނާއި މުދާ ހަވާލު ކޮށްފައިވަނީ އޭގެ ޙައްޤުވެރީންނަށް ރައްދު ކޮށްދުު ކޮށްދެއްވުމަށްޓަކައި: ޚުތުބާ – Dhen.mv\nމަރްޔަމް ވަޙީދާ September 25, 2020 - 1:00 pm\nމިއަދުގެ ޚުތުބާ ޚާއްސަ ކޮށްފައިވަނީ ޒަކާތުގެ މުހިންމުކަމާއި މަތިވެރި ކަމުގެ މައްޗަށެވެ.\nއިންސާނުން މުދަލަށް ކުރާ ލޯތްބަކީ ފިޠުރީ ކަމެކެވެ. ޠަބީޢީ ސިފައެކެވެ. ނަމަވެސް މުދަލަށް ލޯބި ކުރުމުގައި މުހިންމު ދެ ކަމެއްގެ މަތިން ހަނދާން ކުރަން ޖެހެއެވެ.\nފުރަތަމަ ކަމަކީ، މުދަލަކީ الله سبحانه وتعالىގެ މިލްކެއް ކަމާއި، އެކަލާނގެ އަަޅުގަނޑުމެންނާއި އެމުދާ ހަވާލުކުރައްވާފައި ވަނީ އޭގެ ޙައްޤުވެރީންނަށް ރައްދު ކޮށްދެއްވުމަށްޓަކައި، އަމާނާތެއްގެ ގޮތުގައިކަން ޤަބޫލު ކުރުމެވެ.\nދެވަނަ ކަމަކީ މުދާ ހޯދަން ޖެހޭނީ الله سبحانه وتعالى ހުއްދަ ކުރެއްވި އިންތަކާއި މިންތަކުގެ ތެރޭގައި ކަމާއި، އެމުދާ ހޭދަ ކުރަން ޖެހޭނީ ވެސް އެކަލާނގެ ބަޔާން ކުރައްވާފައިވާ އުސޫލުތަކާއި، ހަމަތަކުގެ ތެރޭގައިކަން ދެނެގަތުމެވެ.\nޚުތުބާގައި ބުނެފައިވަނީ މިގޮތުން ހަތަރު ކަމަކާއި ބެހޭގޮތުން އަޅާއާއި ސުވާލު ކުރެވިއްޖައުމަށް ދާންދެން ޤިޔާމަތް ދުވަހު އޭނާގެ ފައިތިލަ ހުރިތަނުން ގުޑާވެސް ނުލެވޭނެކަން ރަސޫލާ (ޞޢޥ) ބަޔާން ކުރެއްވި ކަމަށެވެ.\nއެގޮތުން އެކަލޭގެފާނުގެ ޙަދީޘް ބަސްފުޅެއްގެ މާނައިގައިވެއެވެ.\n"އަދި އޭނާގެ މުދަލާއި ބެހޭގޮތުންނެވެ. އެމުދާ ހޯދީ ކިހިނެއްތޯއާއި އަދި އެމުދާ، ހޭދަކުރީ ކޮންކަމެއްގައި (ކިހިނެއް) ތޯއެވެ."\nވީމާ މިސުވާލުތަކަށް އަޅުގަނޑުމެންގެ ތެރެއިން ކޮންމެ މީހަކުމެ، ޤިޔާމަތުގެ މައިދާނުގައި، އެންމެހާ ޚަލްޤުތަކުންގެ ކުރިމަތީގައި، ޢާލަމްތަކުގެ ވެރިރަސްކަލާނގެއަށް ޖަވާބުދާރީވާން ޖެހޭނެކަން، އަޅުގަނޑުމެން އަބަދުވެސް ހަނދާނާއި ފިކުރުގައި ބަހައްޓަން ޖެހޭނެއެވެ.\nމިއަދުގެ ޚުތުބާގައި އިސްލާމްދީނުގެ ފަސް ރުކުނާއި ބެހޭގޮތުން ވެސް ވާހަކަ ދައްކާފައިވެއެވެ.\n"އޭގެ ކޮންމެ ރުކުނަކީ އެއާއިމެދު ޚާއްސަ ސަމާލުކަމެއްދީ، ފަރުވާތެރި ކަމާއެކު އަދާކުރަންޖެހޭ ރުކުނެކެވެ. ނަަމަވެސް މިރުކުންތަކުގެ ތެރެއިން ޒަކާތަކީ އެއަޅުކަން އަދާކުރުމުގައި ބައެއް މުސްލިމު، ފަރުވާކުޑަކުޑަ ކުރަމުންދާ، ނުވަތަ ފަސްޖެހޭ އަަަަޅުކަމެއްކަން ފާހަގަ ކުރެވެއެވެ." ޚުތުބާގައި ބުނެފައިވެއެވެ.\nމަގުމަތީގައި ތިބޭއިރު، އެއްވެސް މީހަކަށް ތުރާލެއް ވާނެ ކަމެއް ކުރުމަކީ ހުއްދަވެގެންވާ ކަމެއް ނޫން: ހުތުބާ\nފިނިކަމެއް ނެތް ހުރަގެ ތަކުގައި މައިންބަފައިން ގެންގުޅޭކަމީ މިއަދު ފެންނަ ހަގީގަތެއް: ހުތުބާ\nހައްޤުގެ މަގު ދޫކޮށް ބާޠިލު ގޮތްތަކަށް ތަބާވާ މީހުންނަށް ނިކަމެތިކަން ލިބި އާޚިރަތުގައި ދާއިމީ އަޒާބަށް ހުށަހެޅިގެންދާނެ: ޚުތުބާ


Anhenunnah vefaivaa vaudhu talibanun nufuhdhi\nތާލިބާނުން އަފްޣާނިސްތާނުގެ ރައްޔިތުންގެ ހައްގުތަށ\nތާލިބާނުން ނިގުޅައިގަތީ އަންހެން ކުދިން ވަޒީފާ އަދާކުރުމާއި ތައުލީމު ހާސިލް ކުރުމުގެ ހައްގު\n13 އޮކްޓޯބަރ 2021 | ބުދަ 01:54\nސުލްހައިގެ މަޝްވަރާތަކުގައި ބައިވެރިވި ޠާލިބާންގެ ބައެއް އިސްވެރިން\nތާލިބާނުން އަފްޣާނިސްތާނުގެ އަންހެން ކުދިންނަށާއި، އަންހެނުންނަށް ވެފައިވާ ވައުދުތައް ނުފުއްދާކަމަށް އދގެ ސެކެޓްރީ ޖެނެރަލް އެންޓޯނިޔޯ ގުޓެރޭޒް ވިދާޅުވެއްޖެއެވެ.\nއެންޓޯނިޔޯ ވިދާޅުވީ އަފްޣާނިސްތާނުގެ އަންހެން ކުދިން ވަޒީފާ އަދާކުރުމާއި، ތައުލީމު ހާސިލް ކުރުމަށް ފުރުސަތު ދޭނެކަމަށް ބުނެ ތާލިބާނުން ވައުދުވެފައިވާ ކަމަށެވެ. ނަމަވެސް، މި ވައުދުތައް ފުއްދާފައިނުވާކަމަށާއި މިކަމާ ކަންބޮޑުވާކަމަށް ވަނީ ވިދާޅުވެފައެވެ.\nއަފްޣާނިސްތާނުގެ ފިރިހެން ކުދިންނަށް ސުކޫލުތައް ހުޅުވާލާ ކިޔަވައިދޭން މިދިޔަ މަހު ތާލިބާނުން ފަށާފައިވާއިރު، އެގައުމުގެ ސްކޫލް އުމުރުފުރާގެ ގިނަ އަދަދެއްގެ އަންހެން ކުދިން ތިބީ އެ ހައްގުން އެއްކިބާވެ ކިޔެވުމުގެ ފުރުސަތު ނުލިބިއެވެ. މިކަމާއި ކަންބޮޑުވުންތައް ފާޅުކޮށް ގިނަ އަދަދެއްގެ ބަޔަކު ބުނަމުން ދަނީ، ތާލިބާނުން އަފްޣާނިސްތާނުގެ ވެރިކަމާއި ހަވާލުވެ، އަންހެން ކުދިންގެ ތައުލީމަށް އަޅާފައިވާ ހުރަސްތަކުގެ ސަބަބުން އެކުދިންގެ މުސްތަގްބަލު އަނދިރިވެއްޖެ ކަމަށެވެ.\nމި މައްސަލައާއިމެދު ބައިނަލްއަޤްވާމީ މުޖުތަމައުން ކަނބޮޑުވުން ފާޅުކުރުމުން ތާލިބާނުން ބުނެފައިވަނީ އެކުދިން ތަޢުލީމު ހާސިލްކުރުމުގެ އިންތިޒާމުތައް ކަނޑައެޅުމަށް ވަގުތު ބޭނުންވާ ކަމަށެވެ.\nތާލިބާނުންގެ އިސްވެރިންތަކަކާއި އެކު އެކުލަވާލާފައިވާ އެގައުމުގެ އަމިއްލަ ސަރުކާރެއްގައި އަންހެނުންނާއި ބައިމަދު ނަސްލުތަކަށް ނިސްބަތްވާ މީހުންނަށް ފުރުސަތުތައް ފަހިކޮށްދޭން ވެފައިވާ ވައުދުވެސް އެ ޖަމާއަތުން ފުއްދާފައެއްނުވެއެވެ. ތާލިބާނުން ގާއިމް ކޮށްފައިވާ ސަރުކާރުގެ ކެބިނެޓްގައި ހިމެނެނީ އެ ޖަމާއަތުގެ އިސްވެރިންނެވެ.\nތާލިބާނުން ސަރުކާރެއް އުފައްދާ އެކަން ބައިނަލްއަގުވާމީ ދުނިޔެއަށް އަންގާފައިވަނީ ހުސްވެދިޔަ ސެޕްޓެމްބަރު މަހުގެ7ވަނަ ދުވަހުއެވެ.\nތާލިބާން އ.ދ.ގެ ސެކްރެޓަރީ ޖެނެރަލް އެންޓޯނިއޯ ގުޓާރޭޒް


ޔާމީން މިނިވަންކޮށްދޭން އެދި ރައީސްއާ ބައްދަލުކޮށްފި – Wisaam Blog\nމަނީ ލޯންޑަރިންގެ ޝަރީއަތް ނިމެންދެން މާފުށީ ޖަލުގައި ބަންދުކޮށްފައިވާ ކުރީގެ ރައީސް އަބްދުﷲ ޔާމީން މިނިވަންކޮށްދޭން އެދި ޕީޕީއެމާއި ޕީއެންސީ ކޯލިޝަނުން ރައީސް އިބްރާހިމް މުހައްމަދު ސޯލިހާ\nމިއަދު ބައްދަލުކޮށްފި އެވެ.\nރައީސް އޮފީހުގައި މިއަދު މެންދުރު ފަހު ބޭއްވި ބައްދަލުވުމަށް ފަހު، ޕީއެންސީގެ ރައީސް އަދި ފޮނަދޫ ދާއިރާގެ މެމްބަރު އަބްދުރަހީމް އަބްދުﷲ ވިދާޅުވީ ރައީސްއާ ބައްދަލުކުރައްވައި ދައްކަން ބޭނުންވި ހުރިހާ ވާހަކައަކަށް ފުރުސަތު ދެއްވި ކަމަށެވެ. އަދި ވަރަށް “ޕޮޒިޓިވް ޖަވާބުތަކެއް” ވެސް ދެއްވި ކަމަށް ވިދާޅުވި އެވެ.\nރައީސްގެ އެޕޮއިންޓްމެންޓަކަށް މިދިޔަ ބުރާސްފަތިދުވަހު އެދިގެން މިއަދު ބޭއްވި ބައްދަލުވުމާ ގުޅޭ ތަފްސީލެއް އަބްދުއްރަހީމް ނުދެއްވަ އެވެ.\nއެކަމަކު “މިހާރު” އަށް އެނގިފައިވާ ގޮތުގައި، ޔާމީންގެ ޝަރީއަތް ހިންގަނީ ބޭއިންސާފުން ކަމަށް ވިދާޅުވެ އެކަން ހުއްޓުވައި ދެއްވަން ރައީސް އިބްރާހިމް މުހައްމަދު ސޯލިހަށް ދެންނެވުމަށް ޔާމީން ވަނީ، އެމަނިކުފާނުގެ ވަޒީރުންނާއި މަޖިލީސް މެމްބަރުންގެ އަރިހުން އެދިވަޑައިގެންފަ އެވެ.\nމާފުށީ ޖަލުގައި ބަންދުކުރި ފަހުން ޔާމީން މިގޮތަށް އެދިވަޑައިގަތީ، އެމަނިކުފާނުގެ ވަޒީރަކު މެދުވެރިކޮށް ޕީޕީއެމްގެ ކައުންސިލްގެ ވައިބަ ގްރޫޕަށް ފޮނުވި މެސެޖެއްގަ އެވެ.\nޔާމީނާއި އެމަނިކުފާނުގެ ޕާޓީގެ އިސް ބޭފުޅުން ދެކެވަޑައިގަންނަވާ ގޮތުގައި މަނީ ލޯންޑަރިންގެ ދައުވާ އެމަނިކުފާނުގެ މައްޗަށް އުފުލައި ޝަރީއަތް ހިންގަނީ ބޭއިންސާފުންނެވެ.\nއެމަނިކުފާނުގެ މައްޗަށް އުފުލި ދައުވާގައި ބުނެފައި ވަނީ އެމްއެމްޕީއާރްސީގެ 1.3 ބިލިއަން ރުފިޔާގެ ބޮޑު ހިޔާނާތުގެ ފައިސާ އިން، އެމަނިކުފާނު މޯލްޑިވްސް އިސްލާމިކް ބޭންކް (އެމްއައިބީ) ގައި ހުޅުވާފައިވާ އެކައުންޓަކަށް އެސްއޯއެފުން އެއް މިލިއަން ޑޮލަރު ޖަމާ ކުރުމުން އެ ފައިސާ އިން މަންފާ ހޯއްދަވައި ލޯންޑާ ކުރައްވާފައިވާ ކަމަށެވެ.\nއިސްލާމިކް ބޭންކް ގައި ހުރި ޔާމީންގެ ޑޮލަރު އެކައުންޓަކަށް އެސްއޯއެފްގެ ދެ ޗެކަކުން އެއް މިލިއަން ޑޮލަރު ޖަމާކުރީ އެމްއެމްޕީއާރުސީގެ 1.4 ބިލިއަން ރުފިޔާގެ ޚިޔާނާތް ފަޅާއަރާފައި ވަނިކޮށެވެ.\nއެ، އެއް މިލިއަން ޑޮލަރު އެންޓި ކޮރަޕްޝަން ކޮމިޝަން (އޭސީސީ) އާ ހަވާލުކުރައްވަން އެމަނިކުފާނު ފުރަތަމަ އިންކާރު ކުރެއްވި އެވެ. އެކަމަކު ފަހުން އެއްބަސްވެވަޑައިގަތީ އޭސީސީއާ އެކު އެސްކްރޯ އެކައުންޓެއް ހުޅުވައި ފައިސާ ޖަމާކުރައްވާ ގޮތަށެވެ. އެކަމަކު އެއާޚިލާފަށް އަމަލުކުރައްވައި، ދައުލަތުގެ އިދާރާތަކަށް ވެސް ދޮގު މައުލޫމާތު ދެއްވައި، އިސްލާމިކް ބޭންކުގެ އެކައުންޓުގައި ހުރި އެއް މިލިއަން ޑޮލަރުން މަނީ ލޯންޑަރިން ހިންގެވި ކަމަށް ފުލުހުން ވަނީ އެމަނިކުފާނުގެ މައްޗަށް ތުހުމަތުކޮށްފަ އެވެ.\nއެ ޝަރީއަތް ނިމެންދެން ޔާމީން ބަންދުކޮށްފައި ވަނީ މާފުށީ ޖަލުގެ ސްޕެޝަލް ޕްރޮޓެކްޝަން ޔުނިޓުގަ އެވެ. އެއީ، ރަނގަޅު ފެންވަރަކަށް ހަދާފައި ހުންނަ ގޮޅިތަކެކެވެ. އެ ގޮޅިތައް ހަދާފައި ހުންނަނީ ކޮޓަރިއަކާއި ކޮރިޑޯއެއްގެ އިތުރުން ބެކްޔާޑެއް ވެސް ހިމެނޭ ގޮތަށެވެ. ކޮޓަރީގައި އޭސީ އާއި އެނދާއި މަޑުގޮދަނޑި އަދި އަލަމާރި ވެސް ހުރެ އެވެ. އައިސްއަލަމާރި އާއި އެއްޗެހި ދޮންނަ އޮޓޯ މެޝިން ވެސް ބަހައްޓާފައި ހުރެ އެވެ. ފާހާނާގައި ހޫނު ފެނާއި ފިނިފެނުން ފެންވެރެން ހުރެ އެވެ.\nޓްރަމްޕް ދޫކޮށްލުމަށްފަހު އެމެރިކާ ދުނިޔެއަށް


SunOnline: Plastic biss enme fahun dhivehi badhige thakahvess!\n"ޕްލާސްޓިކް ބިސް" އެންމެ ފަހުން ދިވެހި ބަދިގެ ތަކަށްވެސް؟\nއަހުމަދު ސާއިލް އަލީ 28 Jun 2017, 11:37\nހުޅުމާލޭގައި ދިިރިއުޅޭ އެއާއިލާއިން އާދައިގެމަތިން ކޭކު އެޅުމަށް ޓަކައި މިދިޔަ ހަފްތާ އާދިއްތަ ދުވަހު ވެސް 10 ބިސްގަތެވެ. ބިސް ގަތީ ހުޅުމާލޭގައި ހުންނަ އެންމެ ބޮޑު އެއް ފިހާރައިންނެވެ. އެ ބިސްތަކުގެ ބޭރުން ބަލާފައި އެއްވެސް ތަފާތެއް ފާހަގައެއް ނުކުރެވުނު ނަމަވެސް ބިސް ތަޅާލުމުން އެއީ އާދައިގެ ބިސްނޫންކަން އިނގުނެވެ.\n"ފުރަތަމަ ބިސް ތަޅާލީމާ ފާހަގަވީ ހުންނަނީީ ހާފް ބޮއިލްޑް ވެފައި ހުންނަހެން، އެހާ ދިޔާކޮށެއް ނޫން ގޮބޮޅިގަނޑު އޮތީ، ދިހަ ބިސް ތެޅިއިރު ވެސް އޮތީ ހަމަ އެހެން،" ހުޅުމާލެއިން ގަތްބިހަށް ވީގޮތް ކިޔައިދެމުން ބުންޏެވެ.\nއޭނާ ބުނި ގޮތުގައި އެބިހުގައި އަތްލައި ހެދުމުން އެއީ އާދައިގެ ބިސް ނޫން ކަމަށާއި އެއީ ޕްލާސްޓިކް އެކުލެވޭ އެއްޗެއްކަން ޔަގީން ކަމަށެވެ.\nޕްލާސްޓިކް ބިސްކަމަށް ބުނެ މީހަކު ފޭސްބުކްއަށް ލާފައިވާ ފޮޓޯއެއް-- އެފްބީ ފޮޓޯ: ޝަޒޫ\nއޭނާގެ އިތުރުން ވެސް އެފަދަ ބިސް މިރޯދަ މަހު ގަނެވުނު ކަމަށް ދެތިން ފަރާތަކުން ވަނީ ސަން އަށް މައުލޫމާތުދީފަ އެވެ. އައްޑުއޮޅުގައި ދިރިއުޅޭ މީހަކު ވެސް ވަނީ އެފަދަ ބިސްތަކެއް ގަނެވުނުކަން ހިއްސާކޮށްފަ އެވެ.\n"ފެނަށްލީމަވެސް އޮންނަނީ އުފުލިފައި، ފުރެޝް ބިސް ވަސް ދުވާ އެކަމަކު އާދައިގެ ބިހާ ވަރަށް ތަފާތު، ބިސް ތަޅާލީމަވެސް ބިހުގެ ހުރިހާ އެއްޗެއް އޮންނަނީ އެއްފަޅިއެއްގައި، އަނެއްފަޅި އޮންނަނީ ހުސްކޮށް، ބިހުގެ ދުލިފަތް ވަރަށް ބޯ، ހީވަނީ ރަބަރުގަނޑެއްހެން،" އޭނާ ބުންޏެވެ.\nސޯޝަލް މީޑިއާ މެދުވެރިކޮށް، ރާއްޖެއާ އަވައްޓެރި ގައުމުތަކުގައި ޕްލާސްޓިކް ބިހާއި ހަނޑޫ އަދި ކުކުޅުފަދަ ތަކެތި އުފައްދާ ވާހަކަ ފެންމަތިވެފައިވާތާ ދުވަސްކޮޅެއް މިވަނީވެފަ އެވެ.\nއެކަމާ ގުޅިގެން ހެލްތު މިނިސްޓްރީއާއި ފުޑް އެންޑް ޑުރަގް އޮތޯރިޓީގެ ބަހެއް ހޯދަން ކުރި މަސައްކަތް އަދި ކާމިޔާބެއްނުވެ އެވެ. އެހެންކަމުން ރާއްޖޭގެ ބާޒާރުގައި ވިއްކަމުން ދަނީ ޕްލާސްޓިކް ބިސްތޯ ނުވަތަ ނޫންތޯ ޔަގީނެއްނުވެ އެވެ.\nސަން އަށް އެނގިފައިވާ ގޮތުގައި ފުޑް އެންޑް ޑުރަގް އޮތޯރިޓީއިން އަންނަނީ އެފަދަ ޝަކުވާލިބޭތީ އެކަން ބަލަމުންނެވެ. ނަމަވެސް މިހާތަނަށް އެއޮތޯރިޓީއަށް އެފަދަ ބިސް ރާއްޖޭގެ ބާޒާރުން ފެނިފައިވާކަމުގެ މައުލޫމާތެއް ނުލިބެއެބެ އެވެ.\nކޭއާރުއެޗުގައި ޕީސީއާރު ޓެސްޓު ހަދަން ފަށައިފި\nއައިޖީއެމްއެޗުން އޮޕަރޭޝަންތައް ފަށަނީ


Computer thah monitor kuran baarudhinumun faadu kiyun Modi ah\nއިންޑިއާގައި ކޮމްޕިޔުޓަރުތައް މޮނިޓާ ކުރަން ބާރުދިނުމުން މޯދީއަށް ފާޑުކިޔުން\nނިއުދިއްލީ (ޑިސެމްބަރު 23) - އިންޑިއާގައި ބޭނުންކުރާ ހުރިހާ ކޮމްޕިޔުޓަރުތައް، މޮނިޓާކޮށް މައުލޫމާތު ހޯދުމަށް ސަރުކާރުގެ ކަމާބެހޭ އިދާރާތަކަށް ބޮޑެތި ބާރުތަކެއް ދޭން ނިންމުމުން، ބޮޑު ވަޒީރު ނަރެންދުރަ މޯދީގެ ސަރުކާރަށް ބޮޑެތި ފާޑުކިޔުންތައް އަމާޒުވެއްޖެ އެވެ.\nއިންޑިއާގެ ހޯމް މިނިސްޓްރީން ނެރުނު އިއުލާނެއްގައި ވަނީ ދައުލަތުގެ 10 އިދާރާއަކަށް، ގައުމުގައި ބޭނުންކުރާ ހުރިހާ ކޮމްޕިޔުޓަރުތަކާއި ނެޓްވާކުތައް މޮނިޓަރުކޮށް، ކުރެވޭ މުއާމަލާތްތަކުގެ މައުލޫމާތު އެއްކުރުމުގެ ބޮޑެތި ބާރުތަކެއް ދީފަ އެވެ.\nއެކަމާއި ގުޅިގެން، އިންޑިއާގައި "ޕޮލިސް ސްޓޭޓެއް" ގާއިމުކުރަން މޯދީ މަސައްކަތް ކުރައްވާކަމަށް އިދިކޮޅު ފަރާތްތަކުން ދަނީ ބުނަމުންނެވެ.\nއަދި މޯދީއަކީ "ޑިކްޓޭޓަރެއް" ގެ ގޮތުގައި، ކޮންގްރެސް ޕާޓީގެ ލީޑަރު ރާހުލް ގާންދީ ވަނީ ސިފަކުރައްވައިފަ އެވެ.\nނަމަވެސް، އެކަމުގެ ދިފާއުގައި ސަރުކާރުން ބުނީ، އެ ބާރުތަކުގެ ސަބަބުން، ޓެރަރިސްޓުން ހުއްޓުވުމުގެ މަސައްކަތަށް ބޮޑެތި ކުރިއެރުމެއް ލިބޭނެ ކަމަށެވެ.\nހައްގުތަކަށް މަސައްކަތް ކުރާ މަދަނީ ޖަމިއްޔާތަކުންވެސް ވަނީ އެކަމާއި ގުޅިގެން ކަންބޮޑުވުން ފާޅުކޮށްފަ އެވެ. އަދި އެ ބާރުތަކާއެކު، އާންމުންގެ މިނިވަންކަން ގެއްލޭއިރު، ސަރުކާރަށް ފާޑުކިޔާ މީހުންނާއި ދެކޮޅަށް ފިޔަވަޅުތައް އެޅުމުގެ ދޮރު ހުޅުވިގެންދާނެކަމަށް ވެސް އެފަރާތްތަކުން ދަނީ ބުނަމުންނެވެ.


ރާއްޖެއިސްލާމް | ޤަބުރުގެ ނިދާ\nއެޑްމިން2ނޮވެމްބަރ 2013\nކަށުނަމާދުގައި ބައިވެރިވުމަކީ އަޅުގަނޑުމެންގެ އާދައެކެވެ. އެއީ މައްޔިތާއަށްޓަކައި އޭނާގެ ޢާއިލާގެ މީހުންނާއި ރަޙުމަތްތެރިން އަދާކޮށްދޭންޖެހޭ ޙައްޤެކެވެ. މި އަޅުކަމުގެ ސަބަބެއްކަމުގައި ބެލެވެނީ ދުނިޔެއާ ވަކިވެގެންދިޔަ އަޚާއަށް ޢިއްޒަތާއި އިޙުތިރާމާއެކު އެންމެފަހުގެ އަލްވަދާޢުކިޔުމެވެ. އަދި އޭނާގެ ވެރި ރައްބާއި ބައްދަލުކުރާ ވަގުތު ދިރިތިބީންގެ ހެޔޮދުޢާ އޭނާ އާއި އެކުގައިވުމެވެ.\nކަށުނަމާދަށްފަހު ޤަބުރުސްތާނަށް ޢާންމުކޮށް ގޮސްއުޅެނީ މައްޔިތާ އާއި އޭނާގެ ޢާއިލާއާ ގާތްގުޅުމެއް އޮންނަ މީސްމީހުންނެވެ. އެމީހުން ސަންދޯކުގައި ކޮނޑުއަޅައެވެ. ތިމާމެންގެ އަޚާ ކަށްވަޅަށް ތިރިކުރެއެވެ. އޭނާގެ ޤަބުރަށް ފަސްއަޅައެވެ. އަދި އެނބުރި އައުމުގެކުރިން އަދި އެއްފަހަރު އޭނާގެ ފާފަތައް ފުއްސަވައިދެއްވުމަށް ﷲ ގެ ޙަޟުރަތުގައި ދަންނަވައެވެ.\nމިހުރިހާ ޢަމަލެއްގެ ވަރަށްބޮޑު ފައިދާއެއް ޖަނާޒާގައި ބައިވެރިވާ މީހުންނަށް ލިބެއެވެ. ދުނިޔޭގެ ކާރޫބާރޫގަނޑުގެ ތެރޭގައި މަޝްޣޫލުވުމުގެ ސަބަބުން ގިނަ ބަޔަކުވަނީ މަރުގެ ހިތި ޙަޤީޤަތް މަތީން ހަނދާންނެތިފައެވެ. ނަމަވެސް ޖަނާޒާގައި ބައިވެރިވުމުގެ ސަބަބުން ކޮންމެ އިންސާނަކާވެސް ޔަޤީނުންވެސް ބައްދަލުކުރާނެ މަރުގެ މަތީން ހަނދާން އާވެއެވެ. އަހުރެންނާ މިއަދު ވަކިވެދިޔަ އެ އަޚާއަކީވެސް އުފަންވުމާއި ކައިވެނިކުރުމާއި ފައިސާހޯދުމާއި ދިރިއުޅުމުގެ އެހެނިހެން މަރުޙަލާތައްވެސް ހަމަ އަހުރެން ފަދައިން ކަޑައްތުކުރަމުން ގެންދިޔަ އިންސާނެއްކަން ހަނދާނަށް އާދެއެވެ. އޭނާއަށް މަރުގެ ހިތިބޭސް ބޯން ޖެހުނު ފަދައިން އަހުރެންނަށްވެސް ޖެހޭނެކަން ވިސްނުމަށް ފުރުޞަތުލިބެއެވެ.\nނަމަވެސް ގިނަ މީހުންގެ ޙާލަކީ ކަށުނާމާދުގެ ވަގުތުގައްޔާއި މައްޔިތާ ވަޅުލާ ވަގުތުގައިވެސް އެމީހުންގެ ވިސްނުމާއި ފިކުރު ހުންނަނީ ކޮންމެވެސް ދުނިޔަވީކަމެއްގެ ތެރޭގައެވެ. އެކަކު މައްޔިތާގެ ޙާލަތާމެދު ވާހަކަދައްކާނެއެވެ. އަނެކަކު ސިޔާސީ މައުޟޫއަކަށް ބަހުސްކުރާނެއެވެ. އަނެކަކަށް ޤަބުރުސްތާނުން އެމެރިކާގެ ރޭވުމެއް ހަނދާނަށް އަތުވެދާނެއެވެ. އަނެކަކު ޤަބުރުސްތާނުގެ ނިކަމެތި ޙާލާމެދު ޝަކުވާކުރާނެއެވެ. ވަރަށް ގިނަ މީހުންނަށް އެއީ ތިމާގެ މީހުންނާއި ރައްޓެހިންނާ ބައްދަލުކޮށްލުމަށް ލިބޭ ރަނުގެ ފުރުޞަތެކެވެ. އެމީހުން އެކަކު އަނެކެއްގެ ވިޔަފާރީގެ މުޢާމަލާތްތަކާއި މެދު ނުވަތަ ޢާއިލީ ކޮންމެވެސް މައްސަލައަކާއި މެދު މަޝްވަރާކުރާނެއެވެ.\nގިނައިން އަނގަތަޅާ މީހުންނަކީ އަޑުއެހުން މަދުބައެކެވެ. އެހެންނޫންނަމަ އަޑުއިވޭ ކަންފަތްތަކެއް އެބައިމީހުންނަށް ލިބިގެންވީނަމަ ޤަބުރުގެ ނިދާއަށް ހަމަ ޔަޤީނުންވެސް އެމީހުން ކަންފަތްދޭނެއެވެ. އެޤަބުރު ޙާލުގެދުލުން މީސްތަކުންނަށް ގޮވަމުން އެދަނީއެވެ. ”އޭ ޣާފިލުންނޭވެ! އަހަރެންގެ ކައިރިއަށް އާދެވުނުއިރު އެންމެ ސިކުންތަކަށް ނަމަވެސް މިދުނިޔެ ދޫކޮށްލުމަށްފަހު އެދުނިޔޭގެ މަތިން ހަނދާންކޮށްބަލާށެވެ! އަހަރެންނަކީ އާޚިރާތުގެ ދޮރޯށްޓެވެ. މިއަދު ތިބާގެ އަޚާއަށްޓަކައި މިދޮރު ހުޅުވުނީއެވެ. ދާދިއަވަހަށް ތިބާއަށްޓަކައިވެސް މިދޮރު ހުޅުވޭނެއެވެ“


Net zero gaumakah badhalukuran fundeh neiy: Shauna\nނެޓް ޒީރޯ ގައުމަކަށް ބަދަލުކުރަން ފަންޑެއް ނެތް: ޝައުނާ\nއެންވަޔަރަންމަންޓް މިނިސްޓަރު އާމިނަތު ޝައުނާ: ރާއްޖެ ނެޓް ޒީރޯ ގައުމަކަށް ބަދަލުކުރަން ފަންޑު ނެތް ކަމަށް ވިދާޅުވި\nޖައްވަށް ބޭރުކުރާ ވިހަ ގޭސްތައް މަދުކޮށް ރާއްޖެ އަކީ ނެޓް ޒީރޯ ގައުމަކަށް ހެދުމުގެ މަސައްކަތް ކުރަމުން އަންނައިރު އެކަމަށް ފައިސާ ނެތް ކަމަށް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ މިނިސްޓަރު އާމިނަތު ޝައުނާ ވިދާޅުވެއްޖެ އެވެ.\nމިނިސްޓަރު ޝައުނާ މިހެން ވިދާޅުވީ ދުނިޔޭގެ ކަނޑުތަކުގެ ދުވަހާއި ގުޅިގެން ކޮމަންވެލްތުން ބޭއްވި ހައި ލެވެލް ބައްދަލުވުމުގައި ވާހަކަ ދައްކަވަމުންނެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވަނީ ކްލައިމެޓް އެމަޖެންސީ ގާނޫނުގެ ބިލް މިދިޔަ މަހު ތަސްދީގު ކުރައްވާފަ އެވެ. އެހެންކަމުން އެ ގާނޫނުގެ ދަށުން 2030 ވަނަ އަހަރާ ހަމައަށް ރާއްޖެއަކީ ނެޓް ޒީރޯ ގައުމަކަށް ބަދަލުކުރުމުގެ މަސައްކަތް ކުރަމުންދާ ކަމުގައި މިނިސްޓަރު ވިދާޅުވި އެވެ. ނަމަވެސް މިއީ އުނދަގޫ މަސައްކަތެއް ކަމަށާއި މި އަމާޒު ހާސިލުކުރުމަށް ޓެކްނިކަލް އެހީއާއި ފައިސާގެ އެހީ ބޭނުންވާ ކަމުގައިވެސް ވިދާޅުވި އެވެ.\nޝައުނާ ވިދާޅުވެފައި ވަނީ ކަނޑުތަކުގެ ވަސީލަތްތަކުން ލިބޭ އިގްތިސާދީ ފައިދާ އިތުރުކުރުމަށް ކަނޑާ ގުޅުންހުރި ހާއްސަ ޕްލޭންތައް ފަރުމާކުރުމުގެ މަސައްކަތްތައް ވެސް ކުރަމުންދާ ކަމަށެވެ. ސައިންޓިފިކް މައުލޫމާތުގެ އަލީގައި އެކުލަވާލެވޭ އެފަދަ ޕްލޭން ތަކުގެ ސަބަބުން ކަނޑުން ހިމާޔަތްކުރުމަށް ހާއްސަ ސަރަހައްދުތައް ދެނެގަނެވޭނެ ކަމުގައިވެސް ވިދާޅުވި އެވެ.\nމިނިސްޓަރުގެ ވާހަކަފުޅުގައި މަސްވެރިކަމާއި އިގްތިސޯދީ ދާއިރާތައް ވެސް ބިނާވެފައި ވަނީ ކަނޑުތަކުގެ ދުޅަހެޔޮކަމުގެ މައްޗަށް ކަން ވަނީ ފާހަގަކުރައްވާފަ އެވެ.\nބޭރުގެ ގައުމުތަކުގެ އެހީތެރިކަމާއި އެއްބާރުލުން ލިބިއްޖެނަމަ ރާއްޖެއަށް ގާތްގަނޑަކަށް 2030 ވަނަ އަހަރު ނެޓް ޒީރޯ އާއި ހަމައަށް ވާސިލުވެވިދާނެ ކަމަށް ރައީސް ސޯލިހު ވެސް ވަނީ ކުރިން ވިދާޅުވެފަ އެވެ.\nރައީސް ވިދާޅުވެފައި ވަނީ ރާއްޖޭގައި މިހާރު ހުރި ވަސީލަތްތައް ބޭނުންކޮށްގެން 2030 ވަނަ އަހަރުގެ ނިޔަލަށް ޖައްވު ހޫނުކުރާ ވިހަ ގޭސްތައް ރާއްޖޭގައި ބޭނުންކުރާ މިންވަރުގެ ހަތަރުބައިކުޅަ އެއްބައި ނައްތައިލެވޭނެ ކަމަށެވެ.\nރައީސް އިބްރާހިމް މުހައްމަދު ސޯލިހު ތިމާވެށި ކޮމަންވެލްތު ޖަމިއްޔާ + އާމިނަތު ޝައުނާ\n"މޫސުމީ ބަދަލުތަކަށް ވަގުތުން ފިޔަވަޅު އަޅަންޖެހޭ"